
DESPRE AUTOR 


Olga Krasnikova este psiholog consultant, 
cadru didactic, membru al MEAPPC (Mişcarea 
Europeană de Antropologie, Psihologie şi Psiho- 
terapie Creştină), conducător al Centrului psi- 
hologic „Împreună-vorbitorul”, rector adjunct al 
Institutului de psihologie creştină. 

S-a născut şi locuieşte în Moscova. A absolvit 
facultatea de psihologie a Universităţii „Mihail 
Lomonosov” din Moscova. Lucrează ca psiho- 
log din anul 1996, predă psihologie în institu- 
ţii de învățământ superior, susține seminarii şi 
traininguri, dă consultații din anul 1999. În anul 
2003 a început să predea psihologie creştină în 
Universitatea ortodoxă rusă „loan Teologul”, iar 
în anul 2009 a participat la fondarea primului 
institut de psihologie creştină din Rusia, unde 
la momentul de față ține cursurile de concepție 
proprie „Etapele de vârstă ale dezvoltării perso- 
nalității”, „Psihologia familială creştină”, „Psi- 

hologia practică de orientare duhovnicească” şi 

altele, apare în clipuri de popularizare a ştiinţei 
dedicate analizei diverselor probleme psihologi- 
ce, ține master-clase de consultaţie psihologică 
orientată duhovniceşte pentru specialişti. 

Este autor a numeroase publicații în revistele 
Grădina unde nu este plictiseală, Revista moscovită 
de psihoterapie, Buletinul informativ al mesei rotun- 
de pentru educație religioasă şi diaconie al Departa- 
mentului de legături bisericeşti externe al Patriarhiei 
Moscovei, în revista de internet Christian Psycho- 
logy Around the World, pe portalurile de inter- 
net „Ortodoxia şi lumea”, „Matrony.ru”. În afa- 
ra lucrării de faţă, e autor al cărții Întârzierile şi 
promisiunile neîmplinite şi coautor al cărții Sufletul 
copilului vostru. 


CUVÂNT ÎNAINTE 


Cuvântul „singurătate” e folosit adeseori pen- 
tru a desemna stări total diferite. Există o singu- 
rătate pentru care este caracteristică propozi- 
ţia: „nimeni n-are nevoie de mine” —, cu toate 
că respectiva persoană poate fi foarte necesară 
şi apreciată la locul de muncă, poate trăi într-o 
familie mare, exact ca în poezioara aceea pentru 
copii: „Bietul copil e orfan — n-are pe nimeni afa- 
ră de mamă, tată, tuşică, afară de unchi, de bunic, 
de bunică.” Există „singurătatea în doi”, atunci 
când iubeşti pe cineva, şi totuşi sentimentul sin- 
gurătăţii se păstrează. Există singurătatea geniu- 
lui şi conducătorului, a „oii negre” şi a „sufletu- 
lui găştii”. Singurătatea poate să apară la necaz 
sau la boală, dar şi în clipele fericite. Pentru unii, 
singurătatea e o stare aducătoare de bucurie, de 
odihnă, dar atunci nu mai e vorba atât de singu- 
rătate, cât de însingurare, adică de starea în care 
omul se bucură să rămână singur cu sine însuşi. 
Mai există şi tipul de însingurare reprezentat de 

sihăstrie. În acest caz, singurătatea este o alegere 
conştientă, calea nevoitorului, care cere de la om 
maturitate psihologică şi duhovnicească. Unul 
dintre scopurile esenţiale ale acestei cărți este cel 
de a-l familiariza pe cititor cu diferitele „singu- 
rătăți” şi cu cauzele apariţiei lor. 

Învăţând să facă distincție între singurătatea 
silită şi cea de bunăvoie, între singurătatea fizi- 
că, legată de situaţia exterioară obiectivă, şi sin- 
gurătatea sufletească, atunci când omul se sim- 
te singur independent de prezența sau absenţa 
celor apropiaţi, cunoscând factorii care influen- 
țează modul în care este percepută şi trăită singu- 
rătatea, cititorul îşi va putea schimba atitudinea 
față de propria singurătate şi de oamenii singuri 
pe care îi întâlneşte în calea vieții sale — căci dacă 
omul ştie că, de exemplu, are ulcer la stomac şi a 
învăţat să distingă toate simptomele ce însoțesc 
această boală, şi pe deasupra ştie ce are de făcut, 
atunci când îl doare, ca să-i treacă durerea, poa- 
te controla măcar cât de cât situația. De aseme- 
nea, e la curent că dacă nu va respecta anumite 
reguli acutizarea e garantată: poate să ştie şi să nu 
îndeplinească — aceasta este responsabilitatea lui 
personală. La fel şi cu propria singurătate — mai 
bine să ştiu bine ce înseamnă şi să port singur răs- 
punderea pentru starea mea: poate că n-am nici 
o problemă cu singurătatea, dar poate că mă tem 
şi să arunc spre ea o privire, ca să zic aşa. Şi e 
o conştientizare foarte importantă atunci când 

omul recunoaşte cinstit: „Nici nu vreau/nu pot să 
reflectez şi să discut ACUM pe această temă.” 

Pentru mine, atitudinea omului față de pro- 
pria singurătate e un criteriu clar de maturitate 
psihologică. Cu cât este mai matură personali- 
tatea, cu atât este mai profundă şi mai bine con- 
ştientizată atitudinea față de viață, cu atât sunt 
mai puţine întrebările de genul: „De ce mi se 
întâmplă tocmai mie?”, sau: „De ce tocmai eu?”. 
Acceptarea vieții în toată deplinătatea ei îi dă 
omului o scară şi o perspectivă a viziunii în care 
toate componentele vieții sunt la locul lor şi îşi 
au rostul lor. Inclusiv singurătatea. 

Aş dori să spun câteva cuvinte şi despre abor- 
darea din perspectiva căreia am examinat pro- 
blema singurătăţii în această carte şi pe care o 
urmez în practica mea profesională. Psihologia 
şi psihoterapia de orientare creştină sau, cum 
mai este numită, orientată duhovniceşte, nu este 
o psihologie a oamenilor credincioşi, religioşi, şi 
nu este o psihologie doar pentru oamenii credin- 
cioşi, cum li se pare unora. Nu este un domeniu 
al religiei — este un domeniu al practicii psiho- 
logice, una dintre şcolile noi de psihoterapie, ce 
readuce în psihologie conceptul de suflet (psy- 
che în limba greacă), pentru a cărui studiere a 
fost concepută de fapt ştiinţa psihologică. Baza- 
tă pe antropologia creştină, psihoterapia orien- 
tată duhovniceşte este adepta valorilor dăruite 
lumii de creştinism. 


OLGA KRASNIKOVA 


Tocmai creştinismul a dat omenirii conceptul 
de persoană şi a aplicat acest concept nu doar 
Persoanei lui Hristos, ci şi omului. Înainte de 
Grigorie Teologul nimeni nu a mai spus cuvin- 
te atât de extraordinare şi de înalte ca aces- 
tea: „lar dacă vei avea o părere proastă despre 
tine însuți, îți voi aduce aminte că eşti făptura 
lui Hristos, suflarea lui Hristos, parte cinstită 
a lui Hristos, drept care eşti totodată ceresc şi 
pământesc, zidire pururea-pomenită — dumne- 
zeu zidit, care prin pătimirile lui Hristos merge 
la slavă nestricăcioasă.” Apostolul Petru spune 
despre valoarea omului: Iar voi sunteți neam ales, 
preoție împărătească, popor sfânt (| Pt. 2, 9). Ati- 
tudinea care vede în persoană valoarea supre- 
mă se manifestă prin acceptarea şi respectarea 
necondiționată a omului care a venit la psihote- 
rapie sau la consultaţie. 

Cartea e structurată în modul următor: 

— Prima parte — „Un lucru dureros de fami- 
lia” — este dedicată descrierii diverselor sen- 
suri atribuite cuvântului „singurătate“, proble- 
melor legăturii dintre singurătate şi necesitățile 
psihologice fundamentale. Pe exemple din via- 
ță şi practică se demonstrează ce influenţă are 
experiența din copilărie asupra modului în care 
adultul trăieşte singurătatea — de exemplu, cum 
pierderea ia o vârstă fragedă a încrederii funda- 
mentale şi distrugerea ataşamentului emoțional 
social pot duce la aşa-numita „legare a cununi- 

ilor”, despre care le place atât de mult să vor- 
bească „peţitoarelor” cu „experienţa vieții”. 

- În partea a doua — „Atât de felurite singură- 
tăți” — sunt descrise şi analizate situaţii concrete 
legate de singurătate: singurătatea la necaz şi la 
bucurie, în boală şi în murire, singurătatea „oii 
negre” sau a geniului ş.a.m.d. Desigur, capitolele 
acestea au fost gândite nu doar în scopul descri- 
erii fenomenului ca atare; sper că în ele unii se 
vor recunoaşte şi vor putea găsi căi de ieşire din 
situaţii de viață care nu le convin. 

— Partea a treia — „Cum să te ajuţi pe tine însuţi 
şi să-l ajuţi şi pe celălalt” — se adresează celor 
care în virtutea unor diverse împrejurări au de-a 
face cu oameni care suferă de singurătate, fiind- 
că adeseori, bazându-ne pe „înțelepciunea din 
popor” sau pe stereotipuri şi vrând să-i ajutăm 
pe aceşti oameni, nu facem decât să le agravăm 
problemele. Principiul „mai întâi de toate nu dău- 
na” este important nu doar în medicină, nu-i aşa? 
Vom vorbi despre principiile după care trebuie 
să ne ghidăm când încercăm să oferim un aseme- 
nea ajutor şi, evitând genul algoritmic, vom oferi 
anumite recomandări care-l vor ajuta pe cititor să 
interpreteze de sine stătător problemele singură- 
tății, să elaboreze repere pentru propriile căutări 
şi — vreau să sper — să ajungă pe calea unei atitu- 
dini constructive faţă de singurătate. 


PARTEA 1 


Un lucru dureros 
de familiar 


PARADOXURILE SINGURĂTĂȚII 


„Singurătatea este eternul refren al vieţii. Ea 
nu este mai rea şi nici mai bună decât mul- 
te alte lucruri. Despre ea doar se vorbeşte 
prea mult. Omul este singur întotdeauna şi 
niciodată.“ (Erich Maria Remarque, Arcul 
de triumf) 


Conceptul de „singurătate” ascunde multe 
sensuri, contradicții şi paradoxuri. Pe de o par- 
te, orice om se naşte şi moare de unul singur, iar 
la vârsta adultă este singurul responsabil pen- 
tru viața sa. Această singurătate existențială e 
comparată cu un izolator al propriului „Eu”, iar 
omul e numit „pribeag singuratic în Univers”. 
Pe de altă parte, din momentul venirii pe lume 
şi până la ultimul său suspin omul, fie că vrea 
sau nu, este înconjurat de oameni, este inclus 
într-o nesfârşită mulțime de relații şi legături — 
de rudenie, sociale, formale, emoționale, adică 
nu este singur „prin definiție”. Rezultă că omul, 
concomitent, este singur şi nu e singur. 

Singurătatea existenţială a fost descrisă exce- 
lent de filosoful rus I. Ilin: „Puiul de om ce vine 
în această lume este supus în mod tacit unei grele 
încercări. Nimeni nu îi spune nimic despre acest 
lucru; el trebuie să trăiască singur situația, să o 
interpreteze şi să îi facă faţă... Sarcina spune aşa: 
potrivit principiului tău fundamental de existen- 
ţă, tu, la fel ca toţi ceilalți oameni, eşti singur pe 
lume, trebuie să înţelegi această singurătate, să 
o accepți, să te împrieteneşti cu ea şi să o depă- 
şeşti duhovniceşte, fiindcă ea va rămâne cu tine 
până la sfârşitul zilelor tale, dar caracterul tău va 
dobândi mulțumită ei putere, demnitate şi bună- 
tate.” Cu această singurătate „înnăscută” e impo- 
sibil să te lupţi, de ea nu poți fugi, însă poți învăţa 
să trăieşti cu ea. Nu toată lumea îşi dă seama de 
ea, nici pe departe, dar cei ce nu observă ori se fac 
că asemenea singurătate nu există, care încearcă 
să se ascundă, mai devreme sau mai târziu sunt 
nevoiţi să se izbească de ea față către față. 

Recunoscând existența singurătăţii existen- 
țiale — faptul că omul este aparte şi distinct de 
toți ceilalți oameni —, nu putem, repet, să negăm 
că nimeni nu poate fi considerat absolut singur: 
orice om este copilul, nepotul, strănepotul, veci- 
nul, colegul de şcoală sau de serviciu al cuiva. 
Chiar şi sihaştrii, care trăiau în pustie, aveau tată 
şi mamă, poate chiar frați, surori, învățători, pri- 
eteni. Pentru creştini există încă o comunitate 
căreia îi aparțin: Biserica. 

Unitatea Bisericii nu este o tradiţie statornici- 
tă de oameni; Hristos Însuşi vrea ca cei ce cred 
în El să fie împreună. Ca toți să fie una (In 17, 21), 
cere El pentru noi. Trebuie, oare, să amintim că 
denumirea principalei slujbe bisericeşti — Litur- 
ghia — înseamnă în traducere din greceşte „lucra- 
re obştească” şi că tocmai la Liturghie credincio- 
sul tinde să se unească prin tainele Bisericii cu 
Hristos şi cu fraţii şi surorile în Hristos? 

Bineînţeles, acum nu se poate spune nici pe 
departe că orice parohie bisericească reprezintă 
o comunitate de frați şi surori — şi este logic să fie 
aşa, dacă ne gândim la distrugerea sistematică 
şi plină de cruzime căreia i-a fost supusă Biseri- 
ca în secolul al XX-lea. Asemenea comunități, în 
care oamenii se cunosc, se ajută, se ocupă împre- 
ună de slujirea creştină, se consideră responsa- 
bili pentru biserica lor, există totuşi, şi putem 
trage nădejde că vor deveni, cu timpul, tot mai 
multe. 

Chiar dacă omul locuieşte însă la zeci de kilo- 
metri de cea mai apropiată biserică, iar la slujbă 
a fost ultima dată cu mulţi ani în urmă, aceasta 
nu-l exclude totuşi din uriaşa familie a fraţilor şi 
surorilor în Hristos. Un preot care a corespon- 
dat mulți ani cu un condamnat pe viață poves- 
tea că acesta, citind Biblia, rugându-se în izola- 
tor şi gândindu-se la Dumnezeu, s-a întâlnit cu 
E]. Exterior nu s-a întâmplat nimic, condiţiile au 
rămas aceleaşi, dar din acel moment viața lui s-a 

schimbat la modul absolut: s-a săvârşit o pocăin- 
ță radicală, de acum nu mai este singur, iar scri- 
sorile lui dau mărturie despre o profundă expe- 
riență duhovnicească şi îi ajută pe alţii. 

Şi în ultimă instanţă, chiar dacă omul va ajun- 
ge pe o insulă nelocuită, tot nu va rămâne sin- 
gur: cu el va fi întotdeauna Dumnezeu, indi- 
ferent dacă omul crede în El sau nu, ştie ceva 
despre EI sau nu. 

Unele legături pot să nu fie simţite, conştien- 
tizate, recunoscute, dar nimeni nu le poate anu- 
la. Acesta este un dat al ființării noastre. Altfel 
nu poate fi. Şi atunci când un om care a crescut 
la casa de copii spune că nu are părinţi, lucrul 
acesta e absolut de înţeles: el spune asta cu dure- 
re şi amărăciune. Părinți are — pur şi simplu nu 
îi cunoaşte. Cuvintele spuse într-o pornire de 
supărare şi deznădejde: „Nu mi-este tată! N-am 
nimic în comun cu omul acesta! Nu vreau să 
ştiu de el!” deformează însă realitatea şi încal- 
că porunca privitoare la cinstirea părinţilor. De 
durere şi de necaz, pe care câteodată nu le con- 
ştientizează, omul poate tăgădui un lucru evi- 
dent: legăturile de sânge şi înrudirea nu depind 
de dorinţa sau de comportamentul cuiva. Şi chiar 
dacă rudele nu ne sunt întotdeauna apropiate ca 
duh şi scară de valori, totuşi, cum se spune în 
popor, „sângele apă nu se face”. Dar atunci cum 
se face că, deşi este inclus într-o asemenea mulți- 
me de relaţii diverse, omul „reuşeşte“, ca „bietul 

copil” din poezia pomenită în cuvântul înainte, 
să se simtă singur, inutil, părăsit? În cartea noas- 
tră vom încerca să găsim răspuns la întrebarea 
aceasta deloc simplă. 

Încă un paradox, căruia trebuie neapărat să-i 
dăm atenție: a fi singur nu e totuna cu a te simți 
singur. Există anumite criterii obiective potrivit 
cărora putem spune că cineva este singur: când 
locuieşte separat, când membrii familiei sau alți 
oameni apropiați lipsesc pentru o vreme mai 
mult sau mai puţin îndelungată, diferite obsta- 
cole sociale (lingvistice, profesionale etc.) ce pun 
piedici comunicării, însă toate obstacolele aces- 
tea nu înseamnă deloc că omul suferă din cauză 
că acum e singur. 

Interesant este că trăirea singurătăţii ca lipsă a 
comunicării este mai puternic influențată de ima- 
ginea unor relaţii ideale decât de situația reală. 
Idealul poate fi legat de necesitatea de comunica- 
re a omului, care poate fi atât foarte intensă, cât 
şi slab exprimată. Dacă cineva care are nevoie de 
atenţie sporită sau are un caracter deschis, comu- 
nicativ, doreşte să se „împartă” generos celor din 
jur, dar este nevoit, în virtutea împrejurărilor, să 
comunice doar cu un cerc restrâns de oameni, el 
poate trăi sentimentul singurătăţii şi al inutilității, 
poate simţi că nu s-a realizat. Pe când celui căru- 
ia o persoană apropiată sau două îi sunt absolut 
suficiente i se poate părea împovărătoare comu- 
nicare cu cinci cunoscuți deodată. 

În formarea concepției privitoare la numărul 
necesar de contacte un mare rol poate fi jucat şi 
de stereotipurile sociale: „Prietenii trebuie să fie 
mulți; dacă sunt puțini, înseamnă că ceva nu e 
regulă cu tine” — sau, din contra, „prietenii buni 
nu pot fi mulți; dacă sunt mulți, înseamnă că nu 
poți avea cu ei relații depline”. Dacă cineva depin- 
de mult de părerea altora, atunci, dacă este un om 
comunicativ, poate începe să limiteze în mod arti- 
ficial cercul persoanelor cu care comunică şi să 
sufere de singurătate, iar altul, căruia nu prea 
îi trebuie să aibă contact cu oamenii, în loc să-şi 
savureze însingurarea se va forța să „aibă prie- 
teni”, ca să nu pară un excentric mizantrop. În ce 
priveşte comunicarea, este mai bine, totuşi, să ne 
orientăm după criterii interioare, nu după con- 
cepțiile despre normalitate ale unuia sau altuia. 

De regulă, sentimentul chinuitor, distrugă- 
tor, al singurătăţii este legat nu atât de condiţiile 
exterioare, cât de problemele interioare. De pil- 
dă, în mod destul de frecvent el apare din cau- 
za incapacității subiective de a simţi o legătu- 
ră emoțională cu altcineva -— şi acesta este încă 
un aspect al singurătăţii. Adeseori, lucrul aces- 
ta este explicat prin nepriceperea de a comuni- 
ca sau prin „caracterul nesociabil”, însă cauzele 
sunt mult mai adânci (despre cauzele pierderii 
sau deformării ataşamentului emoţional social 
vom vorbi ceva mai târziu — v. capitolul „Singu- 
rătatea şi ataşamentul emoțional social”). 

Se poate ridica obiecția nu lipsită de temei: 
„Dacă omul este supărat pe toată lumea, dacă îi 
urăşte pe ceilalți oameni, el, de regulă, este sin- 
gur, adică acest «interes» nu îl poate salva de 
singurătate.” Nu este chiar aşa. Obiectiv el poa- 
te fi singur, dar lăuntric trăieşte o viață satura- 
tă emoţional chiar dacă nu intră în relații rea- 
le. Toate explicaţiile şi „discuţiile de la suflet la 
suflet” care susțin iluzia păstrării relațiilor sunt 
purtate în gând: în gând, omul îi dovedeşte ceva 
la nesfârşit celui care l-a supărat, îi explică, une- 
ori se străduie să-l justifice ori să se autojustifice. 
Aceste dialoguri interioare sunt consumă foar- 
te multă energie, ele secătuiesc şi emoțional, şi 
fizic, deşi poate că nu există nici o cauză apa- 
rentă de oboseală fizică. „Cum a putut?! Trebu- 
ia să-i povestesc imediat totul. Şi-a dat seama că 
eu cred că el gândeşte altfel, că o să mă înțeleagă 
greşit, şi de asta n-a zis nimic”: în aceste hățişuri 
ale bănuielilor, presupunerilor, interpretărilor 
nimeni nu e în stare să facă lumină. În ciuda evi- 
dentei inutilități a reflecţiilor de acest gen, omul 
singur, bătând la nesfârşit în piuă apa propriilor 
frământări, îşi asigură o „viață personală” fur- 
tunoasă fără ca la aceasta să participe altcineva. 
Iată cum se pot înşela singuri oamenii. 

Oricât de straniu ar părea ca cineva să prefere 
indiferenţei o astfel de legătură iluzorie, explica- 
ție există: indiferența, ignorarea e percepută ca 
negare a însăşi existenței personalității lui (când 

omul se simte privit ca un „loc gol”, la modul 
„tu pentru mine nu exişti”), pe când o reacţie 
emoțională de orice polaritate şi intensitate, de 
la dragoste până la ură, fie chiar imaginară (duş- 
mănia „unilaterală” sau iubirea neîmpărtăşită), 
confirmă existența personalităţii: „De vreme ce 
există o legătură emoțională cu mine, înseamnă 
că exist şi eu.” Ca atare, oamenii care se simt şi 
se percep pe ei înşişi numai prin prisma relaţi- 
ilor cu ceilalți sunt de acord, în mod inconştient, 
cu autoînşelarea, cu o distructivă inutilitate şi un 
mare consum de energie, fără să îşi dea seama 
că cu cât cultivă mai mult această iluzie, cu atât 
sunt mai departe de comunicarea adevărată. 

Într-o carte de aceste dimensiuni e imposibil 
să examinăm amănunţit toate temele şi situați- 
ile legate de singurătate. Nici nu ne-am stabilit 
o asemenea sarcină, însă ni s-a părut interesant 
să reflectăm împreună cu cititorul, să cercetăm 
anumite cauze ale acestui fenomen, să exami- 
năm unele cazuri concrete de ciocnire cu singu- 
rătatea şi căi de rezolvare a problemelor lega- 
te de aceasta. În plus, vreau mult să găsesc răs- 
punsul la importanta întrebare pusă de Albert 
Camus, care trebuie rezolvată în practică: omul 
poate fi fericit şi singur? 


SINGURĂTATEA ŞI NECESITĂŢILE 
PSIHOLOGICE FUNDAMENTALE 


„Singurătatea depinde nu de lipsa 
oamenilor alături, ci de lipsa iubirii 
din inimă.“ 


De ce sentimentul singurătăţii nu-l părăseşte 
pe om nici măcar atunci când în jurul lui este o 
mulțime gălăgioasă ori o adunare veselă, nume- 
roasă? De ce omul trăieşte sentimentul parado- 
Xal al singurătăţii în dragoste, în căsnicie, în rela- 
ții apropiate? La întrebările acestea nu e uşor de 
dat răspuns. În practica profesională auzi ade- 
seori: „simt înăuntru un pustiu“, „parcă am înă- 
untru vid”, „simt frig înăuntru, gheață”, „nu 
simt nimic înăuntru, în suflet, în inimă”. Măr- 
turisirile acestea nu se fac auzite la prima şi nici 
măcar la a doua şedinţă. Asemenea cuvinte sunt 
rostite într-o atmosferă de încredere, de dialog, 
de linişte. Omul nu recunoaşte imediat senti- 
mentele de pustietate şi de răceală. La această 

descoperire tristă duce cărarea autoanalizei sau 
lucrării terapeutice. Aceste sentimente sunt apă- 
sătoare, dificile, dureroase, ascunse, refulate. 
Mărturisirea lor cere bărbăţie; ea e o descoperire 
personală în propriul suflet care stârneşte mira- 
re, nedumerire, întrebări. Oricât ar părea de ciu- 
dat, cel mai frecvent interlocutorul psihotera- 
peutului mărturiseşte că simţea asta de multă 
vreme. Mulţi trăiesc cu această povară din copi- 
lărie. Ce înseamnă aceste sentimente şi la ce duc 
ele personalitatea? 

Ipoteza e următoarea: sentimentul de pustie- 
tate şi frig semnifică pierderea prețuirii de sine, 
adică a „senzaţiei valorii propriei existențe”, cum 
spune celebrul psiholog Rollo May. Adeseori, la 
asta se adaugă şi simptomul „absenţei”: acolo 
unde trebuie să fie „Eul” ca focar al forțelor şi 
sensurilor vitale nu se simte NIMIC ori se simte 
CEVA neînțeles, necunoscut, poate chiar primej- 
dios. „Eu nu exist în viața mea. Nu trăiesc eu, ci 
altcineva trăieşte pentru mine. Parcă mi-am dat 
viaţa cu chirie”: iată o mărturie despre ruptura 
dintre „Eu” şi propria existenţă, despre ruptu- 
ra dintre personalitate şi viață. Se frânge pilonul 
vieții, se rupe legătura sufletească, provocând 
suferinţe acute. 

Rezultatul acestei rupturi este tocmai inevita- 
bilul sentiment al singurătăţii. Orice s-ar întâm- 
pla cu omul, oricâtă dragoste ar primi, înăuntrul 
lui se cască un gol, un hău, o ruptură existențială 

sau, cum se spune acum, O disociere existențială 
a personalității. Un asemenea sentiment de sin- 
gurătate, care este legat de pierderea sentimen- 
tului valorii absolute a propriei vieți şi persona- 
lităţi, nu poate fi vindecat nici prin dragoste, nici 
prin prietenie, nici prin apartenenţa la o familie, 
atâta timp cât nu e refăcută legătura cu propria 
existență, atâta timp cât personalitatea nu revine 
la prețuirea de sine — această necesitate psiholo- 
gică fundamentală înnăscută. 

Necesităţile psihologice fundamentale au fost 
studiate de psihologi începând cu a doua jumă- 
tate a secolului al XIX-lea. Bazându-ne pe con- 
cepțiile elaborate de diverşi autori de renume cu 
privire la necesităţile şi motivațiile personalită- 
ţii (A. Maslow, R. May, ]. Bowlby, A. Lengle, F. 
Riemann, K. Rogers ş.a.), am distins următoarele 
necesități fundamentale: 

— necesitatea prețuirii de sine (a simțirii şi 
recunoaşterii valorii absolute a propriei existen- 
țe, propriei vieţi, propriei personalități); 

- necesitatea participării (a simțirii şi recu- 
noaşterii apartenenţei la ceva mai mare — fami- 
lie, clan, popor, cultură ş.a.m.d.); 

- necesitatea autorealizării (posibilitatea de a 
fi tu însuţi, de a te manifesta); 

- necesitatea securităţii (este vorba de securi- 
tatea psihologică, atunci când omul nu îşi sim- 
te amenințată demnitatea, integritatea, libertatea 
ş.a.m.d.). 


25 


OLGA KRASNIKOVA 


La vârsta de sugar şi de copil mic, satisface- 
rea acestor necesități îi este asigurată celui mic 
de părinți sau de adulţii care locuiesc împreu- 
nă cu copilul şi îi înlocuiesc pe aceştia - iar el, 
la rândul său, primind atenţie şi îngrijire, creş- 
te cu sentimentul propriei demnități, cu senzaţia 
deplinătății şi integrităţii, valorii propriei perso- 
nalități, cu respect de sine, cu sentimentul apro- 
pierii, ocrotirii şi cu dorința de a se dezvolta. 
Copilul absoarbe, reține, îşi însuşeşte atitudinea 
adulților față de el şi învaţă de la ei ce atitudine 
trebuie să aibă față de sine însuşi ca să nu simtă 
un deficit în ce priveşte satisfacerea necesităților 
psihologice. 

Astfel, sarcina adulţilor este nu numai cea de 
a-l învăța pe copil regulile de igienă sau cum se 
folosesc diversele obiecte, ci şi aceea de a-i for- 
ma acestuia capacitatea de a-şi observa şi satisfa- 
ce nevoile emoționale, psihologice — de sprijin, 
de încurajare, de mângâiere, de recunoştinţă, de 
respect, de recunoaştere, de acceptare, de înțe- 
legere. Dacă a primit tot ce îi este indispensabil 
pentru a se dezvolta, omul, odată devenit adult, 
va putea avea aceeaşi atitudine şi față de cei din 
jur — va poseda suficiente resurse interioare pen- 
tru a le împărtăşi cu generozitate şi celorlalți. 

O observaţie importantă: bineînțeles, de rela- 
iile dintre copii şi părinți depind multe lucruri, 
şi, indiscutabil, bazele personalităţii se pun la o 
vârstă fragedă, însă dezvoltarea nu se limitea- 

ză la copilărie, căci personalitatea este sensibilă 
de-a lungul întregii vieți la ceea ce priveşte nece- 
sitățile sale fundamentale. Crescând, primind tot 
mai multă libertate, independenţă şi responsabi- 
litate, omul care a descoperit la un moment dat 
că nu se respectă suficient sau că simte un com- 
plex de inferioritate (sau vreun alt „simptom” al 
nesatisfacerii necesităților psihologice de bază) 
poate învăţa să aibă singur grijă de sine — acest 
lucru este posibil! Dar dacă el nu conştientizea- 
ză (sau nu cunoaşte) necesitățile sale psihologi- 
ce, dacă nu s-a deprins să aibă grijă în mod inde- 
pendent să şi le satisfacă, cel mai degrabă relațiile 
sale cu sine însuşi şi cu ceilalți vor fi deformate, 
şi nu este de crezut că va reuşi să evite chinurile 
singurătăţii. 

Trebuie să înțelegem că a fi gata de întâlnirea 
cu celălalt, a fi gata de dialog este o consecin- 
ță a prețuirii de sine, căci doar având experien- 
ţa valorii propriului „Eu” omul este capabil să 
aprecieze şi să respecte „Eul” celuilalt şi totoda- 
tă să rămână el însuşi în orice relație, consideră 
profesorul austriac A. Lengle. 

Ce este indispensabil pentru ca necesitatea 
copilului de a simți valoarea propriei persona- 
lităţi să fie satisfăcută? Nu foarte mult: copilul 
trebuie să fie dorit şi iubit, trebuie să se aibă gri- 
jă de el, să fie privit cu tandrețe, să i se acorde 
timp şi atenție, să fie recunoscută şi respectată 
în el personalitatea, să fie acceptat aşa cum este. 

El trebuie să audă de la cei apropiați: „e iubesc. 
Îmi placi. Sunt bucuroasă că exişti. Te văd/aud/ 
înțeleg. Sunt alături şi o să te ajut întotdeau- 
na, poți să contezi pe mine”. Aparent, ce mare 
lucru? Majoritatea mamelor şi taților aşa şi fac 
- şi totuşi, copiii cresc cu un complex de inferio- 
ritate. Ei bine, doar la prima vedere părinţii fac 
totul spre binele copilului. Mulţi nu observă că 
forma corectă (cuvintele, gesturile) ascunde un 
conținut incorect (motivaţia, atitudinea). De pil- 
dă, mulți spun cu mândrie: „Părinţii mei m-au 
vrut atât de mult, m-au aşteptat atât de mult!” — 
dar dacă e să stabilim cu exactitate de ce l-au vrut 
atât de mult pot ieşi la lumină tot felul de varian- 
te de motivaţie: părinţii erau în pragul divorțului 
şi sperau că un copil le va salva căsnicia; tatăl a 
înşelat-o pe mamă, şi aceasta credea că un copil 
o să-l aducă înapoi şi o să-l păstreze în familie; 
toate prietenele mamei aveau deja copii, pe când 
mama nu, şi pe deasupra era la vârsta „critică”, 
peste treizeci de ani; tatăl îşi iubea mult părinţii, 
iar aceştia voiau neapărat nepot ca să le „moşte- 
nească neamul” (şi să fie neapărat băiat); mama 
îşi ura munca, nu ştia prin ce anume să se rea- 
lizeze şi considera că maternitatea îi va umple 
viața de sens; ca să primească un apartament cu 
două camere, părinților le trebuia adeverinţă că 
aşteaptă un copil; tatăl pleca frecvent în delega- 
ție, iar mama nu avea cu ce să-şi îndulcească sin- 
gurătatea... În nici unul dintre exemplele acestea 

copilul nu era aşteptat ca persoană, ci era dorit 
ca mijloc de satisfacere a dorințelor şi aşteptări- 
lor proprii sau străine. 

Motivaţiile de acest gen reduc la zero valoa- 
rea persoanei - mai ales dacă după naştere, 
când copilul „şi-a îndeplinit misiunea”, părin- 
ţii „nu îl mai vor aşa de mult”: soția are acum 
argument ca să-şi păstreze soțul; mama se poa- 
te simţi femeie în toată regula, în rând cu prie- 
tenele ei; părinții tatălui, primindu-şi moştenito- 
rul, „pot muri liniştiți”; mama poate considera 
că nu a trăit degeaba; părinții au primit un apar- 
tament excelent; mama nu se mai plictiseşte atât 
de tare când tatăl e plecat. Toată lumea e mulțu- 
mită. Dar copilul? El poate fi dat la creşă, poa- 
te fi încredințat unei bunici sau unei bone price- 
pute, ca să nu-i încurce prea tare pe părinți, care 
îşi construiesc mai departe viața, fiindcă aceştia 
nu au fost pregătiți să devină părinți (adică să 
îşi asume responsabilitatea pentru creerea unor 
condiții complete de dezvoltare a personalită- 
ţii copilului), ci doar au năzuit să-şi împlinească 
propriul vis. Visul s-a împlinit, aşadar trebuie să 
meargă înainte, spre scopuri noi. 

Copilul care a fost făcut „ca să...” poate, oare, 
simţi valoarea absolută a propriei persoane dacă 
el, ca persoană, nu este necesar nimănui şi nu 
interesează pe nimeni? Greu de crezut. lar dacă, 
în plus, aude mereu: „Du-te de aici, nu-mi arde 
de tine acum, unde te vâri, lasă-mă în pace, m-ai 

obosit groaznic, nu mă mai enerva, ce, nu vezi că 
am o treabă importantă de făcut?”, începe să i se 
pară că este de prisos la acest praznic al vieţii, că e 
o piedică în calea celor iubiţi şi apropiați, că pen- 
tru ei NU este important. În acel moment, el se 
simte nu numai inutil, ci şi îngrozitor de singur. 

Trebuie remarcat că în exemplele pe care 
le-am dat copilului, pe lângă necesitatea prețu- 
irii de sine, nu îi este satisfăcută încă o necesita- 
te importantă, fundamentală — cea de apartenen- 
ță sau de participare, necesitatea de a iubi şi a fi 
iubit. Persoana are neapărată nevoie să se simtă 
parte a ceva mai mare — a unei familii, unui clan, 
unui popor. „Izolare”, „ruptură”, „detaşare” — 
cuvintele sunt multe, însă esenţa este una: „Eu” 
- Eul ca persoană — „sunt în plus aici.” În rol de 
fiu/fiică, moştenitor, nepot, copilul este, bineîn- 
țeles, necesar. Cu succesele lui cei apropiați se 
mândresc, forțele şi capacităţile lui sunt folosi- 
te spre binele familiei; când e nevoie de el este 
„băgat în priză”, când nu mai e nevoie e „scos 
din priză”. În asemenea condiţii este greu şi să te 
simți pur şi simplu persoană, iar persoană preţi- 
oasă — cu atât mai mult. 

Dacă încercăm să elucidăm ce anume înțeleg 
unii părinți prin cuvintele „dragoste şi grijă pen- 
tru copil”, putem, de asemenea, descoperi con- 
cepții neaşteptate. Astfel, frazele care încep prin 
cuvintele: „O să te iubesc dacă tu o să mulgi vaca 
(strângi jucăriile, fii respectuos cu bunica etc.), 

iar o fetiță rea/un băiat neascultător nu ne trebu- 
ie la uşa casei, o s-o/să-l dăm lui nenea polițistul 
s-o/să-l reeduce)” nu pot fi în nici un caz numă- 
rate printre manifestările dragostei părinteşti. 
Este vorba, mai curând, de o manipulare a sen- 
timentelor copilului. Scopul manipulărilor de 
acest fel este cel de a-l face pe copil comod, con- 
trolabil şi „cum trebuie” din punctul de vede- 
re al mamei şi al tatei, ca aceştia să aibă cât mai 
puţine griji cu el. Adică părinţii, în cazul dat, se 
îngrijesc nu de dezvoltarea copilului, ci tot de 
propriile interese. 

Pe internet am găsit nişte întrebări formula- 
te de psihologul Anna Kornienko, întrebări care 
mi-au plăcut mult şi pe care cred că părinții înțe- 
lepți ar fi bine să şi le pună: 

1. Am dăruit viață copilului sau mi-am dăruit 
viață mie însumi? 

2. Vreau ca copilul meu să devină responsa- 
bil şi independent, chiar dacă asta îmi provoa- 
că nelinişte sau urmăresc doar propriul confort, 
chiar dacă asta îl şi face pe copil neajutorat şi 
iresponsabil? 

3. Îmi respect cu adevărat copilul şi consider 
că e capabil să se descurce singur cu multe din- 
tre problemele sale ori consider că este atât de 
slab şi de nătăfleţ, încât doar eu pot să-i rezolv 
problemele? 

4. Sunt gata să accept dreptul copilului la gre- 
şeli şi să nu-l condamn, ci să-l ajut să le analizeze, 

sau îi pretind copilului să fie ireproşabil, rezer- 
vându-mi doar mie însumi dreptul de a greşi? 

5. Vreau ca copilul să fie fericit, chiar dacă 
aceasta nu corespunde concepțiilor mele despre 
fericire, sau vreau ca viaţa lui să corespundă con- 
cepțiilor mele despre felul cum trebuie să fie ea, 
deşi copilul va fi atunci nefericit? 

Adevărata dragoste nu pretinde îndeplini- 
rea anumitor condiţii, nu emite pretenţii; ea este 
„Pur şi simplu”, este „pe degeaba”, ea nu trebuie 
meritată şi obținută. Nu toți ştiu însă asta. Expe- 
riența „dragostei” condiţionate, primită în copi- 
lărie, face adeseori ca la vârsta adultă oamenii 
să fie absolut convinşi că nu au pentru ce să fie 
iubiți sau că nu pot fi iubiţi aşa cum sunt, fiind- 
că... nu sunt destul de „buni”. Pentru ei, celălalt 
este în mod clar mai bun, mai valoros, şi chiar 
şi atunci când celălalt n-are dreptate în vreo 
privință, ei bine, celălalt, înțelegeţi, celălalt are 
dreptul la greşeală. În consecinţă, ori renunţă la 
relații, ori în relații renunţă la ei înşişi, se tem să 
îşi exprime şi să îşi apere valorile, se prefac, vor 
să fie pe placul celorlalţi, încearcă să joace un rol, 
ipso facto trădându-se pe ei înşişi. 

Tocmai în astfel de relaţii deformate apa- 
re straniul fenomen al „singurătăţii în familie”: 
„Suntem împreună, suntem alături, însă mă 
simt mereu îngrozitor de singură!” Una dintre 
posibilele explicaţii ale acestui sentiment sună 
aşa: „Ceilalți trăiesc nu cu mine, cea adevărată, 

mă iubesc nu pe mine, cea autentică, ci pe cea 
pe care o demonstrez, iubesc imaginea pe care 
am creat-o ca să plac — iar pe mine însămi, cea 
adevărată, mă ascund, nimeni nu o cunoaşte pe 
această femeie, nici măcar eu nu o cunosc bine, 
fiindcă m-am obişnuit de atâta timp să o înăbuş. 
Mă tem că dacă voi începe să manifest ceea ce 
simt de fapt şi să spun ceea ce gândesc, nimănui 
n-o să-i placă asta, toți o să-mi întoarcă spatele, şi 
atunci o să rămân lipsită până şi de relaţiile apa- 
rente pe care le am acum şi o să rămân singură 
de tot. Mai bine vrabia din mână decât cioara de 
pe gard.” Dar dacă nu este o vrabie, ci un şarpe? 
Fiindcă relaţiile construite pe minciună şi ipocri- 
zie, pe folosirea reciprocă, pe frică, otrăvesc ini- 
ma şi sufletul. 

Neavând din frageda copilărie ideea că dra- 
gostea autentică nu trebuie să fie condiționată, 
oamenii acceptă relații de codependenţă, consi- 
derându-le normale şi singurele posibile („dar 
ce, se poate şi altfel?”), ori bănuiesc că în viață 
există şi un alt mod de comunicare, însă acela nu 
este pentru ei — fiindcă sunt „nevrednici”. În mod 
conştient sau inconştient, ei se lipsesc de posibi- 
litatea de a iubi şi de a fi iubiți şi nici măcar nu 
încearcă să privească în mod critic concepțiile pri- 
vitoare la atitudinea față de ei înşişi pe care le-au 
absorbit din frageda copilărie (despre aceasta 
vom vorbi mai amănunțit în capitolul „Codepen- 
denţa — singurătate sub masca apropierii”). 

Băgaţi de seamă: aici nu luăm în considera- 
re cazurile de maltratare a copiilor sau de vio- 
lență familială; toate familiile descrise mai sus îi 
pot părea unui observator exterior absolut reuşi- 
te. Aspectele economic, social, intelectual, moral 
ale vieţii lor se înscriu în limitele normalului, iar 
câteodată sunt chiar demne de toată lauda - însă 
atmosfera psihologică, emoţională, e perverti- 
tă. O astfel de familie poate fi comparată cu un 
palat minunat, care însă e construit într-o zonă 
cu radioactivitate crescută: arată grozav, mulți 
visează aşa ceva şi invidiază pentru aşa ceva, dar 
să locuieşti în el e periculos. În plus, acest pericol 
nu e vizibil, nu se simte — nu poate fi văzut, pipă- 
it, acționează pe nebăgate de seamă, treptat, însă 
urmările acțiunii lui sunt cumplite, distrugătoa- 
re, iar deformările se pot manifesta şi la genera- 
ţiile următoare. 

Adeseori, când este discutată soarta grea a 
cuiva, răsună exclamațiile mirate: „Dar cum se 
poate aşa ceva?! Că doar e dintr-o familie atât de 
bună! Şi atunci, de ce a fugit de acasă/s-a înhăi- 
tat cu nişte nemernici/se droghează/trăieşte sin- 
gur şi nu vrea să vadă în ochi pe nimeni/a încer- 
cat să se sinucidă/şi-a părăsit nevasta şi copilul/ 
nu are grijă de părinți?” Nu-i nimic de mirare: la 
oamenii ale căror necesități psihologice funda- 
mentale n-au fost satisfăcute, un astfel de com- 
portament e mai degrabă regula decât o excep- 
ţie. Din cauza nerecunoaşterii şi singurătăţii ei 

simt o durere atât de mare, încât se străduie să 
o înăbuşe prin toate mijloacele posibile. Nesim- 
țindu-se prețuiți şi necesari în familie, încearcă 
să se integreze într-o bandă de hoți ori se izolea- 
ză de toată lumea; neprimind mângâiere de la ai 
lor, încearcă să-şi înece durerea în alcool ori să-şi 
curme suferințele aruncându-se de la etaj. Ei mai 
pot încerca să-şi recapete sentimentul propri- 
ei însemnătăți provocându-le durere altora: „eu 
le-am distrus viaţa la trei femei!” înseamnă din 
perspectiva lor „eu nu sunt un nimeni!”. 

Toate necesitățile nesatisfăcute îi provoacă 
omului o puternică tensiune interioară, care con- 
sumă atenţie şi resurse. Lucrul acesta este uşor 
de urmărit pe cazul necesităților fiziologice — de 
exemplu, al foamei sau al setei. Atâta timp cât 
omul nu este foarte flămând, încă e vesel şi, cum 
se spune, funcțional, dar când senzația de foa- 
me sau de sete devine intensă el începe să dea 
semne tot mai mari de nelinişte, devine iritabil, îi 
vine greu să se concentreze. Oamenii au capaci- 
tăți diferite de a suporta lipsa mâncării şi băutu- 
rii, dar posibilitățile organismului sunt, în orice 
caz, limitate, şi la un moment dat răbdarea ajun- 
ge la capăt, tensiunea devine insuportabilă. Se 
cunosc cazuri când oameni chinuiţi de foame sau 
de sete au comis crime pentru o bucată de pâine 
sau o gură de apă. Mulţi însă nici nu bănuiesc că 
nesatisfacerea necesităților psihologice acționea- 
ză asupra omului într-un mod asemănător (deşi 

în limba noastră există expresii care arată aceas- 
tă legătură: „setea neostoită de dragoste”, „foa- 
mea emoţională”). 

„Oamenii ale căror necesități sociale şi emo- 
ționale au rămas nesatisfăcute în primii trei ani 
de viaţă le transferă asupra celorlalte perioade 
ale existenţei lor. Ulterior, aceste necesități ies la 
suprafaţă în relațiile adulte şi pun piedici apro- 
pierii“, consideră psihologii Barry K. Weinhold 
şi Janae B. Weinhold. În plus, neglijarea satisfa- 
cerii necesităților psihologice (la fel ca în cazul 
necesităților fiziologice) poate duce la boală psi- 
hică sau fizică, iar în situaţiile deosebit de gra- 
ve — la moarte. De aceea este atât de necesar ca 
părinții să se îngrijească nu doar de dezvolta- 
rea fizică deplină a odraslei lor, ci şi de dezvol- 
tarea armonioasă a personalităţii lui — iar dacă, 
dintr-un motiv sau altul, părinţii n-au reuşit să-i 
creeze copilului condiții suficient de favorabile 
în acest sens, el, după ce va ajunge la maturitate 
şi îşi va asuma deplina responsabilitate pentru 
propria viață, va putea acoperi în mod indepen- 
dent acest deficit de atenţie şi de grijă, de res- 
pect şi dragoste faţă de el, va învăţa să vadă în 
sine însuşi o persoană unică, ce nu are nevoie să 
îşi justifice prin ceva existenţa şi să merite prin 
ceva dragoste. Existența fiecărui om e prețioasă 
în mod necondiţionat, şi credem că această afir- 
maţie n-are nevoie de dovezi. 


SINGURĂTATEA ŞI ATAŞAMENTUL 
EMOȚIONAL SOCIAL 


Când, cum, de ce ne pierdem capacitatea de 
a ne ataşa emoţional? Ne putem recăpăta, oare, 
această capacitate, o putem „repara”, sau această 
pierdere e pentru totdeauna? La întrebările aces- 
tea şi la alte câteva vom încerca să găsim răspun- 
suri în capitolul de față. Din păcate, prea mulți 
oameni fac cunoştinţă încă din frageda copilă- 
rie cu sentimentul singurătăţii. În memorie ies 
la suprafaţă imagini: o alee lungă cu arbori uri- 
aşi (după mulți ani s-a dovedit că erau doar niş- 
te tufişuri de măceş, dar la doi ani totul ți se pare 
atât de mare...), nimeni în jur, doar o fetiță mică 
stă şi priveşte în depărtare. În ochii ei este toa- 
tă amărăciunea lumii, iar în inimă nu mai e nici 
măcar durere, nici măcar frică... este pustiu. Altă 
amintire: o cameră întunecată; lumina se strecoa- 
ră prin uşa întredeschisă, în cameră sunt multe 
pătuțuri mici pe care dorm copii. Unul nu doar- 
me; stă întins, liniştit, şi priveşte în întuneric — 

nu-i este dor, nu aşteaptă, nu speră... se simte 
într-o situație fără ieşire. Încă o copilărie: spital, 
tanti supărate în halate albe, copii, dintre care 
unii sunt cu mamele lor, iar fetiţa cea mai mică 
e singură. Ea nu mai plânge, nu îşi mai chea- 
mă mama, nu mai vrea nimic, nici să mănânce, 
nici să se joace, nici să doarmă, nici... să trăiască 
- deznădejde. Despărțirea de părinți este trăită 
de copilul mic în mod atât de dureros, încât ini- 
ma lui vie, deschisă, delicată, vulnerabilă, în faţa 
durerii acesteia este încătuşată de frică pentru 
ani îndelungaţi, iar câteodată pe toată viaţa. 

Aceste tablouri din viaţă pot deveni ilustrații 
într-un manual despre distrugerea ataşamentu- 
lui emoţional la vârsta fragedei copilării. Un ast- 
fel de manual există (John Bowlby, Crearea şi dis- 
trugerea legăturilor emoționale), în el sunt descrise 
cu acuratețe toate stadiile prin care trece copi- 
lul despărțit pentru o vreme de sursa vieții lui 
- părinţii. 

Stadiile acestea nu sunt atât de multe: protes- 
tul (împotrivirea activă, încercarea de a obţine 
ceea ce îşi doreşte), disperarea (cufundarea în 
sine, regresul, apatia) şi detaşarea (înstrăinarea, 
indiferența, pierderea interesului şi încrederii în 
părinți). Forţa reacției copilului la despărțirea de 
adulții care pentru el sunt importanţi depinde de 
mulți factori: de particularităţile copilului respec- 
tiv, de vârsta lui, de starea lui fizică, de măsura în 
care sunt formate la momentul respectiv deprin- 

derile de autodeservire şi comunicare, durata 
despărțirii, precum şi mediul în care ajunge (cea 
mai cumplită încercare pentru micuţ este cea de 
a se trezi singur în camera de spital), felul în care 
e tratat, frecvenţa cu care este vizitat. 

Psihoterapeuţii au ocazia de a auzi numeroa- 
se „sperietori” din copilăria oamenilor care soli- 
cită asistență psihologică. Urmările unei aseme- 
nea experienţe traumatizante pot fi însă nu foar- 
te importante - aici are importanţă şi dacă lângă 
copil se află sau nu măcar un om căruia nu îi este 
indiferent (adult sau copil). 

lată amintirile unei femei pe care părinții au 
trimis-o la creşă pentru toată vara atunci când 
avea un an şi jumătate: „Stau noaptea întinsă în 
pat. Abia m-am liniştit după ce am plâns muteş- 
te — în hohote nu se poate, fiindcă atunci o să mă 
pedepsească. Încep să adorm, când deodată îmi 
bate o lumină puternică în ochi: cineva a aprins 
becul, strigă în gura mare, trebuie să ne sculăm. 
Tare nu vreau să mă scol din pătuțul cald, dar 
pentru nesupunere o să mă bată cu cuvertura. Pe 
mine nu m-au pedepsit niciodată, fiindcă eram 
«bună», făceam tot ce-mi cereau, dar am văzut 
cum îi băteau pe alți copii, şi aceia ţipau tare. 
Eram sculați ca să mergem la toaletă şi să nu 
facem pipi în scutece — mulți copii nu erau încă 
în stare să se țină până dimineaţa.” Pe măsu- 
ră ce povestitoarea se cufundă în trecut, expre- 
sia de pe chipul ei devine tot mai tristă, iar ochii 

se umplu de lacrimi, pe care şi le ține, deoare- 
ce i-a intrat în cap încă din copilărie: „Lacrimile 
tale nu interesează pe nimeni.” Deodată, expre- 
sia i se schimbă, fiind luminată pe neaşteptate 
de un zâmbet: „Cu toată acea grozăvie a înjosi- 
rii, neputinței şi singurătăţii fără ieşire, s-a găsit 
cineva care nu m-a lăsat să înnebunesc din cauza 
fricii şi întristării neîncetate. Era acolo un băiat — 
nu-mi mai aduc aminte exact, dar cred că îl che- 
ma Saşa. Pătuțurile noastre se atingeau, şi în fie- 
care seară, după ce se stingea lumina, îl mângâ- 
iam pe cap, care era tuns chilug (ca să nu-i fie 
cald şi să nu facă păduchi). Până acum îmi amin- 
tesc senzația aceea de căldură şi linişte. Cred că 


——————> doar mulțumită lui am fost în stare să rezist până 


au venit părinţii. Ce-i drept, pe mama, din câte 
mi s-a povestit, nu am recunoscut-o...” 

lată acum altă istorie, în care despărţirea de 
părinți a fost mai scurtă, însă trauma — mai puter- 
nică. O femeie s-a dus la consult psihologic după 
ce a divorțat de al treilea soț: „Când eram mică, 
în familie nu prea mi se dădea atenţie. Părinții 
erau ocupați cu cariera lor şi cu educarea frate- 
lui meu mai mare, care tocmai trecea prin fur- 
tunoasa criză a adolescenţei. Eu eram un copil 
«fără probleme», foarte responsabil, întotdeau- 
na eram gata să le fac tuturor servicii. Adulții nu 
stăteau niciodată de vorbă cu mine, nu se inte- 
resau de sentimentele mele, de dorințele mele, 
mi se adresau doar când le trebuia ceva de la 

mine. Mă simțeam îngrozitor de singură — parcă 
chiar de la naştere. Nu-mi aduc aminte să nu fi 
avut vreodată sentimentul de tristețe apăsătoa- 
re în inimă. O întâmplare mi-a rămas însă pur şi 
simplu întipărită în inimă: nu ştiu exact câți ani 
aveam, cel mai degrabă eram mică de tot. Eram 
singură în apartament — mă lăsau singură dese- 
ori, fiindcă n-avea cine să stea cu mine, iar la gră- 
diniţă mă îmbolnăveam. La un moment dat, nu 
ştiu de ce, am decis că m-au părăsit pentru tot- 
deauna, că mama n-o să se mai întoarcă şi că, 
în general, nimeni n-o să mai vină vreodată la 
mine. Şi am decis să mor, căci frica şi durerea 
erau atât de insuportabile, încât nu mai puteam 
răbda. M-am băgat sub canapea şi am început — 
mi se părea mie — să mor. Nu plângeam; mi-am 
luat rămas bun de la toți în gând şi am început să 
aştept moartea... Mama, bineînțeles, s-a întors, 
dar asta nu mai avea nici o importanţă — ştiam 
că mă pot părăsi în orice moment şi că n-o să 
pot face nimic în privința asta. Am senzația că 
de atunci aşa şi trăiesc: «băgată sub canapea», 
cu sentimentul că nimeni n-are nevoie de mine, 
pregătită să fiu părăsită în orice clipă — şi ca să 
nu mă mai chinuie aşteptarea şi teama despărți- 
rii, plec eu prima.” 

În caz de ghinion - dacă n-a fost alături un 
Saşa, ori o dădacă miloasă, ori o vecină bună ia 
inimă — şi dacă nu sunt luate la timp măsuri de 
ajutare a celui mic, este foarte probabil ca el să se 

închidă în sine, şi această traumă din copilărie 
poate influența negativ capacitatea lui de a con- 
strui în viitor relaţii apropiate, de încredere, cu 
alți oameni — adică îl poate condamna la singu- 
rătate. În consecință, de regulă, dragostea, ataşa- 
mentul emoțional, relațiile calde, profunde, sunt 
legate în mod asociativ de o asemenea durere 
sufletească, de o asemenea groază, de asemenea 
suferinţe, încât omul respectiv face tot ce depin- 


de de el pentru a nu mai permite niciodată să i se 
întâmple aşa ceva. 


FRICA DE RELAŢIILE APROPIATE 
SAU CE ÎNSEAMNĂ DE FAPT 
„CUNUNIILE LEGATE” 


Treapta de gravitate a traumei psihologice 
suferite în frageda copilărie determină în mare 
măsură treapta dificultății problemelor legate 
de apropiere care apar la vârsta adultă. „Inima 
mea e într-un seif, seiful e într-un tanc, tancul 
e într-un submarin, iar submarinul — pe fundul 
mării”, recunoştea cu umor trist o tânără care nu 
reuşea deloc să se mărite. Practic nu există nici 
o şansă ca cineva să ajungă din exterior la inima 
ei, dar şi să-şi scoată singură inima din ascunză- 
toarea cea sigură se teme şi îi este greu. Cheile de 
la lacăte s-au pierdut, codurile de acces au fost 
uitate, iar de spart este dureros. 

Din exemplul acestei probleme pentru care 
oamenii solicită adeseori asistență psihologică 
(„nimeni nu mă ia de nevastă/nu reuşesc deloc 
să mă însor”) se vede foarte limpede cum experi- 
ența „inimii frânte” dobândită în copilăria înde- 

părtată distruge încrederea şi îi împiedică pe 
oameni să îşi facă destul curaj pentru a intra în 
relații apropiate. lată câteva exemple, generali- 
zate şi uşor redactate, din practica reală cu femei 
între 23 şi 45 ani cărora li s-a propus să comple- 
teze fraza: „Dacă întâlnesc iubirea împărtăşită şi 
fac o căsătorie fericită...” 

— aşa ceva pur şi simplu nu poate exista, îmi 
vine greu să cred; 

- este imposibil — toți bărbaţii normali sunt 
deja „luaţi“, au mai rămas doar „rebuturile”, iar 
de asemenea soț nu am nevoie; 

— nu 0 să reuşesc aşa ceva, fiindcă... nu sunt 
cum trebuie, sunt prea grasă/prea slabă, prea 
proastă/prea deşteaptă, prea săracă/prea bogată, 
prea..., insuficient de... ş.a.m.d.; 

— oricum 0 să mă îndoiesc că dragostea mea e 
împărtăşită; 

— o să mă îndoiesc de el şi de alegerea mea; 

— o să mă gândesc tot timpul ce interes are la 
mine, ce gânduri perfide are; 

— o să mă frământ că nu sunt potrivită pen- 
tru el, că o să fie dezamăgit de mine, şi prețuirea 
mea de sine o să devină şi mai scăzută, o să îmi 
fie rău, n-o să mai vreau nimic, o să fiu tristă; 

— o să fiu nevoită să mă ciocnesc de realitate, 
care mă va întrista, şi o să-mi pară rău că m-am 
măritat, o să mocnesc şi o să-i stric foarte tare 
viața celuilalt, şi s-ar putea ca el să n-aibă destu- 
lă răbdare ca să suporte; 

- o să am foarte multe îndatoriri, pe care nu 
o să le suport, va trebui să corespund unor stan- 
darde foarte înalte; 

- o să mă tem că-l pierd, o să încep să dove- 
desc că merit să fiu iubită, o să mă strădui să-i 
fiu pe plac, şi în cele din urmă o să mă pierd pe 
mine însămi; 

— dacă o să se poarte bine cu mine, o să mă 
răsfăţ şi poate o să încep să mă port rău, să fiu 
capricioasă, nerecunoscătoare, să-l necăjesc, să 
nu-l preţuiesc; 

— nu peste multă vreme o să devin o ticăloa- 
să, o să fac din casă un câmp de luptă şi o să mă 
înjur singură pentru asta, o să fiu şi mai iritată, 
o să-mi vărs nervii pe familie, o să mă transform 
într-o mahalagioaică, dându-mi seama, în acelaşi 
timp, că mi-am făcut toate astea cu mâna mea; 

- o să aştept tot timpul să mă înşele şi o să-mi 
fie şi mai rău decât înainte de relaţia cu el, o să 
sufăr; 

- mai bine să îl părăsesc eu prima, fără să mai 
aştept o nouă lovitură în locul cel mai dureros, 
căci mai devreme sau mai târziu oricum o să mă 
lase, o să mă părăsească, şi n-o să pot suporta 
durerea despărțirii; 

— va trebui să fiu cu el mereu, asta o să mă 
plictisească, o să obosesc repede şi o să vreau 
să evadez, o să caut aventuri, după care o să mă 
simt vinovată; 

— chiar dacă la început va fi totul bine, pe urmă 
neapărat o să fie rău, totul o să se ducă de râpă şi 

voi avea prilejul să mă conving încă o dată că nu 
poți fi foarte fericită, fiindcă pe urmă devii foar- 
te nefericită; 

— când o să ajung la sensul de bază al vieții 
mele (când o să mă mărit, adică), n-o să ştiu ce să 
fac mai departe, gata cu viața mea; 

- familia e ceva cumplit, o să mă necăjească, o 
să mă strâmtoreze, n-o să am timp pentru mine 
însămi, totul o să meargă rău... Niciodată! Pen- 
tru nimic în lume! 

Dar cum aşa? Că doar toate femeile respective 
suferă din cauza singurătăţii lor şi vor cu dispe- 
rare să se mărite! Vor? Din vorbe, da, însă dorin- 
ţa lor inconştientă este cea de a nu lăsa să le fie 
provocată iar acea durere a despărțirii pe care 
au trăit-o când erau copii — şi găsesc ori inven- 
tează motive care fac măritişul imposibil, şi nu 
îşi dau nici ele seama că de fapt năzuiesc spre 
altceva, simțind că e mai bine — mai liniştit, mai 
simplu, mai confortabil, mai sigur — să trăieşti 
în singurătate... Trebuie remarcat că şi bărbații 
cu astfel de dificultăți sunt destul de mulţi, însă 
de obicei aceştia, refuzând căsătoria, preferă să 
întrețină relații fără responsabilități ori să intre 
în legături întâmplătoare. Acestea creează iluzia 
că există cineva apropiat, căruia poţi să-i ceri aju- 
tor, sprijin, cu care, poate, „0 să iasă ceva serios”, 
Principalul e pentru ei să nu permită dezvoltarea 
unei relații; de aceea, îndată ce apare până şi cel 
mai mic semn de apropiere şi responsabilitate se 


46 


SINGURĂTATEA 


simt obligaţi să se despartă imediat. lar ca să nu 
îi doară, din capul locului nu se ataşează... 
Reiese că aşa-numitele „cununii legate” repre- 
zintă, de fapt, alegerea inconştientă a singurătă- 
ţii ca posibilitate de a te ascunde, de a evita dure- 
rea. Mulţi dintre aceşti oameni, însă, poate că 
n-au avut niciodată o relație serioasă, de durată: 
şi atunci, de unde această siguranţă că pentru ei 
totul se va sfârşi neapărat printr-o dramă? De ce 
alții pot fi fericiți şi iubiți, numai ei nu? Una din- 
tre cauze este următoarea: pe toți aceşti oameni 
îi leagă faptul că fiecare dintre ei a trăit o foarte 
traumatizantă experienţă a despărțirii de mamă/ 
tată în frageda copilărie (creşă, spital, divorțul 
părinților etc.). În funcţie de intensitatea trau- 
mei, există câteva variante de evoluție a situați- 
ei. Uneori, respectivul tinde spre codependență 
— aşa este, totuşi, mai bine, deoarece înseamnă 
că mai este nădejde ca respectivul să intre într-o 
relație apropiată. Mai rău este atunci când omul 
alege strategia evitării, unde singurătatea devi- 
ne o alegere inconştientă „parcă“, întrucât dacă 
va începe deodată o relație apropiată cu cineva îl 
va paşte retrăirea, mai devreme sau mai târziu, 
a fricii cumplite pe care tot corpul lui o ține min- 
te, şi „nu trebuie lăsat să se întâmple aşa ceva”. 
În orice caz, aceste consecinţe ale traumelor din 
copilărie se fixează la nivel fizic şi mai târziu pot 
provoca reacții la cuvinte, la voce, la intonaţie, la 
miros etc. Îndată ce omul ajunge într-o anumită 

situaţie ce „rezonează” cu trauma lui, corpul lui 
poate reacționa (prin tăierea respirației, accelera- 
rea pulsului etc.). Reacţiile somatice de acest gen 
pot fi percepute în mod inconştient ca un sem- 
nal de ameninţare la adresa sănătăţii şi vieții, şi 
ca răspuns începe, de regulă, rezistența la situ- 
ația amenințătoare sau evitarea acesteia. Apare 
următorul paradox: omul năzuieşte spre apro- 
piere, dar apropierea îl sperie şi îi repugnă; la 
nivel conştient caută relații apropiate, dar îndată 
ce acestea devin posibile el face în mod inconşti- 
ent tot ce-i stă în putere ca să le evite ori să le dis- 
trugă. Toate acestea se întâmplă deoarece însăşi 
posibilitatea apropierii, chiar şi la nivel fizic, este 
percepută de ei ca ceva dureros. 

ŞI frica de apropiere se dovedeşte a fi cu nimic 
mai slabă decât frica de singurătate: de aceea, 
omul nu vrea să intre în relaţii prea strânse. 


SINGURĂTATEA ŞI ÎNCREDEREA 
FUNDAMENTALĂ ÎN LUME 


Nu încape îndoială că nu numai despărțiri- 
le influențează formarea ataşamentului emoțio- 
nal, ci şi calitatea relaţiilor dintre copii şi părinți. 
Un ataşament emoţional sănătos este imposibil 
fără încredere. Încrederea fundamentală în lume 
şi în oameni, inoculată în copilărie, e baza clădi- 
rii unor relații calde, apropiate, intime. Întrucât 
tema încrederii joacă un rol atât de important în 
dezvoltarea personalității şi în construirea relați- 
ilor interpersonale, o vom trata mai amănunțit. 

Mama şi tatăl pot fi nedespărţiți de copil, dar 
totodată inaccesibili emoțional (închişi, reci), 
pot ignora sentimentele şi necesităţile psihologi- 
ce ale copilului sau îl pot supune violenţei fizi- 
ce. Ambele situaţii pot fi considerate exemple de 
comportare crudă față de copii, cu toate că mulți 
părinţi nici nu realizează cât de mult îi dăunea- 
ză copilului prin purtarea lor, iar unii sunt chiar 
absolut convinşi că au dreptate să procedeze 
aşa. 

Ştiu o femeie care voia foarte tare să devină 
mamă model şi a făcut totul „ca la carte”: l-a citit 
din scoarță în scoarță pe doctorul Spock, şi nu se 
apropia de copilul ei sugar, atunci când plângea, 
douăzeci de minute, în timpul cărora copilul ar 
fi trebuit — promitea cărticica — să se liniştească 
singur. Cu toate că inima ei de mamă se frângea 
de țipetele copilului, a suportat cât era prescris. 
Or, doctorul Spock greşea: ştiinţa contempora- 
nă consideră că până la vârsta de şase luni copi- 
lul nu e capabil să se liniştească singur, deoare- 
ce procesele de inhibiție nervoasă sunt încă mai 
slab dezvoltate decât cele de excitație. Copilul 
nu se va linişti, el se poate doar epuiza: va obosi 
şi se va potoli, dar asta nu înseamnă că se sim- 
te bine şi e liniştit, ci că pur şi simplu nu mai 
are putere să țipe, iar înăuntrul lui se instalea- 
ză starea de disperare. Senzaţia că oricât ar ţipa 
tot n-o să vină nimeni la el şi că nu are rost să 
cheme face adeseori ca la copil să nu se forme- 
ze încrederea fundamentală în lume. Încrederea 
fundamentală înseamnă a percepe lumea ca pe 
ceva binevoitor, a simţi că în această lume eşti 
iubit şi acceptat. Chiar dacă adultul nu e capa- 
bil să-şi amintească cea mai fragedă vârstă, la 
nivelul senzațiilor el poate păstra experienţa ei, 
ducând-o cu sine toată viața. Cu cât a fost mai 
timpurie trauma, cu atât sunt mai grave urmări- 
le ei. Un caz diametral opus este reprezentat de 
o femeie care a avut o copilărie destul de ferici- 

tă şi care povestea următoarea amintire caracte- 
ristică: „Eram mică de tot, stăteam întinsă în pat, 
abia mă trezisem după somnul de după-masa, 
şi ştiam sigur că în spatele uşii întreaga familie 
aşteaptă să mă trezesc, şi când o să mă scol şi osă 
ies din camera mea, toți o să se bucure de mine 
foarte tare şi, strigând: «Scumpa noastră s-a tre- 
zit!», o să mă ridice în braţe şi o să mă îmbrăţi- 
şeze, o să mă sărute.” În această amintire, prin- 
cipalul este senzația: „mă aşteaptă, sunt iubită, 
mă acceptă.” 

Chiar dacă unui om cu o asemenea încrede- 
re fundamentală faţă de lume i se mai întâmplă 
perioade de singurătate forțată, cel mai frecvent 
nu le percepe ca pe o catastrofă, întrucât are un 
sprijin de nădejde în experiența trecutului. În 
mod corespunzător, dacă copilul creşte cu sen- 
zaţia că nimeni nu-l aşteaptă, că nimeni n-are 
nevoie de el, că nimeni nu-l iubeşte, că nu convi- 
ne nimănui aşa cum este, pentru el singurătatea 
devine o stare obişnuită, dar cu nimic mai puțin 
dureroasă. 

Aş vrea să sper că această carte va ajunge în 
mâinile viitorilor părinți; aceste informaţii pot fi 
însă foarte folositoare şi părinților care îşi edu- 
că acum copiii şi descoperă că nu tot ce fac favo- 
rizează dezvoltarea personalității copilului lor. 
Singurul lucru cu privire la care trebuie să vă 
previn este următorul: după citirea cărții nu tre- 
buie să aibă pretenţii exagerat de mari faţă de 

ei înşişi. În afară de sentimentul vinovăției şi de 
complexul inferiorităţii nu vor obţine nimic, iar 
aceştia nu sunt cei mai buni tovarăşi în lucrarea 
educaţiei. 

Una dintre principalele probleme ale părin- 
ților care au apucat-o pe „calea îndreptării” 
este atitudinea excesiv de critică (uneori abso- 
lut depreciativă) față de ei înşişi în locul criti- 
cii sănătoase a gesturilor şi perspectivei proprii. 
Nu trebuie să vă străduiţi să fiți „părinţi buni, 
cum trebuie”: mai important e, totuşi, să rămâ- 
neți oameni vii, cu punctele voastre tari şi sla- 
be, fiindcă şi copiii devin ostatici ai perfecțio- 
nismului părintesc. Logica este simplă: „Părinţii 
buni au copii buni; dacă cel mic face ceva greşit, 
înseamnă că este rău, şi părinţii lui sunt răi.” În 
asemenea afirmații categorice nu se găseşte însă 
loc pentru copiii şi părinţii vii şi reali, care fac 
foarte des „ceva greşit”, căci copiii abia învață să 
trăiască, iar părinții — să fie părinți ai copilului 
respectiv, concret! 

Veşnica nemulțumire de ei înşişi le provoa- 
că părinților o mare tensiune interioară, care se 
transformă în iritare, iar de acolo nu e departe 
până la agresiune. Privindu-şi părintele poso- 
morât, iritat, chinuit de permanentele pretenții 
față de sine însuşi, copilul, în virtutea egocen- 
trismului său („din cauza mea se întâmplă toa- 
te astea”), se simte vinovat de nefericirea părin- 
telui. De altfel, oamenii îşi varsă de obicei nervii 

pe cei care nu sunt în stare să răspundă, adică 
pe copii, după care la părinți sentimentul ruşi- 
nii şi dezamăgirii de capacitățile lor părinteşti 
se intensifică, iar idealul devine tot mai greu 
de atins. Pe când acceptându-şi imperfecțiu- 
nea, împăcându-se cu faptul că greşelile şi eşe- 
curile sunt componente fireşti ale vieții şi dez- 
voltării, deprinzându-se să distingă critica sănă- 
toasă, constructivă, a unor gesturi concrete, de 
autoflagelare şi de deprecierea propriei persoa- 
ne, mamele şi taţii se pot simți mai liniştiți şi mai 
liberi, vor căpăta puteri pentru autodezvoltare, 
vor începe să zâmbească mai mult - iar acesta 
este pentru copii cel mai bun cadou! 

Pentru părinții ai căror copii au crescut şi 
care au comis deja greşeli (la seminariile noas- 
tre oamenii se tânguie în mod frecvent: „Unde 
ați fost până acum cu toată informația asta? Câte 
necazuri am fi putut să evităm!”) este important 
să nu se ocupe cu autoacuzarea sau autojustifi- 
carea, ci să-şi accepte trecutul aşa cum a fost el 
şi să se împace cu ideea că nu sunt ideali, ci sunt 
aşa cum sunt. 

Dacă, totuşi, toate cele descrise mai sus stâr- 
nesc un ecou dureros în amintirile din copi- 
lărie ale celui care citeşte aceste rânduri, repe- 
tăm: experiența confirmă că influența condițiilor 
negative asupra dezvoltării personalității nu este 
fatală. Omul nu trebuie să „pună cruce” pe sine 
însuşi („oricum n-o să-mi iasă nimic”): maturi- 

zându-se, el va fi în stare să depăşească urmări- 
le traumelor psihologice din copilărie, să „creas- 
că” din ele, deşi, în mod evident, această între- 
prindere nu este dintre cele uşoare — câteodată, 
ea consumă mult timp şi multe forţe. Principalul 
este să ținem minte că putem schimba multe în 
atitudinea față de noi înşine, față de viața noas- 
tră, față de ceilalți oameni. Dacă dorința există, 
mijloace se vor găsi! 

Adeseori, principalul obstacol în calea schim- 
bării este constituit de modurile de gândire cu 
care omul s-a deprins şi care se declanşează auto- 
mat — aşa-numitele „aserțiuni restrângătoare”, 
care nu-l lasă să facă nici măcar un pas spre sco- 
pul stabilit: „Ce o să creadă lumea despre mine? 
Dacă n-o să plac nimănui în această nouă iposta- 
ză? În familia mea nimeni n-a procedat aşa. Nu 
ştiu cum e mai bine, şi în mod sigur o să greşesc. 
Toţi o să creadă că am înnebunit! De ce pățesc 
eu acum toate astea? Părinții au dat-o în bară, 
iar eu trag acum ponoasele! Nu este drept! Să se 
schimbe alții — de ce să fac eu totul întotdeauna? 
Oricum n-o să iasă nimic din asta — nimic nu are 
rost.” 

Există multe metode de lucru cu gândurile de 
acest gen; în calitate de exemplu, vom descrie 
una dintre ele. Când încep să vă chinuie îndo- 
ielile nepoftite, vă puteți pune câteva întrebări 
care pe de o parte vă readuc la realitate, iar pe 
de alta vă permit să luaţi o poziţie activă, crea- 

tivă şi investigativă, față de voi înşivă şi de via- 
ţa voastră: „ce am în momentul de faţă?” (în loc 
să enumerați ce vă lipseşte); „pentru ce pas îna- 
inte, fie el şi mic, am acum suficiente forțe, sufi- 
cientă dorinţă, suficient timp?”; „ce folos pot să 
trag din situaţia de acum?”; „ce este cu adevărat 
important pentru mine?”; „ce pot să învăţ dato- 
rită experienţei acesteia?”. Imediat ce omul înce- 
tează să se autoacuze şi să se autojustifice, să dis- 
cute în contradictoriu cu „observatorul exterior” 
şi să-i dovedească ceva acestuia, să se ocupe cu 
autocompătimirea şi cu alte lucruri fără folos, 
şi în loc de asta încearcă, bazându-se pe princi- 
piul realismului, să se transforme pe sine însuşi 
şi să transforme realitatea înconjurătoare, el poa- 
te simţi destul de curând hotărâre şi siguranţă în 
năzuinţele sale, deşi poate că rezultatele palpa- 
bile se vor lăsa aşteptate. Pe mine, personal, mă 
inspiră mult fraza Sfântului loan Gură de Aur 
din epistola pascală: „Domnul şi faptele le pri- 
meşte, şi gândul îl ține în seamă.” 


SINGURĂTATEA ŞI INCAPACITATEA 
DE A COMUNICA 


Din exterior sunt uşor de confundat două 
Situaţii de singurătate obiectivă, când omul n-are 
deloc prieteni sau are foarte puţini — situaţii care 
seamănă aparent, dar în esenţă sunt absolut dife- 
rite în esență. Este important să facem distincție 
între dragostea de însingurare, necesitatea scă- 
zută de comunicare, care se întâlneşte destul de 
des, şi problemele reale de comunicare, adică să 
încercăm să înţelegem dacă absenţa contactelor 
sociale reprezintă o alegere a omului respectiv 
(care se simte excelent singur) sau acesta sufe- 
ră din pricina lipsei de comunicare, însă nu ştie 
cum să remedieze situația, nu îşi dă seama cu ce 
greşeşte („ce nu-i în regulă cu mine?”), de ce nu 
reuşeşte să lege relaţii de prietenie. 

Aşa cum am spus deja, dificultățile în comu- 
nicare sunt legate de probleme psihologice mai 
profunde - apropo, prin asta se explică eficaci- 
tatea nu foarte mare a diferitelor traininguri de 

comunicare, în care nu se acordă suficientă aten- 
ție proceselor din profunzimea personalității, 
procese ce împiedică formarea relațiilor cu alți 
oameni. Şi totuşi, nu se poate tăgădui că insu- 
ficienta dezvoltare a capacităților de comunica- 
re joacă un anumit rol în faptul că omul rămâne 
singur. 

Este greu de alcătuit o listă a calităților sau 
acţiunilor care ar permite definirea exactă a „abi- 
lităţii de a comunica”. În viaţa reală se întâlneşte 
o mulțime inimaginabilă de forme foarte diver- 
se de interacțiuni reuşite, forme pe care, oricât 
ne-am strădui, este imposibil să le încadrăm 
într-un singur sistem unitar — ca să nu mai spu- 
nem că sensurile atribuite acestei sintagme pot 
fi, de asemenea, foarte variate. Pentru unii, „abi- 
litatea de a comunica” este abilitatea de a obți- 
ne cu îndemânare de la interlocutor tot ce poți 
primi de la el, şi încă în aşa fel încât el să nu-şi 
dea seama. Pentru alţii, este creerea unei atmos- 
fere calde, prieteneşti, în care este la fel de con- 
fortabil să discuţi de la suflet la suflet ori să stai 
într-o tăcere în care fiecare poate fi el însuşi. Din 
punctul de vedere al psihologiei, comunicarea 
deplină trebuie să satisfacă minimum trei cerin- 
țe fundamentale: conştientizarea, deschiderea şi 
sensibilitatea la feed-back. Adică omul care se 
pricepe să comunice se cunoaşte pe sine însuşi, 
îşi cunoaşte particularităţile, îşi conştientizea- 
ză sentimentele, conştientizează necesităţile şi 

motivațiile acțiunilor sale, şi le exprimă cinstit şi 
franc şi, de asemenea, este atent şi sensibil față 
de interlocutorul său - şi nu numai față de CE 
spune acesta, ci şi față de CUM spune sau cum 
ascultă. 

Din păcate, în ultima vreme lipsesc tot mai 
mult condiţiile indispensabile pentru dezvolta- 
rea comunicativității la copii. Acum aproape că 
au dispărut curţile blocurilor, unde înainte se 
plimbau, se jucau, învățau să facă cunoştinţă unii 
cu alții şi să comunice, se împrieteneau, se îndră- 
gosteau, se adunau în găşti (care nu se țineau nea- 
părat de prostii). În ziua de astăzi, copiii şi ado- 
lescenții stau mai mult acasă ori merg cu părin- 
ţii şi cu bonele pe la tot felul de cercuri şi secții 
sportive unde se ocupă cu orice altceva, numai 
nu cu comunicarea. E bine dacă există un frate 
sau O soră cu care pot să stea de vorbă şi să se 
joace, dar atunci când copilul e singur la părinţi 
şi comunică numai cu adulții, iar adulţii comu- 
nică în principal cu televizorul şi cu computerul, 
în consecinţă copilul e lăsat de capul lui. Aceşti 
copii cresc adeseori închişi în sine, îi evită pe cei- 
lalți, mai ales pe tovarăşii lor de vârstă, cu care 
nu se pricep să intre în contact. Ei nu ştiu cum să 
facă cunoştinţă, despre ce să discute, cum să se 
joace împreună; se tem că vor face sau vor spune 
ceva greşit, din care cauză încep să se bâlbâie; nu 
simt propriile limite şi limitele celorlalți, nu sunt 
în stare să explice cum trebuie ce vor, le este greu 

să negocieze. De regulă, aceşti copii sunt ridicu- 
lizaţi, se înrăiesc, devin paria. Indiscutabil, aces- 
ta este doar unul dintre scenariile posibile — din 
păcate, el este însă destul de răspândit. 

Situaţia descrisă mai sus este depăşită cu uşu- 
rință imediat ce copilul reuşeşte să se conecte- 
ze la activitatea de joacă în comun cu ceilalți 
copii. Aici, o condiţie obligatorie este participa- 
rea activă a unui adult, care îl va ajuta pe copil 
să-şi găsească locul în colectiv, îl va sprijini, îi va 
da sugestii şi totodată va curma binevoitor, dar 
ferm, batjocurile şi răutăţile la adresa lui, nu va 
permite să fie tratat cu agresivitate, va da exem- 
plu de respect şi de acceptare. Părinții unui copil 
care nu este comunicativ nu trebuie să spere că 
„se descurcă el singur” sau că „totul o să treacă 
după ce mai creşte”. Bineînţeles, minuni există, 
dar trebuie să ținem seama că există cazuri când 
problema se agravează şi chiar se transformă în 
boală (deşi asta se întâmplă rar). 

Dacă omul nu a avut prieteni şi a petrecut toată 
copilăria sa în singurătate ori s-a simţit un paria, 
la el se poate forma şi consolida complexul de 
inferioritate, care îl va împiedica şi în continua- 
re să stabilească relaţii apropiate cu alți oameni. 
Acesta se poate manifesta atât prin totala absen- 
ță a prietenilor şi a familiei, cât şi prin prezența 
compensatorie a unui mare număr de prieteni şi 
cunoscuți cu care sunt întreținute relații superfi- 
ciale sau formale — pe care respectivul poate să 

nu pună mare preţ, drept care nu se simte obli- 
gat să se îngrijoreze din cauza aspectului său 
exterior sau a comportamentului „incorect“. 
Pentru el, principalul este să nu lase pe ni- 
meni să se apropie, să nu devină prea vulnerabil, 
fiindcă toată experiența de viață dinainte îl face 
să se gândească: „nu mă pricep deloc să comu- 
nic normal cu oamenii”, „mă comport ca ultimul 
idiot, tot timpul trântesc câte o aiureală”, „cum 
stă de vorbă cineva mai mult cu mine, cum se 
plictiseşte/toți o să-mi vadă defectele şi o să fie 
dezamăgiți de mine”, „ceilalți comunică cu mine 
de milă/din politețe/de plictiseală/fiindcă n-au 
pe cineva mai interesant/le trebuie ceva de la 
mine”, „toți mă necăjesc mereu”, „le face plăce- 
re să-mi provoace durere, să mă chinuie”, „doar 
se prefac că sunt amabili, dar pe la spate râd de 
mine şi aşteaptă un prilej ca să mă umilească”. 
Oamenii care gândesc aşa evită riscul, se strădu- 
ie să nu lase pe nimeni să se apropie de ei. Bine- 
înțeles, relațiile care nu implică vreo obligație nu 
pot provoca mari daune, dar le vine greu să se 
decidă să comunice chiar şi în acest fel. Totuşi, 
situația nu este chiar atât de tristă — adulții sunt 
capabili să se descurce cu multe dificultăţi lega- 
te de apropiere. Cel mai frecvent, începutul căii 
schimbării este reprezentat de conştientizarea 
interrelației dintre propriile trăiri din copilărie 
şi problemele din viața adultă — deşi fără o asis- 
tență psihoterapeutică serioasă, orientată spre 

restabilirea încrederii şi spre vindecarea de trau- 
mele psihologice din copilărie, câteodată lucrul 
acesta e greu de reuşit. 

Paradoxal, dar acesta este adevărul: unii din- 
tre cei care au mari dificultăţi în privința comu- 
nicării se căsătoresc şi chiar reuşesc să rămână 
căsătoriți întreaga viaţă. Veţi întreba: „Cum?” 
Ei bine, n-aţi auzit niciodată pe cineva zicând: 
„soțul meu este taciturn, dar e un om foarte 
bun”, „ea nu prea vorbeşte, se sfieşte de oameni 
necunoscuți, dar este foarte sufletistă, ajută pe 
toată lumea”, „tatei îi scoteai vorba din gură cu 
cleştele, dar ținea toată casa”, „dacă nu luam eu 
atunci inițiativa şi nu-l făceam să mă ia, singur 
nu s-ar fi hotărât”? Şi acest fenomen are câte- 
va explicaţii: respectivul fie nu ştie să vorbească 
frumos, dar ştie în schimb să iubească, fie com- 
pensează în căsnicie absența dragostei şi comu- 
nicării prin îndeplinirea funcţiilor domestice — 
aduc bani în casă, se ocupă de gospodărie, au 
grijă de copii. Sau poate că acest om care nu este 
înclinat spre comunicare a întâlnit cu adevărat — 
ceea ce se întâmplă rar — pe cineva care îl iubeşte 
şi-l prețuieşte. 

Interesant este că mulți oameni care conside- 
ră că n-au probleme de comunicare pot fi şi ei 
absolut incompentenţi şi neajutorați în ce pri- 
veşte construirea unor relații apropiate, de încre- 
dere. Toată problema lor constă în faptul că ei 
monologhează tot timpul în loc să dialogheze — 

şi aş dori să examinăm mai amănunţit diferențe- 
le dintre monolog şi dialog. Perspectiva psiho- 
logică asupra acestor două tipuri de comunica- 
re diferă de cea comună. Din punctul de vedere 
obişnuit, monologul este atunci când vorbeşte un 
singur om, iar dialogul este atunci când vorbesc 
doi sau mai mulți. lată acum o întrebare provo- 
catoare pusă la cursul de psihologie socială stu- 
denţilor psihologi: când doi oameni se ceartă şi 
fiecare nu se aude decât pe el, avem de-a face cu 
un dialog sau cu un monolog? Răspunsul corect 
este următorul: fiecare dintre ei monologhea- 
ză, fiindcă nici unul nu-i dispus să accepte feed- 
back, fiecare este ocupat să apere propria poziţie 
ca singura corectă şi posibilă, iar orice îndoieli cu 
privire la dreptatea lui şi încercările de a-i schim- 
ba părerea îi provoacă iritarea, furia ori supăra- 
rea. Celălalt este privit ca obiect asupra căruia 
trebuie acționat, care trebuie influenţat într-un 
anume fel, ca să înțeleagă ceva/să se îndrepte şi 
să devină mai bun (a se citi „mai comod”)/să-şi 
schimbe punctul de vedere ca să-l accepte pe al 
tău ş.a.m.d. Cunoscuta frază: „Există doar două 
păreri — a mea şi cea greşită” reflectă cu mare 
exactitate esența monologului — pe când în dia- 
log, dimpotrivă, comunicarea fără feed-back este 
imposibilă, iar partenerul este privit ca persoană 
şi acceptat ca atare în mod necondiţionat şi fără 
judecăți de valoare. Aşa cum scria preotul John 
Powell, dialogul este întotdeauna o mişcare reci- 

procă a unuia către celălalt, către o cunoaştere 
reciprocă mai îndeaproape prin dezvăluirea şi 
împărtăşirea reciprocă a sentimentelor. 
Începând să înveţe arta dialogului, omul poa- 
te descoperi că nu ştie deloc să-şi asculte interlo- 
cutorul sau că lui însuşi îi vine foarte greu să vor- 
bească despre sine, despre propriile sentimente, 
să-şi exprime deschis părerea personală, că nu 
e capabil de compasiune ori nu poate accepta 
până la capăt „alteritatea” celuilalt. Important 
este să nu pretindem de la noi înşine rezultate 
imediate, să nu încercăm să devenim într-o săp- 
tămână „mari maeştri ai comunicării”, ci să ne 
dăm timp pentru inventarierea propriilor abili- 
tăți şi deprinderi, ca să ne dezvoltăm cu grijă şi 
cu răbdare punctele forte şi să le acceptăm ori să 
le compensăm pe cele slabe, nu căzând în capca- 
na autoflagelării, ci folosind critica sănătoasă. 


FOLOASELE CARE NU SAR ÎN OCHI 
ALE SINGURĂTĂȚII 


„A suferi e mai uşor decât a decide.” 
(Bert Hellinger) 


— Nimeni nu mă iubeşte. 

— Eu te iubesc. 

— E chiar atât de greu să taci şi să asculți?! 
(Dialog din viaţă) 


Câteodată, cel ce se plânge că este singur ar 
putea să schimbe situația şi să iasă din starea 
aceasta, dacă ar vrea — dar oamenii nu se folo- 
sesc întotdeauna de posibilitățile pe care le au, 
deoarece simt de fapt că singurătatea le convi- 
ne. De pildă, vreți să ajutaţi pe cineva şi ca răs- 
puns la plângerile lui („Mă oboseşte atât de tare 
singurătatea! Ce să fac?”) începeți să-i propuneţi 
variante de ieşire din situaţie, dar el refuză cu 
îndărătnicie, respingând toate variantele pe care 
i le prezentați — şi la un moment dat se ridică 
problema: respectivul chiar vrea să facă ceva în 

privința singurătăţii de care zice că suferă? lată 
un exemplu de convorbire tipică: 

— Dacă vă simțiți singur, mergeţi la biserică, 
unde există o comunitate. Enoriaşii merg dese- 
ori în pelerinaje interesante, veți avea prilejul să 
faceţi cunoştinţă cu cineva. 

— Da, dar n-am timp pentru aşa ceva. lar dumi- 
nica vreau să mă dorm şi eu pe săturate şi să mai 
stau pe acasă, că muncesc toată săptămâna. 

- Dacă nu puteți duminica, mergeţi sâmbătă 
seara. 

— Da, ar fi o treabă, dar sâmbătă seara am seri- 
alul, nu pot să-l ratez. 

— Bine, hai să lăsăm deoparte week-endul. La 
serviciu nu aveți, totuşi, oameni interesanți cu 
care să puteți sta de vorbă? 

- Păi, da, dar la noi colectivul e de aşa natură 
că e mai bine să nu comunic cu nimeni acolo. 

Şi oricâte variante noi i-ați propune unui ase- 
menea Om, veți auzi mereu răspunsul: „Da, 
dar...” După asemenea discuție apare senzația 
că respectivului îi convine starea în care se află 
sau că să-şi lase „cochilia”, să „iasă în lume”, se 
teme şi mai mult decât să rămână singur. Adese- 
ori, când omul este singur şi „suferă“ din aceas- 
tă cauză are o mulțime de avantaje şi se foloseşte 
de ele. Unul dintre foloasele ascunse este evita- 
rea întâlnirii cu propria frică. Singurătatea îi poa- 
te fi deja familiară, cunoscută, omul s-a adaptat 
la starea aceasta. Preotul Andrei lesipov spunea 

foarte nimerit: „Oamenii caută dragostea, vor- 
besc despre ea mult... Dar când o găsesc, încep 
să fugă de ea. Căci dacă iubeşti, ai încurcat-o: 
sunt multe lucruri pe care nu ți le mai poți per- 
mite. Nu eşti liber. Dragostea cere răspundere şi 
o altă atitudine față de viaţă — iar tu eşti, oare, 
pregătit pentru asta?” 

Una dintre cele mai mari frici din viaţă este 
frica de nou, de necunoscut — iar în singurăta- 
te totul e bine definit, clar, totul e programat, se 
creează iluzia că situaţia e sub control. Îndată ce 
ieşiţi din singurătate, vă ciocniți de faptul că pe 
celălalt nu-l puteți controla, şi apare o incertitu- 
dine care înspăimântă: „Cum să mă port cu el/ 
ea? Ce să-i spun? Cum să reacţionez? Cum să 
nu greşesc, cum să fac ca să nu i se pară că sunt 
caraghios/caraghioasă şi stupid/stupidă?” Ime- 
diat apare o mulțime de probleme şi temeri — şi 
atunci nu e mai bine, oare, să laşi totul aşa cum 
este? Mai ales dacă nu vă cunoaşteţi încă potenți- 
alul lăuntric — iar omul nu se grăbeşte să găseas- 
că şi să-şi realizeze acest potenţial, căci de un 
„Sărăcuț-sărmănuţ” singur-singurel tuturor le e 
milă, toți îl compătimesc, se străduie să-l ajute. 
Se mai întâmplă şi ca singurătatea să fie folosi- 
tă ca pretext: „Dacă n-aş fi fost singură, atunci... 
Dar aşa, nu pot să fac nimic.” 


SINGUR ĂTATEA — 
UN RĂU SAU UN BINE? 


Dacă alături de tine nu e nimeni, înseamnă 
că a sosit timpul să faci cunoştinţă cu tine 
însuți. 


Unii vor să scape de singurătate ori să înveţe 
să se lupte cu ea, să îi facă față, deoarece singură- 
tatea este „insuportabilă, întunecată, apăsătoare, 
tristă şi fără ieşire” (aşa descriu mulți singurăta- 
tea la seminariile psihologice). 

Alţii, în schimb, se consolează cu iluzia că se 
pot obişnui cu asta — dar cu durerea nu te poți 
obişnui, mai ales dacă ceva „zgândăre” în mod 
periodic trauma, fiindcă acesta este un lucru 
foarte chinuitor. Trebuie observat că aici este vor- 
ba, în mod specific, despre situațiile când omul 
suferă din cauza singurătăţii, fiindcă suferința nu 
este singura reacție posibilă în fața singurătăţii. 

Omul are, în schimb, diverse mecanisme de 
apărare şi, ca să nu fie devastat, începe în mod 

inconştient să construiască un întreg, sistem de 
protecţii. Din păcate, câteodată omul percepe 
aceste protecții ca pe ceva normal, adică încetea- 
ză să simtă că ceva nu e în regulă cu el. Din toată 
informaţia care ajunge la el, alege ceea ce-i jus- 
tifică starea, şi pentru el asta devine baza „nor- 
malității” („aşa şi trebuie, e corect aşa”). Rezultă 
de aici un cerc vicios: durerea neconştientizată 
pe care o provoacă singurătatea duce la folosirea 
unor mecanisme de protecţie, iar mecanismele 
respective sporesc singurătatea şi mai mult. 

Psihologii au descris numeroase şi varia- 
te mecanisme de apărare, dintre care unele se 
întâlnesc mai frecvent, altele mai rar. Una din- 
tre caracteristicile importante ale acestor procese 
inconştiente este cea că ele protejează personali- 
tatea de influenţele negative, protejează de trăi- 
rile dureroase, dar totodată îl împiedică pe om 
să conştientizeze situația reală, să caute o ieşi- 
re din ea. De aceea, este de dorit să învăţăm să 
ne dăm seama când acţionează înaintea momen- 
tului când consecințele „apărării” prin ele devin 
deja distructive. 

De exemplu, unul dintre mecanismele răs- 
pândite e raționalizarea. Acest termen psiholo- 
gic descrie situația când din toată situația sau 
informaţia reală e selectată în mod inconştient 
doar acea parte şi sunt trase doar acele conclu- 
zii care pot preveni pierderea respectului de sine 
şi justifica propriul comportament incorect sau 

greşelile persoanelor care sunt importante pen- 
tru omul respectiv. Astfel, mamele, apărându-şi 
copiii, adeseori le dau exemplu de raţionalizare: 
„Ce tot spuneţi? Băiatul meu nu este nesociabil 
şi nu e paria! Este foarte bun şi prietenos, pur şi 
simplu este înconjurat de copii cu care n-are ce 
discuta/învățătoarea i-a «montat» pe copii împo- 
triva lui/în clasa lui toți sunt nişte bătăuşi şi huli- 
gani/nu s-a adaptat încă la colectiv.” Nici unui 
părinte nu-i face plăcere să afle că nimeni nu vrea 
să fie prieten cu odrasla lui. Nu toţi sunt gata să 
accepte un asemenea lucru, căci dacă vor fi de 
acord că această problemă există vor fi nevoiți 
să o rezolve şi reputaţia lor poate avea de sufe- 
rit („copilul unor părinți buni, care procedea- 
ză cum trebuie, nu poate să fie paria”). Ei bine, 
tocmai atunci „vine în ajutor” raționalizarea — şi 
nu-i deloc de mirare că un om care a crescut cu 
astfel de exemple este un virtuoz în ce priveşte 
arta autojustificării. Benjamin Franklin observa: 
„Este atât de comod să fii făptură rațională! Asta 
îți dă posibilitatea de a găsi ori inventa pretexte 
pentru orice ai de gând să faci.“ 

Un mecanism de apărare nu mai puțin cunos- 
cut este proiecția: omul le atribuie altora trăsă- 
turile pe care nu le recunoaşte sau nu le acceptă 
la el însuşi. Datorită acestui mecanism inconşti- 
ent, toate sentimentele negative legate de mani- 
festarea acestor trăsături sunt îndreptate nu asu- 
pra propriei persoane, ci asupra altora. Astfel, 

un tânăr psiholog, discutându-l cu nişte tova- 
răşi de breaslă pe un fost coleg de facultate, se 
indigna cumplit: „Cum poate să-i judece aşa pe 
oameni?! Doar este psiholog! Eu nu aş face nicio- 
dată aşa ceva” — şi s-a simţit jignit atunci când 
ceilalți psihologi i-au atras atenţia că el însuşi se 
ocupă chiar în acel moment cu judecarea altcui- 
va. Dacă ar fi recunoscut că n-are dreptate, asta, 
pe de o parte, i-ar fi zdruncinat imaginea întru- 
câtva idealizată a propriului „Eu”, dar pe de alta 
ar fi fost o şansă ca el să se schimbe. Eroul nostru 
a ales însă o altă cale: cea de a-şi păstra iluzia cu 
privire la propria infailibilitate şi i-a învinuit pe 
toți că nu-l tratează cu obiectivitate. Din păcate, 
pentru mulți această alegere („eu am întotdeau- 
na dreptate şi sunt întotdeauna bun, iar ceilalți 
sunt răi şi greşesc mereu”) poate duce la dete- 
riorarea treptată a relațiilor cu ceilalți şi, în cele 
din urmă, la singurătate. Dimpotrivă, renunța- 
rea la idealizarea de sine şi la deprecierea celor- 
lalți poate deveni primul pas pe calea dezvoltării 
de sine şi a dezvoltării relaţiilor sale. 

Totuşi, rămânând singur, omul nu-şi resimte 
totdeauna singurătatea ca pe o suferință. Totul 
depinde de atitudinea pe care o are față de starea 
aceasta: poate nu numai să se chinuie, să se tea- 
mă, să se lupte, să evite, ci şi să perceapă singură- 
tatea ca pe o şansă de a înțelege anumite lucruri 
despre sine însuşi sau ca pe o pauză temporară, 
ca pe un respiro când poate să privească în jur şi 

să-şi răspundă la întrebările: „încotro merg, cu 
cine merg, este necesar, este interesant pentru 
mine ceea ce fac?” Ca atunci când cineva goneş- 
te cu maşina pe o autostradă, totul trece pe lân- 
gă el ca fulgerul, a obosit şi nu-şi mai dă seama 
încotro merge, dar, deodată, a tras pe dreapta şi 
s-a oprit ca să verifice traseul său după hartă, să 
pună ceva în gură, poate chiar să doarmă puțin, 
dacă trebuie, să-şi revină. În calea vieții, aseme- 
nea opriri sunt câteodată pur şi simplu indispen- 
sabile — dar cât de dificil este să te smulgi din 
agitația şi din vârtejul vieţii de zi cu zi! 

Oamenii nu îşi dau seama întotdeauna de 
adevăratele motivații ale acțiunilor lor, şi dacă îşi 
dau seama, nu mereu le pot recunoaşte şi accep- 
ta — dar tocmai în asta constă sarcina care stă în 
fața personalităţii: a conştientiza şi a recunoaşte 
propriile gânduri, acţiuni, necesități, atitudini şi 
sentimente (inclusiv singurătatea), de a-şi asuma 
responsabilitatea pentru ele. Pe deasupra, trebu- 
ie să te îngrijeşti singur de creerea unor condiții 
care să-ți ofere într-o măsură suficientă resursele 
de care ai nevoie pentru a te dezvolta. 

Mai bine e să începi de la lucrurile cele mai 
evidente şi aparent simple: să-ți asiguri o bună 
condiție fizică. Atunci când contactul cu propriul 
corp este refăcut şi starea de bine devine pentru 
tine ceva normal apar forțe pentru a face lumină 
în propriile necesități psihologice, a-ți cunoaşte 
sfera emoţională, a încerca să îţi dai seama de 

adevăratele motivații ale diverselor tale gesturi 
şi atitudini. Şi toate acestea nu sunt deloc ego- 
ism! Egoismul este trăitul pe socoteala altora, 
aruncarea răspunderii tale pe umerii lor, aştep- 
tarea că cineva este obligat să te scape de singu- 
rătate — „să te facă fericit”. 

Cunoaşterea de sine cere timp şi atenţie. Pe 
calea ei te poți izbi de descoperiri neplăcute, de 
durerea traumelor psihologice suferite, de ran- 
chiuni, de vinovăția pe care nu o conştientizai 
până atunci. De regulă, tocmai presimţirea reve- 
laţiilor dureroase de acest fel, teama că se va 
dezamăgi definitiv de sine însuşi, îl împiedică 
pe om să purceadă la această călătorie fascinantă 
către sine însuşi, cel autentic — dar cel care nu s-a 
speriat de greutăți va descoperi într-un minunat 
moment că simte linişte, confort şi interes atunci 
când este singur cu sine însuşi. 

Despre felul cum putem învăţa să ne abordăm 
singurătatea în mod constructiv vom vorbi mai 
amănunțit în a treia parte a cărţii. 

Atât de felurite singurătăți 


SINGURĂTATEA LA NECAZ 


Câte lucruri nu se întâmplă în viață, ce încer- 
cări nu se abat asupra oamenilor! Boala şi moar- 
tea celor apropiaţi, divorţul, trădarea, pierderea 
locuinţei, pierderea serviciului, incendiul, închi- 
soarea, violenţa, câte şi mai câte... Pe scurt, sufe- 
rinţa are multe chipuri. „Dimensiunile” ei sunt 
două: cea obiectivă şi cea subiectivă, şi acestea 
pot să nu coincidă. Cineva poate trece cu calm 
sau cu indiferență, cu umor sau cu cinism — în 
diverse moduri, dar nu neapărat suferind — 
prin lucruri pe care oamenii le numesc de obi- 
cei „necaz” şi care le provoacă celor mai mulți 
o reacție de suferință acută. Se întâmplă însă şi 
invers: nimeni nu poate să-şi dea seama — apa- 
rent, nu s-a întâmplat nimic groaznic, dar omul 
se dă de ceasul morţii de parcă i s-a întâmplat 
cine ştie ce tragedie, nu-i mai e dragă viața. De 
ce depinde modul de reacție? Aici joacă un rol 
mulți factori: şi cei externi (care privesc mediul, 
atmosfera generală în care trăieşte, circumstan- 

țele sociale — de exemplu, dacă evenimentul 
respectiv a avut loc în timp de pace sau de răz- 
boi), şi cei interni (legaţi de particularităţile per- 
sonalității omului respectiv, de starea lui fizică, 
emoțională, duhovnicească ş.a.m.d. din momen- 
tul când i s-a întâmplat nenorocirea). 

Se consideră că în principal cel ce suferă se sim- 
te singur deoarece nimeni nu îi poate împărtăşi 
sentimentele. Desigur, lucrul acesta are însem- 
nătate — şi totuşi, omul care trece printr-un necaz 
le stârneşte, de regulă, celor din jur — nu numai 
celor apropiaţi, ci şi necunoscuțţilor — dorinţa de a 
ajuta, compasiunea. Compasiunea şi grija celor- 
lalți uşurează necazul; de altfel, pe măsură ce 
trece timpul durerea începe să se aline singură - 


=> timpul vindecă. Toate acestea sunt procese natu- 
rale, bine studiate şi cunoscute. Mult mai greu 
e când în momentul unei pierderi omul rămâne 
singur. La necaz, omul începe să se simtă neaju- 
torat ca un copil şi are nevoie de sprijin şi ajutor, 
= are nevoie de cineva care să îl asculte cu atenţie 
Er şi compasiune — însă chiar şi atunci când împre- 
p= jur nu e nici o persoană apropiată el nu rămâne 
: singur de tot: îşi poate exprima şi plânge ama- 
i rul în rugăciune — în convorbirea cu Dumnezeu. 
A-ţi spune oful, a te tângui, a te jeli, a te plânge, 
a plânge -— toate acestea sunt componente fireşti 
şi indispensabile ale complicatului proces al tre- 
cerii prin suferință, care necesită timp şi forţe. In 
momentul când trece printr-o suferință acută, 

omul are neapărată nevoie de un spațiu sigur, 
unde nu trebuie să se îngrijească de nimic şi să se 
gândească la nimic, ci poate să se cufunde total 
în necazul său, ca să-l depăşească. 

În literatura psihologică există chiar şi descri- 
erea etapelor trecerii prin suferință, pe care Elisa- 
beth Kiibler-Ross a formulat-o în cărţile sale On 
Death and Dying şi On Grief and Grieving. De obi- 
cei, izbindu-se de tragedie, omul trece, într-un 
fel sau altul, prin ceva de felul următor: 

1. Negarea. „Nu se poate aşa ceva! Trebuie să 
fie o greşeală la mijloc. Nu pot să cred că asta 
chiar mi s-a întâmplat. Visez?!” 

2. Mânia, indignarea, învinuirea tuturor, ura 
față de cei care „au avut noroc”, cărora „totul le 
merge bine”. 

3. „Lârguirea”: încercarea de a negocia, de 
a face o înțelegere cu soarta, câteodată de a-ți 
„cumpăra” cu orice preț salvarea de ceea ce ți se 
întâmplă. 

4. Depresia. Disperarea şi groaza, pierderea 
interesului pentru viață: „Dacă este adevărat şi nu 
se poate schimba nimic, la ce bun să mai trăiesc?” 

5. Acceptarea: „ot ce s-a petrecut are pentru 
mine un rost foarte important. Sunt recunoscă- 
tor pentru tot ce mi s-a întâmplat. Prețuiesc fie- 
care clipă din viața mea, oricum ar fi ea.” Prin 
stadiul acesta trec puțini. 

Oricât de straniu ar părea, rezultă că a suferi 
sau a nu suferi ține de libera alegere a omului. 

Toate cauzele enumerate mai sus influențează 
această alegere de a suferi sau nu; de a rămâne 
toată viața „beat” de propria durere sau de a o 
depăşi şi a încerca să cauţi o ieşire, o rezolvare, 
sensuri şi scopuri noi; de a te da bătut ori a îndu- 
ra cu demnitate încercarea; de a te înrăi sau de a 
deveni mai milostiv. Şi tocmai în alegerea aceas- 
ta omul este absolut singur. 

Cât de intens şi cât de mult timp va suferi un 
anume om într-o situație concretă nu se poa- 
te presupune şi calcula, deoarece tot ce priveş- 
te sentimentele este foarte individual. E cunoscut 
însă un fapt care ne pune pe gânduri: intensita- 
tea şi durata trăirilor dureroase nu sunt legate în 
mod direct de forța traumei. Adică indiferent ce 
s-a întâmplat, omul, în mod conştient sau incon- 
ştient, îşi alege atitudinea față de ceea ce se petre- 
ce şi tactica de a trece prin suferință — şi, după 
cum am spus, ia această decizie singur. Nimeni 
nu-şi poate asuma răspunderea pentru senti- 
mentele lui, gândurile lui, faptele lui, atitudinea 
lui. Nimeni nu-l poate forţa să „trăiască indife- 
rent ce s-ar întâmpla”, să se scoale dimineaţa, să 
se gândească Îa viitor, „să se controleze”. El este 
liber, şi în această libertate este singur. 

Câteodată, în psihologie trăirea suferinţei este 
numită „stare de peak”. Ne putem imagina că 
suferința nu e o groapă în care omul a căzut, ci 
o culme pe care el s-a suit: stă cu desăvârşire 
singur pe această culme şi priveşte lumea, via- 

ţa, ceilalți oameni ca dintr-o altă dimensiune. Pe 
deasupra, el află adevărul despre sine însuşi — 
adevăr câteodată neplăcut, chiar ruşinos — sau, 
dimpotrivă, descoperă în sine o asemenea forță 
de spirit, bărbăție, fidelitate pe care nu le bănui- 
se niciodată. 

Dacă nu îţi închizi ochii de frică, poţi vedea 
ceea ce înainte nu observai, poți reinterpreta anu- 
mite lucruri din spațiul tău interior şi din antu- 
rajul tău, din modul tău de viață, din prioritățile 
tale, le poți revizui, reevalua. Aici pot fi ridicate 
cele mai importante probleme şi pot fi date cele 
mai cinstite răspunsuri. Aici se descoperă brusc 
sensul vieţii, care se dovedeşte a nu fi legat de 
mulțimea banilor, de a avea sau a nu avea familie 
şi casă, un loc de muncă bine cotat şi alte lucruri 
nu mai puțin importante în viaţa obişnuită. Sen- 
sul acesta constă în viața însăşi, care cuprinde 
şi suferințe, şi moartea. Sensul acesta constă în 
dimensiunea duhovnicească a vieţii, care permi- 
te să ieşim din cadrul a ceea ce se întâmplă, să 
rămânem liberi chiar şi în închisoare. 

E bine dacă omul îşi dă seama ce se petrece 
cu el, dacă îşi dă seama că este liber să aleagă 
şi că poartă răspunderea pentru această alegere, 
dacă este cinstit cu sine însuşi. Fără discuţie, el 
nu poate micşora durerea pe care i-o provoacă 
rana primită, dar îşi poate da toată silința ca să 
petreacă aceste momente grele cu maxim folos 
duhovnicesc şi psihologic. Asta necesită curajul 

de a trăi cu ochii deschişi şi de a merge înainte 
deşi îi vine să-i închidă, să nu mai vadă nimic, 
să fugă, să se ascundă. Suferința poate provo- 
ca o reacție atât de puternică, încât să paralizeze 
sentimentele şi voința — în starea aceasta, până şi 
lucruri banale provoacă o senzaţie de stupoare şi 
neputinţă. O femeie aflată într-o situaţie de criză 
glumea cu tristețe: „Câteodată simt că mă spăl 
pe cap şi pe dinţi pentru a fi pe placul celorlalţi.” 
Indeplinirea unor acţiuni simple, pe care omul 
le săvârşeşte de obicei în mod automat, necesită 
de la el în astfel de momente sforțări incredibile 
— mai degrabă face ceva pentru alții decât pentru 
sine însuşi, fiindcă cel mai mult şi mai mult îşi 
doreşte atunci să împietrească - să nu mai fie. 
A-ţi ascunde capul în nisip, ca struţul, nu e o 
ieşire, ci o fundătură — apropo, se spune că stru- 
ţii nu fac niciodată aşa ceva. Dar cât de tare vrei 
atunci să-ți „pierzi capul” („de ce nu sunt în sta- 
re să leşin?”), ca să încetezi să mai simţi durerea, 
frica şi... singurătatea! „Tu hotărăşti!” — „De ce 
eu?! Mă simt rău, nu am putere, nu mai vreau 
şi nu mai sunt în stare de nimic. Ajutaţi-mă! 
Spuneți-mi, ce să fac?” — iată o convorbire tipi- 
că pentru consultul psihologic. „Daţi-mi un sfat, 
o reţetă, un algoritm de acțiune, spuneți-mi un 
cuvânt magic... Luaţi-mi răspunderea de pe 
umeri!” Dacă nimeni nu este de acord să-l „ducă 
de mânuţă” pe respectivul, apar supărarea şi 
mânia: „Lloţi m-au abandonat, nimănui nu-i pasă 

de mine, nimeni nu mă înțelege şi nu mă iubeş- 
te, cât de singur(ă) mă simt!” Sentimentul păru- 
tei singurătăţi se acutizează — părutei, întrucât 
de fapt cei din jur nu l-au abandonat pe om, nu 
l-au lăsat singur, ci le este milă de el, îl compăti- 
mesc, îi poartă grija. Adevărata singurătate con- 
stă în faptul că a-şi trăi suferința poate doar omul 
însuşi, nimeni nu va face asta în locul lui. 

Şi aici este foarte uşor de căzut în capcană: 
îndată ce omul care suferă a aruncat, aparent, 
răspunderea pe umerii altcuiva (de fapt, răspun- 
derea lui a rămas cu el, căci este imposibil să te 
debarasezi de ea) şi a început să trăiască „după 
mintea altuia”, sau „după judecată sănătoasă”, 
sau „după înţelepciunea din popor”, a încetat 
să simtă singurătatea, dar totodată riscă să înce- 
teze să se mai simtă şi pe sine însuşi: ochii lui 
sunt închişi, urmează orbeşte instrucțiunile, şi 
dacă propriile lui dorințe, sentimente şi gânduri 
nu coincid cu cele „corecte”, cu „ceea ce trebu- 
ie”, se străduieşte să şi le înăbuşe. Prin aceasta el, 
în esenţă, se siluieşte pe sine însuşi, îşi provoa- 
că durere. În continuare rezultă un cerc vicios: 
ca să nu simtă durerea, omul face ce i se spune 
şi totodată îşi cauzează o nouă durere, înăbuşin- 
du-şi reacţiile şi manifestările. 

Suferinţa şi singurătatea în suferință sunt 
unul dintre aspectele vieţii. Faptul că oamenii 
se liniştesc singuri sperând că vor trăi uşor şi 
fără tulburare cât le e dat să trăiască e numai 

o manifestare a funcționării mecanismelor de 
apărare ale psihicului: negației, supresiei sau 
infantilismului („dacă nu o să mă gândesc la 
rău, nu o să mi se întâmple”). „Bunăstarea este 
dorită şi aducătoare de foloase, dar periculoasă 
şi amăgitoare în felul său. Suferinţa nu este mai 
puțin periculoasă — ea poate frânge şi «mărunți» 
sufietul, dar este mai puțin amăgitoare, deoare- 
ce curăță de «spoială», de superficial, scoate la 
iveală nucleul ființei omeneşti, prin ea se expri- 
mă adevărul profund şi simplu al vieții. Suferin- 
ţa îl pune la încercare pe om”, consideră profe- 
sorul F. Vasiliuk. 

Orice tentativă de a evita întâlnirea cu sufe- 
rinţa este deşartă — noi nu putem schimba rea- 
litatea, iar în viața reală e loc pentru orice. Ne 
putem schimba însă atitudinea faţă de suferinţă. 
In cartea sa A spune vieții: „Da” — psiholog în lagă- 
rul de concentrare, Viktor Frankl descria suferința 
ca pe o asceză: „După ce ni s-a descoperit sensul 
suferințelor, am încetat să le mai minimalizăm, 
să le cosmetizăm, adică să le «reprimăm» şi să le 
ascundem de noi înşine — de exemplu, printr-un 
optimism ieftin, obsesiv. Sensul suferinței ni s-a 
descoperit, el a devenit un scop, de pe el au fost 
ridicate vălurile, şi am văzut că suferința poate 
deveni un efort moral, o asceză în sensul excla- 
mației lui Rilke: «Cât mai avem de suferit!» Rilke 
spunea asta în sensul în care oamenii spun de 
obicei: «Câte treburi mai avem de făcut!»” 

E foarte trist când vezi în ce hal se aduc sin- 
guri oamenii străduindu-se să evite întâlnirea pe 
față cu durerea lor. Ceea ce îşi fac singuri întrece 
cu mult cele mai triste urmări posibile ale eveni- 
mentelor reale: acolo ar fi durut şi ar fi trecut, pe 
când aici doare şi o să mai doară multă vreme. 
Imaginaţi-vă o femeie care cu douăzeci de ani în 
urmă şi-a pierdut soțul pe care îl iubea, care nici 
la înmormântarea lui, nici după nu a vărsat vreo 
lacrimă. Poate că a vrut să le arate tuturor cât 
este de puternică, dar mai degrabă n-a găsit în 
ea însăşi forță să-şi manifeste slăbiciunea, să îşi 
exprime fățiş durerea. De atunci trăieşte de par- 
că i-au înghețat sentimentele - parcă inima i-a 
murit odată cu soțul ei. Nimic n-o bucură, dar 
nici n-o întristează nimic: în comparație cu dure- 
rea ascunsă înăuntrul ei, nimic nu-i pare demn 
de atenţie. Asta seamănă cu o anestezie locală: 
pacientul vede totul, îşi dă seama de tot ce i se 
întâmplă, dar nu simte nimic. Am putea spune 
că atitudinea ei față de propria suferință o pri- 
veşte numai pe ea, dacă n-ar exista un „însă”: 
în tot acest răstimp, alături de ea au trăit copi- 
ii, care aveau nevoie de tandrețea, de dragostea, 
de bucuria ei. „Nesimţirea” mamei influențează 
negativ sufletele fragile ale copiilor, aşa cum fri- 
gul nu lasă să crească lăstarii fragezi, le întârzie, 
le strică dezvoltarea. Rezultă că în tot acest răs- 
timp nu doar femeia cu pricina nu a simțit viața 
în toată deplinătatea ei, ci şi copiii ei au fost pri- 

vați de asta. În esență, nedepăşind la timp sufe- 
rința, ea a făcut din durerea pierderii îndurate 
conținutul vieţii sale emoționale, şi ca să nu sufe- 
re s-a învăţat să-şi reprime, să-şi înăbuşe senti- 
mentele. Nu a luat însă în considerare faptul că 
nu poți să „scoţi din priză” anumite sentimente, 
iar pe altele să le laşi — omul simte ori totul, ori 
nimic. Şi dacă femeia cu pricina îşi va da cândva 
seama că de multă vreme a devenit singură sur- 
sa durerii sale, va trăi o mare amărăciune înţele- 
gând câte forţe şi cât timp din viaţa ei s-au irosit 
astfel. 

Mai este încă un moment important legat de 
suferință şi de singurătate pe care trebuie nea- 
părat să-l ştim. În descrierea „fascinaţiei rolului 
de victimă” psihologii menţionează unul dintre 
avantajele serioase ale suferinţei: atragerea aten- 
ției tuturor asupra propriei persoane şi izbăvi- 
rea de singurătate. Câteodată, omul învață să 
facă asta în copilărie, când cei mari aveau gri- 
jă de el şi îşi făceau timp pentru el doar atunci 
când păţea ceva. Se întâmplă însă ca acest mijloc 
de construire a relaţiilor să se formeze la vârsta 
adultă. Esenţa nu se schimbă: a manipula senti- 
mentele celorialți pentru a trage foloase psiholo- 
gice este, ca să folosesc un eufemism, ceva urât, 
necinstit. 

Pentru cei din jur este foarte important să nu 
confunde „victima”-manipulator (care nu face 
decât să joace rolul de victimă, având nevoie de 

atenție şi nefiind de fapt interesată de ieşirea din 
suferință — deoarece, cum spunea Bert Hellinger, 
să suferi este mai uşor decât să rezolvi) cu omul 
ce are într-adevăr nevoie de ajutor şi sprijin pen- 
tru a face față suferinței. Cel mai frecvent, verifi- 
carea se face experimental: celor din prima cate- 
gorie nu le este mai bine niciodată (ei n-au nevo- 
ie de asta, căci scopul lor este să se lipească de 
cineva şi să-i „stea în cârcă”), pe când cei din a 
doua categorie se pun pe picioare după un timp, 
mulțumesc şi se duc în drumul lor. Despre felul 
cum trebuie consolat cel care suferă vom vorbi 
amănunțit mai târziu, în a treia parte a cărții. 

A rămâne toată viața nemângâiat („vădu- 

va nemângâiată” e o imagine foarte romantică, 
nu-i aşa?), a te „împotmoli” în propria suferin- 
ță, a te „îngropa de viu” sau a renaşte la viață în 
pofida tuturor încercărilor, îmbogăţindu-te cu o 
experiență importantă, chiar dacă înfricoşătoare 
şi amară — iată alegerea în fața căreia stă omul. 
Până şi cei care împărtăşesc o suferinţă comună 
(de exemplul, părinții care şi-au pierdut copilul) 
îşi trăiesc fiecare istoria proprie, experiența pro- 
prie. Fiecare dintre ei trebuie să decidă pentru 
el însuşi (nu pentru celălalt!): suferința este un 
mod de viață sau o parte a vieții cu nimic mai 
puțin importantă decât bucuria şi fericirea. 

Nu este suferință pe care omul să nu o poa- 
tă depăşi, spunând vieții, orice s-ar întâmpla, 
„Da!”, ca Viktor Franki, psihologul care a supra- 

vieţuit lagărului. Cartea acestuia se încheie prin- 
tr-o importantă mărturie a celui care a trecut prin 
iadul suferințelor şi înjosirilor, a văzut moartea, 
dar şi-a păstrat credinţa în om şi în Dumnezeu: 
„Într-un fel sau altul, odată şi odată pentru orice 
eliberat vine ziua când, privind la toate lucruri- 
le prin care a trecut, face următoarea descoperi- 
re: nu-şi poate da nici el seama cum se face că a 
avut destulă putere ca să reziste, să suporte toa- 
te încercările de care s-a izbit... Şi principala lui 
realizare devine sentimentul incomparabil că de 
acum înainte poate să nu mai aibă frică de nimic, 
în afară de Dumnezeul său.” 


SINGUR ĂTATEA LA BUCURIE 


Desigur, singurătatea în clipele de bucurie ale 
vieții nu este îndurată atât de greu ca suferința, 
dar... Şi când inima este plină cu prisosință de 
fericire, de mândrie, de tandrețe sau de triumf 
şi n-ai cu cine să stai de vorbă despre asta, când 
n-are posibilitatea să vadă reflecția sentimentelor 
sale în ochii altuia, omul se poate simţi singur. 
Cel mai curând, asta nu-i va întuneca starea de 
exultare; pur şi simplu îi poate adăuga o nuanţă 
de uşoară melancolie — sufletul cântă, dar cânta- 
rea lui n-o aude nimeni. Nu e deloc obligatoriu ca 
acest sentiment să apară la omul singur; dimpo- 
trivă, el este cu atât mai puternic cu cât sunt mai 
mulți cei care-l înconjoară pe „norocos“. Motivul 
este acela că mulți oameni au alături rude şi pri- 
eteni care sunt gata să-i împărtăşească durerea, 
dar în momentele fericite ale vieții, când a surâs 
norocul sau a fost primită o recompensă de mult 
aşteptată şi meritată, cei apropiați se pot dovedi 
incapabili de împreună-bucurare. Asta se întâm- 

plă nu fiindcă nu-l iubesc sau nu-i doresc binele, 
ci fiindcă în momentul respectiv n-au suficien- 
te forţe sufleteşti pentru a „trece peste” succesul 
omului apropiat. 

Nu este un secret faptul că în compătimirea 
lor față de suferinţa altuia unii se autoafirmă 
pe seama necazurilor lui („ce bine că nu sunt, 
totuşi, atât de ghinionist, slab sau prost ca rata- 
tul ăsta”) şi simt un fel de uşurare („eu nu o duc 
prea rău, se poate şi mai şi”). Cel mai frecvent, 
asta se petrece la nivelul inconştient, şi mulți, 
dându-şi seama că gândesc şi/sau vorbesc aşa, 
se tulbură ori se simt vinovați. Mai rar se întâl- 
nesc oameni care, fără să aibă mustrări de conşti- 
ință, îşi pot exprima fățiş sentimentul de superi- 
oritate față de „sărăcuţi-amărâți”, îi pot condam- 
na, îi pot lua în râs şi se pot bucura cu răutate 
pe socoteala lor. Lângă cineva care se bucură de 
ceva sau care are realizări într-o privință este 
mai greu să te bucuri cu răutate şi să te autoa- 
firmi, cu toate că se poate şi aşa ceva: pur şi sim- 
plu trebuie să depreciezi la început bucuria şi 
realizările respective, pe urmă poți şi să „com- 
pătimeşti“. Cei care au o astfel de atitudine față 
de aproapele lor nu prea pot fi numiţi prieteni, şi 
după ce te ciocneşti de atitudinea aceasta e greu 
să mai comunici cu ei - bineînțeles, asta dacă nu 
există circumstanţe care te obligă să o faci (rela- 
ţia de rudenie, serviciul) — şi cu atât mai mult să 
ai încredere în ei. 

Dacă omul nu s-a obişnuit să-şi consoleze 
orgoliul pe seama celorlalți şi de obicei recu- 
noaşte succesele celorlalți, asta încă nu înseam- 
nă că reuşeşte întotdeauna să se bucure de ele 
din toată inima. Deosebit de greu este să împăr- 
tăşeşti bucuria cuiva atunci când în propria via- 
ță nu prea îţi arde de veselie. De pildă, ducân- 
du-se la un prieten ca să ia parte la un botez, un 
bărbat singur a văzut ce familie unită, cu mulți 
copii, are acela. Într-o situaţie de acest gen, mul- 
tora le vine greu să nu se simtă nerealizați, ba 
chiar „defecți”. În cazul dat, ca să te bucuri sin- 
cer pentru prieten poți avea nevoie de genero- 
zitate şi forță sufletească. Proverbul „prietenul 
la nevoie se cunoaşte” este corect doar parțial — 
psihologii ar mai adăuga: „şi la bucurie”. 

Cei care s-au convins din experiența lor amară 
cât de otrăvită poate fi invidia altora îşi ascund 
deseori succesele de ceilalți oameni şi le trăiesc în 
singurătate, renunțând la nădejdea de a împărţi 
cu cineva clipele fericite ale vieții lor. Se întâm- 
plă însă ca omul să nu arate că-i fericit, dar nu de 
teamă că-l va invidia cineva, ci fiindcă nu vrea 
să-i provoace durere cuiva prin bucuria sa. Cele- 
bra actriță Faina Ranevskaia spunea mai în glu- 
mă, mai în serios, că succesul e singurul păcat de 
neiertat față de aproapele tău. 

Există câteva momente care trebuie luate în 
considerare de către oamenii fericiți: nu meri- 
tă să te lauzi cu fericirea ta, să te îngâmfi, să o 

arăţi ostentativ, dar nici să o ascunzi de ceilalți. 
Le puteți împărtăşi acestora roadele ei: buna dis- 
poziție, bucuria de a trăi, optimismul. Cei din 
jur, cărora le vine greu să împartă cu omul bucu- 
ria lui, îi pot fi recunoscători pentru calm, pen- 
tru sentimentul de siguranță pe care îl insuflă, 
pentru generozitate şi bunăvoință. Nu trebuie 
să aşteptăm de la ceilalți o participare sinceră la 
fericirea noastră, participare pentru care câteo- 
dată nu au destule forțe sufleteşti, însă nu meri- 
tă nici să vă temeți de privirile invidioase („o să 
mă deoache”), să vă supăraţi pe indiferența sau 
răutatea pe care o manifestă cineva față de omul 
fericit, dându-vă seama că reacţiile acestea nega- 
tive nu de trai bun apar. Prin exemplul său, omul 
fericit dovedeşte că fericirea există, şi ceilalți pot 
învăța de la el cum să fie fericiți şi recunoscători. 
Recunoştinţa este efortul omului fericit, rezulta- 
tul activ al fericirii, căci fericirea nu e atât satis- 
facție, cât o trăire aparte a propriei vieţi — activă, 
responsabilă şi generoasă. 


ACUTIZAREA SINGUR ĂTĂŢII PE 
FONDUL FERICIRII ALTUIA 


O tânără care abia începuse să-şi vină în fire 
după un divorț apăsător poate hohoti în pernă 
câteva ore în şir după ce trece pe la o priete- 
nă care nu demult făcuse un măritiş reuşit — şi 
asta cu toate că înainte de a se duce în vizită 
femeii i se părea că şi-a depăşit deja suferinţele, 
chiar a început să-i placă libertatea redobândi- 
tă, a simţit gustul vieţii solitare, i s-au deschis 
perspective atrăgătoare, la orizont au apărut 
interese şi pasiuni noi, la care atunci când era 
căsătorită nici nu visa... Şi iată că toate realiză- 
rile ei au fost luate de valul disperării şi singu- 
rătăţii, al dorului de apropierea omului drag şi 
al dorinţei irealizabile de a se lipi de umărul 
lui. Tot privind cât de tandru comunică priete- 
na cu soțul ei, femeia a simţit o dezamăgire şi 
mai acută în urma neîmplinirii propriului vis 
de dragoste şi înțelegere reciprocă în căsnicia sa 
terminată lamentabil. 

Există femei care în astfel de clipe grele încear- 
că să se calmeze cu ajutorul concepţiilor stereo- 
tipe larg răspândite — aşa-numitei „înţelepciuni 
din popor”. De pildă: „la început tuturor totul le 
merge bine, dar nu se ştie ce va urma -— cel mai 
degrabă, nimic bun, fiindcă toţi bărbații...”, sau: 
„se bucură prea devreme; să nu plângă pe urmă, 
la fel ca mine”. 

În asemenea momente este greu să nu începi 
să te autoacuzi şi să nu încerci să-ţi înăbuşi sen- 
timentele. În cazul dat, este uşor să interpretezi 
durerea ca invidie şi răutate: „Ce rea sunt! Cum 
am putut să fiu invidioasă pe fericirea prietenei?!” 
şi să explici căsnicia ta nereuşită prin proprii- 
le defecte: „Aşa-mi trebuie! N-am meritat să fiu 
fericită, că nu sunt destul de inteligentă, de fru- 
moasă, nu sunt o gospodină prea bună.” Aceas- 
ta este o greşeală frecventă: să arunci pe proprii 
umeri toată vina pentru relația eşuată. Pentru 
dezvoltarea relației întotdeauna poartă răspun- 
derea amândoi; de aceea, nu merită să suferi de 
megalomanie: „Lotul e din cauza mea!” Mai cin- 
stit e să recunoaşteți că amândoi aţi făcut greşeli. 

Poate că va mai trece multă vreme până când 
imaginea unei vieți de familie fericite va înceta 
să vă stârnească durere în inimă. Şi mai multă 
vreme vă va trebui ca să prindeți destulă putere 
pentru a vă bucura de bucuria celorlalți. 

Mai repede îşi vin în fire după ciocnirea cu 
fericirea altuia (ceea ce nu înseamnă că sufe- 

ră mai puţin) cei care recunosc valoarea propri- 
ei vieți necondiţionat şi fără comparații cu soar- 
ta altuia: „orice s-ar întâmpla în viaţa mea, totul 
are valoare şi are sens, chiar dacă acum mă doare 
foarte tare şi nu înțeleg complet ce mi se întâm- 
plă şi de ce.” Mai dificil şi mai îndelung sufe- 
ră cei ce consideră: „nu trebuie să-mi meargă 
mai rău decât le merge celorlalți”, „femeia este 
împlinită doar dacă are soț şi copii; femeia sin- 
gură nu poate fi împlinită niciodată” sau „dacă 
bărbatul, până la treizeci de ani, nu a fost însurat 
nici măcar o dată, pe urmă n-are cum să mai aibă 
o viață de familie normală” ş.a.m.d. Din păcate, 
la mulți domină o astfel de gândire stereotipică, 
şi asta din cauza iluziei că având repere precise, 
adeseori simplificate la maximum, le va fi viaţa 
mai uşoară: nu trebuie, se gândesc ei, să te com- 
plici cu subtilități şi nuanţe, să dai atenție deta- 
liilor, să iei în considerare individualitatea celui- 
lalt, să te adaptezi la incertitudine, ci trebuie să 
fii „ca toată lumea normală”. 

Cei care sunt adepţii unei asemenea viziuni 
asupra vieții nu observă că îşi sărăcesc singuri 
felul în care percep lumea, că o concep pe aceasta 
plată, primitivă. Or, viaţa rămâne, în pofida con- 
cepțiilor de acest gen, foarte complexă, diversă, 
irepetabilă, neprevăzută, cu neputinţă de „adus 
la acelaşi numitor” — în asta şi constă valoarea 
ei. Şi omul ce recunoaşte acest fapt rămâne până 
la urmă în câştig; el îşi trăieşte conştient via- 

ţa în toată deplinătatea ei, cu bucurii şi cu amă- 
răciuni, cu îndoieli şi cu credință, cu singurăta- 
te şi cu comuniune. Pe când cel care s-a temut 
să-şi privească cinstit viața, care s-a ascuns după 
reguli, convenții, stereotipuri, mai devreme sau 
mai târziu va fi nevoit să dea piept cu realitatea. 
La consultație aud în mod frecvent istorii tris- 
te despre femei care s-au măritat nu din dragos- 
te, ci fiindcă toate prietenele erau deja măritate; 
care au făcut copii nu fiindcă erau pregătite pen- 
tru maternitate, ci pentru ca „la bătrâneţe să aibă 
cine îmi aduce un pahar cu apă”, şi pentru că, 
pe deasupra, „eram deja la o vârstă”; au rămas 
căsătorite cu soții lor de care s-au săturat până 
în gât din cauza sentimentului vinovăţiei faţă de 
copiii lipsiți de dragoste, crescuți prin creşe, prin 
grădinițe şi pe la bunici. Li se pare că toți cei din 
jurul lor trăiesc aşa... Şi când iluziile se destramă 
ca o căsuţă din carton, le cuprind singurătatea şi 
teama. Totuşi, aceasta reprezintă, în acelaşi timp, 
o şansă de maturizare. 

Observând că fericirea altora ne provoacă 
durere, e important să reflectăm la propria noas- 
tră atitudine față de viață în general şi față de 
viața proprie în particular. Poate că această dure- 
re e un simptom care indică o rană sufletească 
nevindecată — însă ea poate fi şi urmarea unei 
perceperi deformate, greşite sau infantile a pro- 
priei persoane şi a lumii în ansamblul său. 


SINGURĂTATE ŞI 
RESPONSABILITATE 


Omul care îşi asumă, de bunăvoie sau în mod 
silit, povara răspunderii începe adeseori să îşi sim- 
tă singurătatea. Asta este valabil nu numai pentru 
cei învestiți cu autoritate şi aflaţi în posturi înalte 
- şefi, comandanţi ş.a.m.d, —, ci şi pentru oame- 
nii absolut obişnuiţi — medici, contabili ş.a.m.d. 
Fiecare adult răspunde pentru faptele sale, pen- 
tru cuvintele sale, pentru atitudinea sa față de cei- 
lalți. Când iau o hotărâre (şi nu neapărat una de 
o importanţă vitală), când îşi transpun în practică 
alegerea cu riscul de a greşi, oamenii trăiesc ade- 
seori o puternică dorință de a împărţi cu altcine- 
va răspunderea sau de a o arunca total pe umerii 
altcuiva. În cazurile când situația nu-i permite să 
împartă răspunderea cu altcineva, omul e nevo- 
it să se resemneze cu faptul că va răspunde sin- 
gur pentru consecinţele alegerii sale. Tocmai aici 
se ciocneşte de singurătatea răspunderii. 

Dacă privim şi mai adânc, putem descoperi că 
legătura reciprocă dintre singurătate şi respon- 

sabilitate este primordială şi inevitabilă, că ea nu 
reprezintă o „dispoziție sufletească” temporară 
a omului, care depinde de împrejurările exteri- 
oare, ci îşi are rădăcina în însăşi ființarea „Eului“ 
omenesc. Lucrul acesta este determinat de liber- 
tatea pe care Dumnezeu i-a dat-o omului şi care 
nu-i poate fi răpită. „Suntem singuri, şi n-avem 
scuze” — aşa caracterizează Jean-Paul Sartre exis- 
tența umană. Oricât am vrea să ne consolăm cu 
iluzia „iresponsabilității”, oricât am încerca să 
tăgăduim caracterul liber al alegerii noastre, ori- 
cât ne-am strădui să dăm vina pe altcineva pen- 
tru greşelile şi păcatele noastre, mai devreme sau 
mai târziu suntem nevoiți să recunoaştem că fie- 
care răspunde pentru viața sa numai el, singur. 
Chiar şi atunci când omul crede că nu decide 
singur nimic, ci pur şi simplu urmează sfatul alt- 
cuiva/implineşte poruncile/respectă normele şi 
regulile sociale/se poartă „ca toată lumea”/exe- 
cută un ordin/urmează nişte instrucțiuni, chiar 
dacă i se pare că nimic nu depinde de el, totuşi 
alege chiar el, de la început, de cine sau de ce să 
asculte, cui să i se supună. Chiar dacă este posi- 
bil ca el să nu conştientizeze această alegere, 
după cum este posibil să nu conştientizeze nici 
faptul că e liber. Libertatea („pot să fac ce cred de 
cuviință”) nu înseamnă „trebuie să fac” ori „nu 
o să păţesc nimic pentru asta”. Câteodată, prețul 
realizării propriei libertăţi devine propria viață — 
însă poziția „am fost silit să fac asta”, „nu ştiam 

că se poate altfel”, nu poate fi o scuză. Aşa cum 
scria Jean-Paul Sartre, „în acest sens libertatea 
nu este un bun pentru care trebuie să ne luptăm 
cu cineva, ci o necesitate fatală. A decide întot- 
deauna pentru tine însuţi înseamnă a fi absolut 
singur în alegerea ta. Nu ne putem justifica ale- 
gerea făcând trimitere la sfatul prietenului sau 
preotului - noi înşine cerem sfat şi noi înşine 
îl urmăm. Nu ne putem justifica prin morală — 
noi înşine alegem să aderăm la ea sau nu. Nu 
ne putem justifica prin «semne» — noi înşine le 
atribuim un sens sau altul. Nu ne putem justi- 
fica prin Dumnezeu -— şi asta nicidecum pentru 
că El poate există, dar poate nu, ci pentru că nici 
măcar El nu poate să hotărască în locul meu”. De 
aceea, nu se poate spune că nu ai avut de ales: eu 
am ales bunăstarea ori sănătatea celor apropiați, 
păstrarea statutului meu social, sacrificându-mi, 
poate, cinstea, valorile, sacrificând interesele 
altora, libertatea lor — sau, dimpotrivă, mi-am 
sacrificat sănătatea şi viața pentru... Pentru ce? 
Nu toţi au scris denunțuri: unii au mers ei 
înşişi la moarte. Nu toți au intrat în partidul 
comunist: unii au rămas fără loc de muncă şi fără 
perspective de creştere profesională, ajungând 
să lucreze ca măturători sau ca fochişti — dar cât 
de grea este câteodată răspunderea, ce nemărgi- 
nit de singur se simte omul care s-a trezit faţă în 
față cu libertatea sa şi alegerea sa! Nu mai puțin 
dificil este uneori să răspunzi pentru consecin- 

ele alegerii tale. În rețelele sociale era populară 
la un moment dat următoarea maximă atribuită 
înțelepților orientali: „Înainte de a condamna pe 
cineva ia încălțămintea lui şi străbate drumul lui, 
încearcă-i lacrimile, simte-i durerea. Poticneşte-te 
de fiecare piatră de care s-a poticnit el, şi doar pe 
urmă poți să spui că ştii cum trebuie trăit.” Dacă 
omul a săvârşit o greşeală, poate nu trebuie con- 
damnat — nimeni nu ştie ce a fost în sufletul lui 
când a luat hotărârea respectivă şi ce se va întâm- 
pla cu el când va vedea rezultatul acţiunilor sale 
şi va recunoaşte că este răspunzător. 

Există oameni pentru care a lua în viață o 
poziție activă şi responsabilă este ceva obişnu- 
it; mai mult decât atât, aceştia se bucură simțind 
posturi de conducere, devin lideri, dau rezultate 
bune în calitate de „comandanțţi” şi se bucură de 
respectul subordonaților, întrucât nu încearcă să 
se autoafirme pe socoteala altora şi nu abuzează 
de puterea ce le-a fost dată. Din păcate, aseme- 
nea şefi nu se întâlnesc însă atât de des cum am 
dori. 

Spre deosebire de omul care ca şef se află „la 
locul potrivit”, există şi unii care fără a fi des- 
tul de capabili năzuiesc spre putere, încercând 
să dobândească funcții prin orice fel de mijloa- 
ce, dar după ce obțin ceea ce doreau se dovedesc 
a fi total nepregătiți să facă față responsabilită- 
ţii legate de poziţia lor înaltă. Simțindu-se spe- 


98 


SINGURĂTATEA 


riați şi neajutoraţi, încep să se încrânceneze, şi 
nefiind capabili să-şi recunoască incapacitatea 
dau vina pentru propriile greşeli pe cei din jur 
şi pe împrejurări. În consecinţă, şefii incapabili 
nu numai că trăiesc singurătatea legată de res- 
ponsabilitatea aflată pe umerii lor, ci adeseori se 
şi ciocnesc de „zidul” neacceptării lor de către 
colegi şi subordonați. 

Se întâmplă şi ca cineva care nu năzuia să-şi 
asume responsabilitatea la locul de muncă să 
ajungă, în virtutea împrejurărilor, într-o funcție 
în care este obligat să răspundă de multe lucruri, 
să ia decizii importante, dar nu e pregătit emo- 
țional pentru acest lucru. În acest caz există cel 
puțin trei ieşiri: prima este cea de a refuza postul 
respectiv imediat cum simţi că sarcina respecti- 
vă necesită prea multe eforturi, a doua este cea 
de a consimţi şi a te chinui, a nu dormi nopțile, 
a bea calmante, a „mânca” anxietatea cu chifle şi 
prăjituri, iar a treia este cea de a accepta propu- 
nerea şi de a începe să înveți să trăieşti în noua 
realitate, cu cerințe mai ridicate față de tine. 

Prima ieşire — refuzul — este rațională dacă 
sarcina este nu doar complicată, ci peste puteri. 
Cauzele pot fi numeroase, şi nu este deloc obli- 
gatoriu ca motivul să fie slăbiciunea, lipsa de 
caracter, laşitatea ş.a.m.d. Omul respectiv poate 
fi atât de încărcat cu responsabilități în alte sfere 
ale vieții (în afara serviciului), încât chiar şi cele 
mai mici răspunderi suplimentare îi provoacă 

teamă şi repulsie — intră în funcţiune aşa-numi- 
tul instinct de conservare: ca să nu se epuizeze şi 
să nu clacheze din cauza suprasolicitării, trebuie 
neapărat să refuze noul post. 

A doua ieşire este aleasă în mod frecvent de 
oamenii cărora le place să sufere, să se plângă de 
viaţa lor. Greutățile la locul de muncă constitu- 
ie o temă excelentă pentru văitat. Această ieşire 
le mai convine şi celor ce au nevoie de un alibi 
aprobat social pentru a-şi justifica propria lip- 
să de autocontrol, propria irascibilitate: „Da, am 
urlat! Ce, nu înțelegeţi cât de tare obosesc la ser- 
viciu? De ce vă supăraţi pe mine?!” Aceasta este, 
de asemenea, explicația universală atunci când 
nu ai chef să faci ceva: „Nu pot, munca mea este 


== Ș St : 3 
importantă, fără mine nu se descurcă acolo”, 
precum şi o metodă excelentă de autoafirma- 
re: „De mine depind atât de multe! De părerea 
mea ascultă toți.“ Toate acestea duc la anxieta- 

re te, tensiune, oscilații mari ale dispoziţiei sufle- 

i teşti, astenie, interminabile dialoguri lăuntrice, 

Cea şi se pot încheia printr-o epuizare emoţională, 
poză printr-o cădere nervoasă ori boală somatică. 


PI A treia ieşire reprezintă o încercare de a folo- 
si noile condiții pentru dezvoltarea ta personală. 
Poţi învăța să conduci prin metoda încercării şi 
eşecului, dar, ca să nu inventezi iarăşi bicicleta, 
poţi face cursuri de management al personalu- 
lui, poți merge la training psihologic sau la con- 
sultații individuale, unde specialiştii te vor ajuta 

să înţelegi cauzele problemelor care apar. Nu e 
atât de greu să te descurci cu toate acestea dacă 
ai resurse interne şi externe pentru a te dezvol- 
ta: sănătate, forțe, dorință, timp, posibilitatea de 
a te odihni cu adevărat, sprijinul celor apropi- 
ați ş.a.m.d. Totuşi, dacă nu ai resurse suficien- 
te această ieşire e imposibilă, şi atunci este mai 
bine să refuzi (v. prima ieşire) şi să cauţi ori să 
creezi resurse suplimentare. 

În orice caz, orice ar alege cineva, mai devre- 
me sau mai târziu va ajunge să dea singur răs- 
puns şi faţă de sine însuşi, şi faţă de conducere, 
şi față de subordonați, şi față de propria familie, 
şi, bineînţeles, față de Dumnezeu; nu va reuşi să 
arunce asupra altcuiva această răspundere. 

Pentru a simţi care este propria lui măsură de 
responsabilitate adecvată, omul trebuie să încea- 
pă familiarizarea cu ea încă din frageda copilă- 
rie. Obişnuindu-se să fie responsabil pentru sine 
însuşi, va putea să mărească treptat zona de res- 
ponsabilitate şi la un moment dat să crească până 
la măsura „postului de răspundere”: atunci, pos- 
tul respectiv nu-i va fi o povară, iar solicitările 
emoționale vor fi pe măsura forțelor lui. 

Lipsindu-l pe copil de libera alegere în dome- 
niile în care el se poate deja manifesta, sau pedep- 
sindu-l cu duritate pentru alegerile lui greşite, 
sau lipsindu-l de responsabilitate, nelăsându-l să 
se izbească de consecințele faptelor sale, părinţii 
creează condiții favorabile pentru formarea unei 

poziţii de viață iresponsabile. Bineînţeles, un 
copil ascultător, „cum trebuie”, este mai confor- 
tabil, cu el ai mai puține griji, dar care este prețul 
acestui confort în ce priveşte dezvoltarea perso- 
nalității lui? Omul creşte atunci pasiv, lipsit de 
inițiativă, „merge la remorca” altora, depinde de 
părerea altora. S-a deprins să trăiască după min- 
tea altora, însă răspunderea pentru tot ce face în 
viaţa sa rămâne, chiar dacă nu o simte sau nu 
o recunoaşte. În consecinţă, la un moment dat, 
care e departe de a fi frumos, omul poate realiza 
subit că nu-l interesează ocupația sa, nu-i place 
viața sa, nu se simte apropiat de ceea ce-l încon- 
joară. Şi dacă nici măcar în această criză nu vrea 
să recunoască faptul că s-a străduit mereu să 
evite responsabilitatea, dacă şi atunci va da vina 
pentru eşecurile sale pe toți şi toate, îşi va răpi 
singur şansa de a schimba ceva — de a înceta să-şi 
„târâie existența” şi să înceapă să trăiască. 

La consultația psihologică se poate auzi des- 
tul de frecvent întrebarea: „Spuneți-mi, ce trebu- 
ie să fac în această situație? Cum e corect să pro- 
cedez? Ce să spun?” Pentru psiholog, întrebări- 
le de acest gen sunt nişte simptome care indică 
dorința conştientă sau inconştientă a omului de 
a arunca responsabilitatea pe umerii altuia (în 
cazul dat, pe umerii specialistului care consul- 
tă). Mai mult decât atât, este răspândită părerea 
potrivit căreia psihologul e necesar doar ca să-i 
învețe pe oameni cine ce trebuie să facă, să gân- 

dească, să simtă, să vrea şi să vorbească. În rea- 
litate, lucrurile stau însă tocmai pe dos: psiholo- 
gul creează condiţii care-l ajută pe om să înțelea- 
gă nu ce trebuie, ci ce este capabil, poate şi vrea 
să facă. Căci responsabilitatea adecvată se mani- 
festă atunci când omul îşi evaluează corect resur- 
sele din momentul respectiv, îşi repartizează în 
mod rațional forțele, îşi stabileşte scopuri reali- 
zabile. Toate acestea pot fi făcute numai pe baza 
criteriilor interioare de apreciere a stării tale din 
momentul respectiv, nu pe baza unor norme şi 
reguli abstracte sau a părerii altora. 
Indiscutabil, există şi criterii exterioare impor- 
tante, care trebuie neapărat luate în calcul: res- 
pectul celorlalți, reperele morale ş.a.m.d. Aces- 
tea nu fac însă decât să determine limitele exte- 
rioare, iar pentru conţinutul interior al faptelor, 
gândurilor, sentimentelor, dorințelor sale omul 
răspunde singur. Se întâmplă ca una şi aceeaşi 
faptă, săvârşită de oameni diferiți, să fie o mani- 
festare a dragostei, respectiv a datoriei, respectiv 
a răzbunării. În calitate de exemplu vom examina 
o situație tipică: seara trecută soțul a rămas mai 
mult la serviciu fără să o prevină, iar astăzi soția 
îi găteşte o cină specială. Prima variantă: soția îl 
iubeşte pe soț, vrea să aibă grijă de el, speră că va 
petrece seara în mod plăcut. A doua: soția con- 
sideră că cina ţine de datoria ei, pe care o înde- 
plineşte indiferent dacă vrea sau nu. Poate exis- 
ta şi o a treia: soția este supărată pe soţ fiindcă a 

rămas singură seara dinainte, dar ca să-i facă în 
necaz, ca să-i stârnească şi mai mult sentimen- 
tul vinovăţiei, demonstrându-i toată „josnicia” 
lui în comparaţie cu „mărinimia” ei, îi pregăteş- 
te cina ca pe o pedeapsă. Chiar dacă unei ast- 
fel de soții, care se plânge că se simte singură în 
căsnicie, psihologul îi va spune: „Trebuie să aveți 
mai multă grijă de soț, să-l iubiți mai mult”, ea 
nu îi va putea urma sfatul fără să facă lumină în 
sentimentele şi în adevăratele sale motivații. Şi 
atâta timp cât pentru necazurile sale va da vina 
pe soțul uşuratic şi pe psihologul nătâng cu sfa- 
turile lui stupide, aruncând pe umerii lor toată 
răspunderea pentru problemele prin care trece, 
ea nu va putea găsi o ieşire. „Orice terapeut ştie 
că în terapie primul pas decisiv e acceptarea de 
către pacient a responsabilității pentru greutăți- 
le din viaţa sa. Atâta timp cât omul crede că pro- 
blemele lui sunt determinate de o cauză exteri- 
oară, terapia este neputincioasă. La urma urmei, 
dacă problemele mele sunt în afara mea, de unde 
şi până unde trebuie să mă schimb eu? Lumea 
exterioară (prietenii, serviciul, familia) trebu- 
ie să se schimbe”, scrie psihologul Irvin Yalom. 
Fără să reflecteze la acele sfere ale vieții lor pen- 
tru care sunt răspunzători (propriile fapte, gân- 
duri, dorințe, sentimente, atitudini), simțindu-se 
„victime ale împrejurărilor” sau ale „uneltiri- 
lor”, adeseori oamenii nu-şi dau seama de avan- 
tajele ascunse pe care le dobândesc fugind în 

mod inconştient de răspundere. Chiar şi dacă ai 
conştientizat aceste avantaje, nu este prea uşor 
să renunți la ele, fiindcă e comod să trăieşti aşa, 
când nu trebuie să gândeşti, nu trebuie să hotă- 
răşti, când nu eşti vinovat de nimic... Punându-şi 
întrebarea hamletiană: „A fi sau a nu fi?”, mulți 
aleg nu „a fi”, ci a exista în dependenţă de alții, 
renunțând la propria libertate, voinţă şi respon- 
sabilitate. Una dintre cauzele acestei decizii e fri- 
ca de singurătatea legată în mod indisolubil de 
responsabilitatea pentru viaţa proprie. 

Cealaltă extremă e hiperresponsabilitatea, 
când iei pe proprii umeri totul (şi ce-ţi revine ție, 
şi ce ar trebui să le revină altora), neavând încre- 
dere în nimeni altcineva: „Dacă nu eu, cine? Dacă 
nu m-apuc eu şi fac, nimeni nu mişcă măcar un 
deget. Oricum nu-i iese nimănui mai bine decât 
îmi iese mie; prin urmare, mai bine fac singură, 
ca să nu fiu nevoită pe urmă să refac. Ce să le mai 
explic şi să mă uit pe urmă cum strică totul? Mai 
simplu e să mă ocup singură.” Luând o aseme- 
nea poziţie față de cei din jur, omul se condam- 
nă la sentimentul singurătăţii, deşi pentru situa- 
ţia creată dă vina pe alții: „Nimeni nu mă ajută, 
nu pot să mă bazez pe nimeni, nimeni nu vrea să 
aibă de-a face cu mine, de ce trebuie să fac totul 
singur întotdeauna?!” Dar cât de greu este une- 
ori să înveţi să ai încredere, să împarți respon- 
sabilitatea cu cineva, să delegi împuterniciri, să 
colaborezi! Ce este de făcut cu asta, veți întreba? 

Nu aşteptaţi rețete — acestea nu există. Fiecare 
„hiperresponsabil” îşi are istoria proprie şi calea 
proprie de a se schimba. Nu există un algoritm 
care să le ajute tuturor. Pe tema responsabilității 
se poate reflecta îndelung - noi însă vom conti- 
nua discuția despre singurătate. 


CODEPENDENŢA - SINGURĂTATE 
SUB MASCA APROPIERII 


Dependenţa şi codependența reprezintă o 
temă complexă, şi nu vom reuşi în două vorbe 
s-o elucidăm în toată deplinătatea ei, în toate 
nuanțele pe care le prezintă. În această carte ne 
vom mărgini doar la câteva teze fundamentale. 

Atunci când omul nu mai simte propria perso- 
nalitate şi propria viață ca pe o valoare suficient 
de mare, el începe să se „dizolve“ în cei din jur, 
să trăiască după interesele şi nevoile altora. I se 
pare că viaţa altuia este mai importantă, iar pro- 
pria viață şi-o depreciază şi ipso facto se trădează 
pe sine însuşi. În consecință, începe să creadă că 
propria lui viață nu mai există, că el este un loc 
gol... Toate încercările de a umple acest gol sunt 
lipsite de rezultat sau aduc doar o uşurare vre- 
melnică, iar să-şi recunoască potenţialul lăuntric 
dăruit de Dumnezeu, să simtă bucuria şi valoa- 
rea existenţei, îl împiedică şi experienţa apăsă- 
toare din copilărie, şi stereotipurile care i-au fost 

induse din exterior, şi propria puţinătate de cre- 
dință — multe cauze diferite. 

Adeseori, un astfel de om alege să trăiască 
PENTRU altul — să se transforme într-un obiect 
dat în folosinţă altcuiva, ceea ce duce la depen- 
dență şi codependenţă. Astfel, omul bolnav de 
alcoolism depinde nu doar de boala sa, ci şi de 
cel care îi dă bani de vodcă — de mamă sau de 
soţie, care îi plătesc datoriile, îl hrănesc, mun- 
cesc ca să-l ţină, adică trăiesc PENTRU el. Dar şi 
viceversa: viaţa soției unui alcoolic, mamei unui 
narcoman, este legată nemijlocit de dependen- 
ţa chimică a celor dragi, adică şi soția, şi mama 
sunt codependente. Dacă soțul sau fiul se duc, 
PENTRU cine să mai trăiască ele? În ce, în cine 
să caute un nou sens? 

Spre deosebire de evitarea relaţiilor, în „con- 
topirea” din codependență omul mânat de fri- 
ca singurătăţii se agaţă din răsputeri de celălalt, 
foloseşte orice mijloace de control şi manipulare, 
numai să-l țină. Personalitatea partenerului şi cali- 
tatea relației dintre ei nu-l interesează însă atât de 
tare ca însuşi faptul existenţei relației. Adică par- 
tenerul poate să nu-i fie apropiat în spirit, să nu-i 
împărtăşească vederile şi valorile, în relaţia lor pot 
fi prezente tot felul de deformări: înjosirea, cru- 
zimea, violența, ignorarea, minciuna, neglijarea. 
Pe omul care alege contopirea nu îl opreşte nimic 
din ceea ce pentru alții este inadmisibil, deoare- 
ce „detaliile“ acestea nu înseamnă nimic față de 

lucrul principal: „nu sunt singur.” Aşa se expli- 
că, parţial, căsătoriile dintre femei frumoase, inte- 
ligente, cu studii, şi bărbaţi alcoolici, narcomani, 
paraziți, care îşi bat soțiile şi copiii, îşi bat joc de 
ei, iar femeile rabdă, cu toate că relațiile acestea le 
distrug şi moral, şi fizic: „rău, dar al meu!” Desi- 
gur, nu doar femeile sunt înclinate să-şi „poarte 
crucea”; există şi mulţi bărbaţi care sunt de acord 
să rabde lipsa de respect, minciuna, infidelitatea 
soțiilor. Frica de singurătate este doar una dintre 
numeroasele cauze ale intrării în relații de code- 
pendenţă şi ale păstrării acestora, dar pentru unii 
această frică este motivul principal. 

Aparent, despre omul codependent nu poți 
spune că este singur: tot timpul trudeşte (şi se 
chinuie) pentru celălalt, îl salvează mereu, e 
cufundat în problemele lui, adeseori nu poate 
să-şi facă timp pentru rude şi prieteni (care, din 
păcate, devin tot mai puţini), fiindcă năzuieşte 
să fie alături de soțul, fiul sau fratele său depen- 
dent. Aceasta este însă o „singurătate în piele de 
oaie”, fiindcă în asemenea relaţii, în care oame- 
nii sunt mânaţi de frică, de dorința inconştientă 
de a controla şi de a stăpâni şi de alte „avanta- 
je” (de regulă, neconştientizate), nu există şi nu 
poate exista întâlnirea a două persoane. O relație 
sănătoasă şi deplină nu poate fi „joc la o singură 
poartă”, iar apropierea autentică nu se măsoară 
prin cantitatea sacrificiilor şi eforturilor, ci prin 
dragoste, prin respectul reciproc, prin înțele- 

gerea reciprocă, prin susținerea reciprocă, prin 
(completaţi singuri) reciprocă. 

Psihologul Irvin Yalom consideră că izolarea 
existențială a omului de toţi ceilalți oameni este 
un dat legat de natura personalității, „provocat de 
ruptura dintre «Eu» şi Ceilalți, ruptură care exis- 
tă chiar şi în condiţiile unei relaţii foarte profun- 
de şi de încredere”. O încercare tipică de a evita 
întâlnirea cu izolarea existențială este contopirea 
(codependenţa). Aceasta împrăştie în modul cel 
mai radical — nimicind conştiinţa de sine — anxie- 
tatea provocată de dezvoltarea acestei conştiinţe, 
Estompând limitele propriei personalități, trăind 
„fericita” stare de unitate, omul „nu reflectează, 
întrucât «Eul» lui singur, care se îndoieşte şi naş- 
te frica de izolare, se dizolvă în «noi». În acest 
fel, omul scapă de anxietate pierzându-se pe sine 
însuşi”. Dizolvarea în „noi” este pierderea Chi- 
pului şi Asemănării lui Dumnezeu, ce i-au fost 
date omului. Personalitatea omului este chemată 
la o comunicare în care „Eu” şi „Tu” îşi păstrea- 
ză statutul existenţial şi psihologic. Comunicarea 
persoanelor este posibilă doar în condițiile păs- 
trării integrității fiecăreia dintre ele. Contopirea 
sau dizolvarea unei persoane în cealaltă va fi o 
încălcare a integrităţii, adică pierdere a caracte- 
rului personal — a Chipului şi Asemănării. 

Mai este încă o observaţie foarte importan- 
tă, bazată pe o concepție falsă despre viața celor 
codependenți. Se spune: „i-a dat tot, pentru el a 

sacrificat totul!”, „el n-a făcut altceva toată viața 
decât s-o salveze pe ea, beţiva”. De regulă, toa- 
te aceste opinii sunt exprimate cu semnul „plus“ 
— se obişnuieşte ca abnegaţia este evaluată pozi- 
tiv. De altfel, şi codependenții îşi înțeleg misiu- 
nea față de omul apropiat care e dependent toc- 
mai în acest fel: „dacă eu n-o să-l salvez/hrănesc 
bine/ingrijesc/controlez tot timpul o să bea şi mai 
mult/o să îngheţe într-un şanţ/o să dea foc la casă” 
ş.a.m.d. Totodată, sacrificându-se pe ei înşişi, se 
sting lent, alături de cei „salvaţi“, într-o depresie 
care trenează cu anii: „dragostea cere sacrificii!” 
Astfel, dependenţa patologică de boala altui om 
este apreciată aproape drept jertfelnicie evanghe- 
lică „pentru prietenii săi” (v. În 15, 13). 
Chemarea evanghelică de a-ți „pune sufletul” 
pentru celălalt înseamnă însă a-ți jertfi viața în 
sensul nemijlocit al cuvântului, ceea ce a şi făcut 
Domnul lisus Hristos — pe când a-ţi da viața alt- 
cuiva spre folosință, spre satisfacerea necesită- 
ților lui morbide, pe care el le percepe ca fiind 
reale (alcoolul, narcoticul, obiceiurile dăunătoa- 
re şi slăbiciunile, plictiseala) înseamnă a nesoco- 
ti darul vieţii, care ţi-a fost dat ţie însuţi. Nici o 
viață nu e mai prețioasă decât alta, nici o viață 
nu trebuie să devină ostatică a altei vieți. Numai 
salvarea reală a vieții şi a sănătății este o nevoin- 
ță adevărată, şi dacă omul ajunge într-o aseme- 
nea situație înseamnă că Domnul îl cheamă să se 
jertfească. Aceasta este însă o extremă, o situa- 

ţie rară. Dacă împrejurările nu sunt de asemenea 
natură, dacă omul vrea să-şi sacrifice viaţa ori 
sănătatea nu pentru a înlătura o amenințare gra- 
vă la adresa vieții ori sănătății altcuiva, nu este 
vorba de evanghelicul „pentru prietenii săi”, ci 
de o renunțare la sine însuşi. 

„Pierderea sinelui” nu este doar rezultat al unei 
copilării grele, ci şi o alegere, câteodată neconşti- 
entizată, a omului însuşi. Aici nu este vorba că 
e „anorma!”. În această pierdere a percepției de 
sine nu există fatalitate, ci există foarte multe sar- 
cini în vederea creşterii personale. Aproape toți 
oamenii au avut parte, în principiu, de traume în 
copilărie — mulţi au suficiente motive pentru a-şi 
pierde percepţia de sine încă din copilărie. Şi asta 
nu e vina lor, e nenorocirea lor. Şi, apropo, nu este 
vina părinților — aceştia, foarte posibil, au făcut tot 
ce au putut, cum au putut. A căuta într-o aseme- 
nea situaţie vinovaţi este cel mai steril lucru care 
se poate face. Căci dacă tu consideri că viața, aşa 
cum este, e o încercare a cuiva de a-şi bate joc de 
om sau de a-l pedepsi, deja nu mai ridici preten- 
ţii faţă de părinţi, ci față de Dumnezeu. lar dacă 
crezi, totuşi, că Dumnezeu îl iubeşte pe om şi că 
El a făcut totul pentru a mântui sufletul omenesc, 
atunci poți ajunge la ideea că acele condiții în care 
omul a crescut, acele suferințe pe care le-a îndu- 
rat şi totuşi a supraviețuit, i-au fost date pentru 
ca personalitatea lui să devină mai puternică, mai 
stabilă, pentru ca el să înțeleagă ceva, pentru ca el 

să devină, poate, întrucâtva mai blând, întrucât- 
va mai tolerant, să se împace cu anumite lucruri. 
Adică încercările sunt o şansă, ele au fost trimise 
ca să creştem, nu ca să fim înjosiți, jigniţi sau bat- 
jocoriţi. Încercările dau posibilitatea de a ne ridi- 
ca cu o treaptă sau cu câteva trepte deasupra situ- 
ației, sunt nişte paşi duhovniceşti. A te ridica cu 
o treaptă în duh înseamnă a-ți vedea suferințele 
„de sus” — nu în planul relaţiilor cauză-efect, ci 
pe verticala relației dintre Dumnezeu şi om. Este 
vorba de renunţarea la dorința de a explica totul 
rațional. Este o cale a nevoinţei. 

Într-un singur capitol nu putem examina în 
toată amănunțimea, în toate detaliile, tema code- 
pendenţei, despre care s-au scris tomuri de psi- 
hologie voluminoase. În curând urmează o car- 
te separată, intitulată Dragostea şi dependența, în 
care codependenței îi va fi acordată o atenție 
deosebită. Dacă cititorul, după lecturarea acestui 
capitol, a descoperit la el însuşi anumite semne 
ale comportamentului codependent şi „jertfelni- 
ciei nevrotice”, asta îi poate servi drept impuis 
pentru a se familiariza mai îndeaproape cu pro- 
blema şi a găsi o cale de ieşire din situație ținând 
cont de forțele, de resursele sale interioare şi exte- 
recunoaşterea problemei reprezintă primul pas 
- un pas foarte important — pe calea schimbării. 
Următorul pas este a începe — chiar dacă nu ime- 
diat, chiar dacă lent — mişcarea în direcția matu- 
rizării, integrității şi libertății personale. 

Este răspândită părerea potrivit căreia în ora- 
şe sunt mai mulți oameni, aşadar sunt mai mul- 
desc aşa şi vin la oraş în ideea că vor scăpa de 
singurătate, că-şi vor găsi prieteni, că-şi vor lăr- 
gi sfera comunicării, pot rămâne foarte dezamă- 
giți ciocnindu-se de acest fenomen deplorabil 
care este singurătatea în mulțime. Agresivitatea, 
ostilitatea sunt primul lucru pe care îl întâlneş- 
te omul venit în megapolis. În jur sunt chipuri 
încordate, aspre, câteodată chiar întunecate şi 
posomorâte; nimeni nu te priveşte în ochi, şi e 
ceva foarte rar să vezi un zâmbet în mulțime. 
Graba şi agitația nebună a oraşului îi despart pe 
oameni, ce] pe care îl întâlneşti este perceput ca o 
piedică supărătoare în calea mişcării tale. Ritmul 
vieţii de oraş este de aşa natură, încât nu-ți mai 
rămâne timp nici măcar să comunici cu oame- 
nii apropiaţi, să te vezi cu prietenii vechi. Ade- 
seori, să îți cheltui forțele şi timpul pentru cine- 

va nou, să afli ceva nou despre el, să-i povesteşti 
ceva despre tine însuți, nici nu poate fi vorba: nu 
ai când, nu-ți mai arde decât să supraviețuieşti 
în această goană. 

În transportul în comun, la orele de vârf, 
obiectivul principal este să nu fii călcat pe picior 
şi să nu ţi se fure portofelul; la serviciu — să nu 
faci vreo greşeală spre bucuria colegilor-concu- 
renţi şi să nu te pândească primejdia concedie- 
rii; la magazin — să cumperi cât mai repede tot 
ce ai de cumpărat, verificând preţurile şi terme- 
nele de garanţie, şi pe deasupra să nu uiţi să fii 
atent să nu te păcălească la casă; în zilele libere 
- să dormi pe săturate, să faci curat, să te uiţi la 
televizor. Aşa trăieşte majoritatea. lar cei care au 
timp liber şi bani ca să petreacă prin restaurante 
sau cluburi au devenit în ultima vreme mai pru- 
denți şi selectivi în ce priveşte relațiile pe care le 
înfiripă, temându-se că pot cădea victimă mani- 
pulării şi escrocheriei. Rezultă că nici omul cu 
venituri medii, care aproape că n-are timp liber, 
nici cel asigurat material, care nu e atât de ocu- 
pat, n-au prea mari şanse să se împrietenească 
cu cineva, deoarece prietenia presupune că exis- 
tă scopuri, valori şi interese comune, iar lucruri- 
le acestea nu se pot lămuri pe fugă, în faţa pri- 
mului venit nu-ţi deschizi sufletul. 

leşind din casă, majoritatea oamenilor îşi pun 
măşti (deşi există unii care nici acasă nu şi le 
scot) — nu măştile din tifon care apără, chipuri- 

le, de gripă, ci măştile care creează iluzia apă- 
Tării personalităţii. Prin ele vrem să ne ascun- 
dem nesiguranța de sine, oboseala, vulnerabili- 
tatea, umanitatea. Multora li se pare că aşa cum 
sunt ei de fapt nu sunt necesari lumii — acesteia 
îi trebuie oameni de succes, puternici, frumoşi, 
deştepţi ş.a.m.d. Despre cauza acestei rătăciri 
am vorbit deja — este vorba de pierderea senti- 
mentului valorii necondiționate a propriei per- 
sonalități. Ascunzându-şi sub mască adevăratul 
chip, omul îşi răpeşte însă şansa de a-l întâlni pe 
cel care visa tocmai la el — cel adevărat, imper- 
fect, în anumite privințe minunat, în alte privin- 
țe caraghios. Câţi bărbați şi câte femei care ar fi 
putut fi fericiți împreună nu au trecut unul pe 
lângă altul fără să îşi arunce o privire, fără să se 
observe unul pe celălalt în mulțime, fiindcă tot 
ce era viu şi remarcabil, unic şi individual în ei 
era ascuns cu grijă de ochii celorlalți! Şi nu ori- 
cine e capabil să-şi asume riscul de a rămâne el 
însuşi. 

Poate veţi spune: „Darexistă locuri unde oame- 
nii se întâlnesc în mod special ca să-şi petrea- 
că timpul împreună.” Comunicarea la petrece- 
rile corporative, în centrele de distracții, la dis- 
cotecă, în cafe-bar presupune însă, de obicei, un 
stil vesel, discret, destul de superficial. O discu- 
ție de la suflet la suflet nu prea se înfiripă atunci 
când în fundal urlă muzica sau lumea pălăvră- 
geşte zgomotos. Acolo, principalul este să zâm- 

beşti cât mai des, să râzi cât mai sonor şi în pau- 
zele dintre piesele muzicale să apuci să poves- 
teşti toate noutăţile — de dorit este ca acestea să 
fie exclusiv bune, ca să nu stresezi pe nimeni cu 
problemele tale. De asemenea comunicare are 
nevoie omul? 

Acum, în marile oraşe există toate condițiile 
ca singurătatea să devină un mod de viaţă: apar- 
tament separat, lift, maşină. Sigur, cu vecinii te 
mai întâlneşti o dată pe lună în scara blocului, 
dar ca să fii politicos nu trebuie neapărat să stai 
de vorbă cu ei — este suficient să-i saluți încli- 
nând din cap. În sate şi în oraşele mai mici aşa 
ceva nu se poate, fiindcă acolo -— vrei, nu vrei — 
eşti conectat la viața socială: strada, magazinul, 
policlinica, stația de autobuz reprezintă nume- 
roase locuri de intersectare constantă, unde nu 
scapi cu o înclinare a capului. După un cuvânt 
vine altul, şi iată că discuţia s-a înfiripat, chiar 
dacă la început nimeni nu avea de gând să intre 
în vorbă. Apoi, există regula „sătească” de a da 
bună ziua la toată lumea, al cărei sens este ace- 
la că prin salutul său până şi o persoană puțin 
cunoscută îi dă de veste că te-a văzut şi că are 
intenții paşnice. 

Acolo unde nu sunt accesibile toate roade- 
le civilizaţiei, oamenii sunt nevoiți să ia contact 
cumva unii cu alţii — câteodată, în mod destul de 
strâns. Şi se întâmplă ca rezultatul să fie o priete- 
nie sau chiar o nuntă. În oraşele mari, unde achi- 

ziţiile progresului tehnic sunt folosite peste tot, 
nu mai e însă vreo nevoie deosebită de a „ieşi în 
lume“; are loc tot mai clar un proces de izolare. 
Un mare rol este jucat în această privință de Inter- 
net — oamenii pot munci, pot plăti facturile, pot 
face cumpărături fără să iasă deloc din casă. Dacă 
vrei, poți să-ți „minimizezi la maxim” comunica- 
rea. Din această perspectivă, megapolisul e locul 
ideal pentru „înflorirea“ singurătăţii, fiindcă ofe- 
lă, aproape fără atingere cu realitatea. Nu trebuie 
să te sforțezi deloc (orice comunicare presupune 
o anumită tensiune lăuntrică, o anumită concen- 
trare, atenție), poți pur şi simplu să apeşi tastele 
claviaturii. Economia de forțe şi de timp este evi- 
dentă, această simplitate şi eficacitate cucereşte, 
ademeneşte. Omul se obişnuieşte cu crisalida sa 
confortabilă şi... poate pierde deprinderile legate 
de comunicarea personală, fiindcă în spaţiul vir- 
tual totul este depersonalizat la maxim. „Unde să 
fac cunoştinţă cu alți oameni, dacă eu nu ies nică- 
ieri!” — strigă sufletul omului chinuit de singură- 
tate. Aşadar, chiar dacă, să zicem, cumpăraţi pe 
Internet cea mai mare parte a alimentelor, puteți 
da câteodată o fugă după chifle calde sau verdea- 
ță proaspătă până la magazinul cel mai apropi- 
at, ca să vă mai uitaţi la oameni şi să vă arătaţi, la 
rândul vostru, celorlalți. 

Încă un flagel al megapolisului este reprezen- 
tat de distanţe. De la un capăt la altul al ora- 

şului poţi să faci şi o oră, şi două, şi trei — cum 
ai norocul. Foarte mult timp se pierde în ambu- 
teiaje, iar în transportul în comun poţi, la ore- 
le de vârf, să te epuizezi total. După chinuitoa- 
rele ore petrecute pe drumuri de-a lungul săp- 
tămânii, în week-end îți mai rămâne o singură 
dorință: să nu mai ieşi nicăieri: „Ce musafiri? Ce 
picnic? Ce tot spuneţi acolo?” Câteodată e mai 
rapid să mergi cu avionul în alt oraş decât să 
ajungi într-o vineri seara din capitală la casa de 
vacanţă a rudelor, care se află la câțiva kilometri 
de şoseaua de centură. 

Şi uite aşa, comunică oamenii pe Skype sau 
la telefon — numai că modurile electronice de 
comunicare nu ne pot deocamdată ajuta să îm- 
brățişăm pe cineva drag, să-l sărutăm, să-l mân- 
gâiem pe cap, să-i simțim căldura. Aşa apare 
înfometarea kinestetică (senzorială), care poa- 
te intensifica sentimentul singurătăţii. Corpul 
nu simte suficiente atingeri, îmbrăţişări şi mân- 
gâieri (nu este vorba de relațiile sexuale), care îi 
permit omului să se simtă protejat, îi îmbunătă- 
țesc felul cum se simte şi dispoziția sufletească. 
Unii psihologi sfătuiesc ca în calitate de profila- 
xie a depresiei să-i îmbrățişăm pe cei apropiaţi 
de câteva ori pe zi, iar celor pe care n-are cine 
să-i mângâie le recomandă să meargă periodic 
la masaj, să-şi ia o pisică, un câine sau, în cel mai 
rău caz, să cumpere o jucărie din pluş mare, plă- 
cută la pipăit, precum şi un pled moale şi cald, 

în care să se poată înfăşura confortabil, şi o gră- 
madă de perne. 

Majoritatea locuitorilor megapolisului sunt 
condamnaţi, oare, la singurătate? Nu, dacă nu se 
vor condamna singuri. Foarte eficace în a-i uni 
pe oameni este orice activitate comună ce n-are 
legătură cu serviciul. Aceasta poate fi de orice 
natură: master-clase de gătit sau cursuri de croit 
şi de cusut, excursii sau plimbări cu câinii în par- 
cul din vecinătate, cercuri de dans sau de teatru. 
În mod aparte poate fi menţionată activitatea de 
voluntariat. Pe lângă multe biserici funcționează 
acum tot felul de grupuri care desfăşoară o acti- 
vitate de slujire socială în spitale, case de copii 
şi aziluri de bătrâni, care îi ajută pe cei fără adă- 
post şi refac bisericile distruse. Care este utilita- 
tea acestor comunități? Aceea că în ele se adună 
în general oameni care nu sunt indiferenți față 
de ceilalți şi față de ceea ce se întâmplă în jurul 
lor, iar aceştia nu sunt foarte uşor de întâlnit în 
viaţa de zi cu zi. 

De regulă, omul tinde să îşi petreacă timpul 
liber ocupându-se cu ceva care să-l intereseze şi 
să îi placă. Dacă împărtăşeşte această ocupaţie cu 
încă cineva, se presupune că respectivii au ceva 
în comun, care poate să îi apropie. Activitatea în 
comun, mai ales dacă este de durată şi se repetă 
în mod periodic, îi ajută pe cei ce o desfăşoară să 
afle mai multe lucruri unul despre altul, să des- 
copere ceea ce nu sare în ochi la prima întâlnire 

sau în condiţiile unei comunicări formale. Sim- 
țind siguranţă şi încredere, aflându-se între per- 
soane cu care au destule lucruri în comun, oame- 
nii încep să îşi manifeste personalitățile autenti- 
ce, pe care le ascund din obişnuinţă în mediul de 
zi cu zi, care nu este prea binevoitor. Şi oraşele 
mari oferă numeroase posibilități de genul aces- 
ta — nu trebuie decât să vrem şi să nu ne lenevim 
să ne găsim o ocupație şi un colectiv pe sufletul 
nostru. Pentru asta putem avea nevoie de timp, 
câteodată de bani, dar principale sunt dorința şi 
credința: „Există în această lume o ocupaţie ce 
mi se potriveşte, un loc al meu şi oameni cu care 
pot să mă înțeleg.” 


=wrwa OTE! 


SINGURĂTATEA „OI NEGRE” 


Unii consideră că atunci când vorbim despre 
0 „oaie neagră” tocmai singurătatea este aspec- 
tul-cheie. Sentimentul singurătăţii, legat de sen- 
timentul acutizat al faptului că te deosebeşti de 
ceilalţi, al propriei exclusivități-excluderi, poa- 
te apărea în anumite situații, fiind provocat de 
cauze obiective, dar poate reprezenta şi o pozi- 
ție de viață aleasă în mod conştient sau inconşti- 
ent, care nici pe departe nu se explică întotdeau- 
na prin factori externi. 

Singurătatea „oii negre”, care poate fi numită 
în mod convențional „situativă”, apare în situ- 
aţia obiectivă de neînțelegere, neglijare, înstrăi- 
nare, neacceptare din partea celor din jur, şi ține 
până când situaţia se schimbă sau ia sfârşit. De 
pildă, respectivul a intrat într-o casă unde s-au 
adunat oameni a căror viziune asupra vieții el 
nu o împărtăşeşte. Sistemul lui de valori nu este 
compatibil cu normele şi regulile adoptate de 
toți ceilalți, cuvintele lui se izbesc de un zid al 

neînțelegerii, şi nu există nimeni care să-l poa- 
tă sprijini sau care să-i respecte, măcar, poziţia. 
Aflându-se în cercul unor oameni care le sunt 
străini ca spirit, mulți se simt singuri, se simt 
outsideri. De regulă, acest sentiment este provo- 
cat de neacceptarea reciprocă, de lipsa dorinței 
de a se asculta unul pe altul, de ostilitate şi ste- 
reotipuri, prin prisma cărora e imposibil să dis- 
tingi unicitatea fiecărei personalități. 

Ajungând în compania celor cu care se înțe- 
lege, omul poate redobândi sentimentul apar- 
tenenţei (coparticipării) la ceva mai mare decât 
el însuşi — la familie, la un grup de prieteni sau 
tovarăşi de idei; şi dacă în „tabăra celor de altă 
credință” se simțea singur, întorcându-se la „ai 
săi” încetează să se mai simtă o „oaie neagră”. 
Situaţia neplăcută a luat sfârşit — a dispărut şi 
sentimentul care a apărut în condițiile ei. Discu- 
tând cu cei apropiați experiența sa de comunica- 
re cu „cei străini”, este important să te abții de la 
condamnarea acestora din urma, căci faptul că ei 
văd altfel lumea nu înseamnă neapărat că sunt 
răi sau anormali, chiar dacă greşesc. 

Omul este rareori un paria în toate comunită- 
țile din care face parte. Dacă relațiile de serviciu 
stau prost, ai sprijin acasă; dacă acasă e tensiune, 
prietenii te consolează şi te înțeleg. Dacă omul 
aflat într-o situație în care se simte „oaie neagră” 
are suficiente forțe şi bărbăţie ca să nu se izole- 
ze, să nu se ascundă, să nu se apere, ci să iasă 

din crisalida prejudecăților sale şi să trateze cu 
respect şi cu interes felul în care văd alții lumea, 
fără să uite de propria demnitate, poate că la el 
sentimentul singurătăţii nici nu o să apară, deoa- 
rece în orice comunicare se păstrează posibilita- 
tea de a găsi puncte de contact cu cealaltă perso- 
nalitate, oricât de departe ar fi unul de altul în 
viață respectivii. 

Există şi o altă ieşire, mai puţin constructivă, 
dintr-o asemenea situație tensionată: să devii „ca 
toată lumea”, adică să te supui părerii majorită- 
ţii, renunțând la tine însuți. Un astfel de compor- 
tament se numeşte „conformist”“. Conformismul 
poate fi demonstrativ, exterior, atunci când omul 
doar se preface că e de acord cu toți, dar în inte- 
riorul său rămâne la părerea proprie — de exem- 
plu, vegetarianul ajuns în tovărăşia unor iubi- 
tori de carne, ca să nu se opună tuturor celorlalți 
şi să nu dea naştere unui conflict, nu va începe 
să declare în auzul tuturor că el consideră supa 
de carne „extract din cadavre de animale”, ci 
va lăuda şniţelele din carne de porc, mestecând 
totodată un fir de pătrunjel. Într-o versiunea sa 
mai „soft”, acest conformism poate fi numit fle- 
xibilitate — dar dacă omul va satisface rugămin- 
tea stăruitoare sau cerința celorlalți reprimân- 
du-se pe sine însuşi, asta va fi deja supunere şi 
subordonare. Atât într-un caz, cât şi în celălalt, 
motivul poate fi dorința de a câştiga aprobarea 
celorlalți sau de a evita o pedeapsă. 

Un astfel de comportament nu e întotdeau- 
na periculos pentru personalitate. Există situa- 
ţii când, făcând un anumit compromis, omul nu 
se trădează pe sine însuşi, ci doar evită explica- 
țiile inutile şi tensiunea - dar dacă este vorba de 
lucruri importante, legate de valorile tale fun- 
damentale, bineînțeles că renunțarea la propri- 
ile convingeri şi principii poate fi apreciată de 
către el însuşi ca o cădere morală. Nu trebuie 
să uităm de oamenii care pentru credința lor au 
mers la chinuri şi la moarte deşi ar fi putut evi- 
ta asta lepădându-se, chiar şi numai cu gura, de 
lucrurile ce pentru ei erau cele mai sfinte. Nu tre- 
buie să aşteptăm — şi cu atât mai mult să pretin- 
dem - de la fiecare om manifestări de eroism. În 
anumite cazuri, pentru om principalul este să-şi 
apere viaţa, personalitatea (cu orice preț), în alte- 
le — să-şi păstreze valorile chiar şi cu preţul vieții. 
În fiecare situație concretă decizia este însă luată 
numai de omul însuşi. 

Conformismul poate fi şi interior, când omul, 
sub influența societății, îşi revizuieşte vederile şi 
renunță la convingerile sale nu cu vorba, ci cu 
fapta. Un asemenea conformism poate fi numit 
„aprobare“. Câteodată, el reprezintă o conse- 
cință a maleabilităţii ori supunerii. În anumi- 
te cazuri, asta ajută la dezvoltarea personalită- 
ţii: de exemplu, un necredincios, începând să 
meargă la biserică fiindcă „merge toată lumea” 
sau fiindcă „asta e tradiția poporului nostru”, 

se împărtăşeşte treptat de credință şi de tradi- 
țiile ortodoxe, se pătrunde de valorile creştine 
şi devine un creştin cu adevărat credincios. În 
alte cazuri însă, conformismul interior duce la 
degradarea personalităţii: omul considera înain- 
te că pentru el hoția este inadmisibilă, dar întru- 
cât în jurul lui toţi furau şi îl numeau „prost cin- 
stit” şi-a revizuit principiile morale, a început să 
îi justifice pe cei care fură şi, puțin câte puţin, a 
început să fure şi el. 

Înclinaţia către comportamentul conformist 
depinde de multe cauze, curma ar fi sexul şi vâr- 
sta omului, nivelul lui intelectual şi gradul de 
sugestibilitate, cât de adecvată şi de stabilă este 
prețuirea lui de sine, nivelul respectului de sine, 
necesitatea de aprobare din partea celorlalţi. O 
mare importanţă o are statutul respectivului şi 
rolul pe care îl are în grup, precum şi semnifi- 
caţia pe care o au pentru el grupul şi probleme- 
le discutate. Importanță are şi dacă decizia este 
luată public, în cerc restrâns ori în singurătate. 
Toţi aceşti factori au fost bine studiați de psiho- 
logii S. Asch, M. Sherif, S. Milgram ş.a. Studiile 
făcute cu privire la conformism au fost excelent 
sistematizate şi descrise în cartea Psihologia soci- 
ală a lui D. Myers. 

Curios este că în țările unde personalitatea e 
respectată oamenii, atunci când vorbesc despre 
ei înşişi, menționează în primul rând trăsături- 
le care-i disting, de toți ceilalți, care le subliniază 

individualitatea: particularităţile de aspect exte- 
rior (culoarea neobişnuită a părului sau a ochi- 
lor), locul naşterii (dacă a venit din altă ţară), ocu- 
paţiile interesante. La noi, tineretul răspunde în 
diferite moduri, iar oamenii care au crescut sub 
comunism, când era periculos să ieşi în evidenţă, 
spun despre ei înşişi: „Eu sunt un om obişnuit. 
Nu mă deosebesc prin nimic. Sunt şi eu ca toată 
lumea.” Şi psihologul este nevoit să-i ajute să-şi 
observe trăsăturile distinctive şi să înveţe să le 
aprecieze, să-şi recunoască individualitatea. 
În pofida nuanţei negative pe care o are cuvân- 
tul „conformism” în percepția noastră, confor- 
mismul nu e în sine nici rău, nici bun — este o for- 
mă sui generis de comportament defensiv. După 
părerea cunoscutului psiholog Erich Fromm, un 
pericol deosebit este reprezentat de rolul auto- 
matizator al conformismului: când conformis- 
mul a devenit o trăsătură a personalității omului, 
acesta, străduindu-se să îndreptățească aşteptă- 
rile mediului social, fără să analizeze şi fără spi- 
rit critic îşi însuşeşte modele culturale, începe 
să se poarte în toate privințele „ca toată lumea” 
şi încetează să mai fie el însuşi. Toate gându- 
rile, sentimentele, faptele şi dorinţele lui sunt 
„aşa cum trebuie”, însă lipsite de individualita- 
te. Nimerind într-o situație nouă, în care nu ştie 
cum să se poarte, un astfel de om este cuprins 
de panică sau de stupoare. Chiar şi la consulta- 
ţia psihologică încearcă să ghicească ce aşteaptă 

psihologul de la el şi încearcă să fie un client „aşa 
cum trebuie” — suferind sau pe cale de însănăto- 
şire, în funcție de ceea ce i se pare lui că se cere 
de la el în momentul dat. După cum consideră 
E. Fromm, conformismul îi permite omului să 
nu trăiască sentimentul singurătăţii şi anxietății. 
Preţul este însă prea mare, căci în esență omul, 
în cazul dat, nu numai că îşi refuză dreptul de 
a avea propria părere, ci la un moment dat înce- 
tează să mai fie el însuşi. Nu mai are răspunsuri 
la întrebările: „Cine sunt eu? Ce simt? Ce vreau? 
Ce cred?” Toate acestea nu mai au importanţă, 
principalul este pentru el să fie la fel ca „majori- 
tatea“, să corespundă standardului (inventat de 
cine?). 

Totul se petrece altfel atunci când singurătatea 
„Oii negre” nu este legată de o situație concretă, 
iar omul, în mod conştient sau inconştient, alege 
şi păstrează rolul de „neînțeles şi nerecunoscut”, 
se simte un paria, indiferent dacă cineva este ală- 
turi de el sau nu, dacă cineva e de acord cu el 
şi îl acceptă sau chiar nu-l înțelege nimeni. Aici 
vedem altă extremă: dorința morbidă de a „nu fi 
ca toată lumea”. Acest rol poate fi legat de senti- 
mentul superiorității sale față de ceilalţi („geniul 
nerecunoscut”) sau inferiorităţii sale („cea mai 
mare păcătoasă”, „un nimeni absolut, care nu 
merită să aibă legături cu oamenii normali”). 
În ambele cazuri se poate spune că respectivul 
se percepe deformat pe sine însuşi şi îi percepe 

deformat şi pe cei din jur, cineva fiind depreci- 
at, iar altcineva — idealizat. Trebuie ținut cont 
de faptul că deprecierea şi idealizarea, la fel ca 
generalizările şi afirmaţiile categorice („nimeni 
nu mă înțelege niciodată!”), sunt semne ale unei 
gândiri infantile şi egocentrice. Iar din punct de 
vedere duhovnicesc în asemenea situații se spu- 
ne că omul a căzut în trufie. 

De regulă, prețuirea de sine inadecvată (prea 
scăzută sau prea înaltă) se formează la o vârstă 
destul de fragedă, dacă copilul creşte în condi- 
ţii psihologice nefavorabile. E important să ştim 
că părinţii aduc daune dezvoltării personalită- 
ţii copilului nu doar atunci când îl ceartă mereu 
şi îl pedepsesc pe nedrept sau cu cruzime, ci şi 
atunci când îl laudă exagerat, comparându-l cu 
alții, şi atunci când îl ignoră. Efortul de corec- 
tare al prețuirii de sine inadecvate poate înce- 
pe la orice vârstă, dar oamenii nu reuşesc nici 
pe departe întotdeauna să se descurce singuri în 
această privință, deoarece în atare caz sunt dere- 
glate criteriile interioare ale autoevaluării, ceea 
ce duce fie la autocritica exagerată, care dege- 
nerează câteodată în autoînjosire şi autoflage- 
lare, fie la pierderea autocriticii sănătoase, când 
omul „nu-şi vede bârna din ochiul său”. Cu pre- 
țuirea de sine exagerată este, de obicei, mai greu 
de lucrat, întrucât omul trebuie să-şi recunoască 
imperfecțiunea, părțile slabe, dar nu oricine are 
puterea, curajul şi onestitatea să facă asta. 

Principala condiţie a succesului în terapia 
omului care se prețuieşte pe sine însuşi în mod 
inadecvat e revenirea sentimentului valorii ne- 
condiționate a propriei personalități, pe care el 
şi l-a pierdut. Lucrul acesta este indispensabil, 
căci dacă nu se percepe pe sine însuşi aşa cum 
este omului îi e greu, iar câteodată imposibil, să 
vadă şi să recunoască toate particularităţile per- 
sonalității sale, toate punctele sale tari şi slabe, 
fără „cosmetizare” sau subapreciere, adică să se 
evalueze în mod adecvat pe sine însuşi. 

Pentru o personalitate infantilă nu este sim- 
plu să afle calea de mijloc, ca nici pe sine însuşi 
să nu se trădeze, nici de ceilalți să nu se izole- 
ze simțindu-se excepțional. Pentru aceasta tre- 
buie ca omul să se maturizeze. Aceasta este însă 
o sarcină care stă, fără îndoială, în puterile unei 
persoane mature din punct de vedere psihologic 
— cu atât mai mult cu cât, renunțând să se auto- 
afirme pe socoteala celor din jur, să se compare 
mereu cu alţi oameni sau cu nişte etaloane soci- 
ale, recunoscând valoarea unicității şi irepetabi- 
lităţii fiecărei persoane, omul începe să-şi simtă 
locul în această lume: nu „mai sus” şi nu „mai 
jos“, nu „mai rău” şi nu „mai bun”, ci pur şi sim- 
plu al său. El nu depinde de părerea celor din jur, 
dar o respectă şi o ia în considerare, întrucât are 
elaborate criteriile interioare de evaluare a tot ce 
se întâmplă cu el şi în jurul lui — şi chiar dacă toți 
vor fi împotriva lui, el nu-şi va pierde punctul de 

sprijin, fiindcă acesta nu e în ceva sau în cineva 
din afara lui, ci înăuntrul lui, şi are natură spiri- 
tuală, nu materială. 

Cel mai dificil este cazul când „oaia neagră” 
e un copil. Copiii trăiesc foarte dureros izolarea 
de tovarăşii de vârstă. Potrivit datelor furnizate 
de studiul lui D. Butene, faptul că gândirea logi- 
că nu e formată încă la copil şi nivelul dezvol- 
tării conştiinţei lui de sine nu este încă suficient 
ca el să înțeleagă ceea ce se întâmplă contribuie 
la o trăire mai emoțională şi mai profundă decât 
la adult a singurătăţii provocate de izolare. Unul 
dintre simbolurile cele mai cunoscute şi mai triste 
ale singurătăţii e fuga de acasă într-o lume necu- 
noscută, străină şi primejdioasă, în care copilul 
n-are pe cine să conteze în afară de sine însuşi, 
în care este nevoit să fie de sine stătător chiar şi 
atunci când nu este pregătit pentru asta. 

Câteodată, copilul se simte „oaie neagră” în 
cercul propriei sale familii, mai ales dacă adulții 
îşi permit să facă la adresa lui observaţii de genul: 
„orice familie are tontul ei”, „eşti la fel de nerod 
ca taică-tu”, „cuuuuum, ai luat trei? în familia 
noastră toți au luat numai „zece”!” sau „fetița 
noastră parcă are două mâini stângi, a semănat în 
neamul ştim noi cui”, ipso facto demonstrându-i 
copilului că nu seamănă cu familia lui, că este 
aparte de ea. Consecințele acestei atitudini pot fi 
foarte grave: copilul începe să se simtă inferior şi 
pe urmă este gata să-şi cheltuie toată viaţa pen- 

tru a dovedi că merită să fie membru al familiei 
sau, dimpotrivă, să „o ia razna”, să rupă toate 
legăturile cu familia („nu vă plac, nu vă convin — 
foarte bine, nici eu nu vreau să ştiu de voi, n-am 
nevoie de voi”). Fuga de acasă poate fi reală, fizi- 
că, dar şi simbolică — prin imaginaţie, jocuri, lec- 
turi sau jocuri pe calculator. Avantajul fugii sim- 
bolice este acela că cel mic poate controla singur 
lumea imaginară, şi ca atare se simte mai sigur. 
Într-o asemenea Situație este greu să ajute cineva 
din afară - rețete şi sfaturi simple nu există, cu 
atât mai mult cu cât pentru ca micuțul să fie aju- 
tat în mod eficace este neapărată nevoie de par- 
ticiparea întregii familii — şi câteodată aici reuşi- 
ta nu pare posibilă fără ajutorul unui specialist 
(pedagog, psiholog, asistent social). 

Felul cum se simte copilul în familia sa rămâ- 
ne deseori ascuns de observatorul dinafară, dar 
în colectivul de copii mica „oaie neagră” e remar- 
cată, în general, de toți — deşi părinţii care sunt 
ocupați mai mult cu munca şi cu treburile lor pot 
fi ultimii care să afle că odrasla lor are proble- 
me de comunicare cu ceilalți copii. Una dintre 
primele reguli în cazul descoperirii faptului că 
cel mic are dificultăți cu tovarăşii de vârstă este 
cea de a nu trage concluzii pripite („ceva nu e în 
regulă cu el!”), deoarece cauzele situaţiei create 
pot fi foarte numeroase şi nu totdeauna „vino- 
vat” e copilul însuşi — iar pentru a elucida cauza 
merită să consumaţi timp şi puteri. 

Dacă la întrebarea adulţilor: „De ce nu eşti 
prieten cu copiii?” răspunsul este: „Mă plictisesc 
cu ei”, foarte probabil că acesta este adevărul 
curat. Copilul îi poate depăşi ca dezvoltare pe 
tovarăşii săi de vârstă, sau poate rămâne în urma 
lor, sau poate fi interesat de cu totul alte lucruri 
decât ei — iar lucrurile acestea reprezintă adese- 
ori un obstacol insurmontabil în calea stabilirii 
contactului. Ieşirea constă în a-l ajuta pe copilul 
vostru să găsească mediul în care se va simţi pe 
picior de egalitate cu cei din jur: altă grupă/cla- 
să sau poate un cerc, o secție sportivă. Să ştiţi că 
aici nu este vorba de un capriciu, ci de necesita- 
tea firească a oricărui om (copil sau adult, nu are 
importanţă) de a comunica cu cei cu care poa- 
te „vorbi aceeaşi limbă”. Rari sunt cei ce posedă 
uimitoarea capacitate de a găsi un limbaj comun 
cu oricine, indiferent de vârstă, de nivelul de 
dezvoltare, de interese şi de valori — aceştia sunt 
mai degrabă nişte excepţii, nişte talente aparte. 
Dacă copilul vostru nu are acest talent, asta nu 
înseamnă absolut deloc că este anormal: pur şi 
simplu trebuie să-l ajutați să-şi găsească partene- 
rii de comunicare potriviți. Copiii închişi în sine, 
nesociabili, se transformă total, devin deschişi şi 
prietenoşi, imediat ce ajung într-un colectiv care 
le convine. 

Cuvintele: „Mă plictisesc cu ei” ascund însă 
câteodată şi alte probleme: conflicte, ignorare, 
persecuție, violență. Numeroşi copii pur şi simplu 

preferă să nu-şi indispună părinţii ori n-au încre- 
dere în ei, şi ca atare ascund ceea ce li se întâm- 
plă de fapt, prefăcându-se, trecând sub tăcere, 
evitând răspunsul cinstit. Acest fenomen este un 
simptom al dificultăților din relaţiile familiale. În 
mod normal, părinţii sunt primii la care aleargă 
copilul (câteodată şi adolescentul) când se cioc- 
neşte de ceva neînțeles, neplăcut, îngrijorător. E 
important să înțelegem care anume lucru din via- 
ță şi din relaţiile dintre membrii familiei l-a făcut 
pe copil să ia o poziţie „ocrotitoare” față de adulți 
şi să-şi piardă încrederea în ei. Fără un dialog cin- 
stit şi deschis, „orbeşte”, nu vom reuşi să-i dăm 
copilului ajutorul care îi este indispensabil. 

În timp ce contactul cu copilul se restabileşte 
— iar aceasta este o muncă minuțioasă, care cere 
timp — puteţi culege informaţii de ia educatoare/ 
învățătoare/profesori, puteți sta de vorbă cu alţi 
părinţi, ca să lămuriţi situaţia. Există cazuri când 
nu trebuie pierdut nici măcar un minut, când tre- 
buie luate măsuri de extremă urgenţă — de exem- 
plu, trebuie schimbată clasa, şcoala. Dacă situa- 
ţia nu este atât de critică, puteţi stabili de comun 
acord un anumit termen: „Uite, te duci la şcoală 
până se termină prima jumătate a anului; dacă 
nu se schimbă nimic, o să găsim o soluţie”, iar 
în decursul intervalului stabilit să întreprindeți 
încercări active de a schimba cumva situația. 

E important să înțelegeți că victimă a violen- 
ţei din partea altor copii poate deveni practic ori- 

ce copil — nu neapărat unul slab, prost sau timid. 
Colectivele de copii sunt uneori foarte crude, 
şi oarbe în cruzimea lor. Devenind adulți, unii 
oameni îşi amintesc plini de ruşine cum îşi per- 
secutau colegii de clasă, de regulă fără să poa- 
tă explica motivul ostilităţii şi agresivității lor. 
Cumplit este şi faptul că nimeni nu îi oprea, şi 
cel că nimeni n-o apăra pe victima lor — iar aceas- 
ta este deja răspunderea pedagogilor şi părinți- 
lor, care nu au reacționat în timp util la ceea ce 
se întâmpla. 

În cazul în care copilul însuşi îi provoacă la un 
comportament agresiv pe tovarăşii săi de vârstă, 
este inutil să schimbaţi şcoala - şi acolo totul se 
va repeta după o vreme. Într-o asemenea situa- 
ție trebuie neapărat să descoperiți care moment 
anume din comportamentul copilului sau care 
dintre particularităţile personalității lui provoa- 
că reacţia negativă a celorlalți copii. Poate că el 
dă dovadă de îngâmfare sau de grosolănie, poate 
că pârăşte, face în necaz, înşală sau fură. Părinții 
sunt câteodată foarte uimiți că „îngeraşul” lor se 
poartă la şcoală ca un adevărat huligan. Câteo- 
dată, nesociabilitatea este un simptom al bolii 
numite „autism”; de obicei, aceasta se manifestă 
la copiii mici şi trebuie ținută sub observaţie de 
către un specialist. Pe de altă parte, copilul, poa- 
te, este pur şi simplu atât de speriat şi crispat că 
ar fi bucuros să se joace cu ceilalți, şi nici aceştia 
n-ar fi împotrivă, dar se teme atât de mult că va 

greşi cu ceva, încât nu poate face față timidității 
sale şi continuă să stea în colțul lui. 

Oricum ar fi, fără ajutorul adulților copiii 
au şanse minime de a reuşi să găsească o ieşire 
pozitivă din situaţia creată, iar gradul de impli- 
care al adulţilor depinde în mod direct de vârsta 
copilului: cu cât este mai mic acesta, cu atât este 
mai mare răspunderea părinților pentru ceea 
ce se petrece cu el. În orice caz, oricare ar fi vâr- 
sta lui, situaţia nu trebuie lăsată la voia întâm- 
plării - în această privință ne avertizează cum- 
plita statistică a sinuciderilor comise de adoles- 
cenți. Una dintre cauze este aceea că adolescenții 
nu mai vor să trăiască întrucât „nimeni nu mă 
înțelege, nimeni n-are nevoie de mine”. De ace- 
ea, este foarte important ca părinţii să înveţe să 
comunice aşa cum trebuie cu copilul. Din ferici- 
re, acum există o bogată ofertă de literatură psi- 


hologică de popularizare, ce poate fi de ajutor în 
acest sens. 

Adeseori, „oi negre” ajung să se simtă oame- 
nii din încă un grup: cei veniţi din altă ţară, din 
alt oraş. Un număr enorm de oameni părăseşte 
locurile natale şi se mută în alte oraşe sau alte 
țări. De bunăvoie ori sub presiunea împrejură- 
rilor, în căutarea aventurii sau a pâinii de toate 
zilele, urmând familiei sau pentru a rupe o rela- 
ție — diverse sunt motivele care-i mână pe oame- 
nii ce au hotărât să-şi schimbe locul de trai. În 
fiecare caz se dezvoltă un scenariu propriu de 
adaptare, de integrare a omului în noua cultură, 
în noul cadru natural, în noul mod de viaţă — şi 
este dificil de precizat care anume dintre factorii 
ce însoțesc mutarea va facilita adaptarea şi care 
anume dintre ei o va împiedica. Este întotdeauna 
bine ca toată familia să se mute concomitent, sau 
uneori este mai bine să se mute un singur mem- 
bru al ei? Este obligatoriu ca totul să fie plănuit 
dinainte, sau toate problemele pot fi rezolvate pe 
loc, pe măsură ce apar, potrivit situației? Ce e de 

preferat: să pleci „lejer” ori să transporţi în con- 
tainere tot ce ai agonisit în ani şi ani de zile? Câţi 
oameni şi câte istorii de viață, atâtea răspunsuri 
la aceste întrebări şi la multe altele. 

Chiar şi lucruri ce par evidente, cum ar fi 
cunoaşterea limbii locului unde te muţi, nu 
sunt întotdeauna indispensabile. De pildă, când 
un pensionar începe o viață nouă în străinătate 
împreună cu copiii şi cu nepoţii se poate descur- 
ca foarte bine fără să ştie limba străină respecti- 
vă, deoarece n-are nevoie să se angajeze şi să se 
integreze în societate, ci se poate limita la comu- 
nicarea în cadrul familiei. 

Bineînţeles, schimbarea locului de trai con- 
stituie un stres serios pentru orice om, deoarece 
gradul crescând de incertitudine a vieții necesită 
mobilizarea forțelor şi resurselor — şi cu toate că 
singurătatea este considerată de obicei problema 
poate cea mai importantă a străinilor, totuşi, por- 
nind de la cele spuse mai sus, nu se poate afirma 
categoric că toți cei care au plecat din patria lor şi 
din locurile natale sunt sortiți să sufere sentimen- 
tul singurătăţii. Nu toți şi nu totdeauna. Există 
însă anumite condiții ale mutării care pot provo- 
ca apariția acestui sentiment, mai ales la oame- 
nii înclinați spre el. Dintre aceste condiţii defa- 
vorabile face parte în primul rând xenofobia. Nu 
este obligatoriu ca localnicii să îşi exprime sen- 
timentele verbal: este suficientă privirea nepri- 
etenoasă, expresia facială răuvoitoare, ignora- 

rea rugăminţilor şi întrebărilor din partea străi- 
nilor. Adeseori, această atitudine se manifestă şi 
prin parțialitate — la magazin, în transportul în 
comun, la locul de muncă. Şi acest lucru îl poate 
răni adânc pe om, care şi aşa este stresat. 

Pentru a nu cădea cu duhul de fiecare dată 
atunci când se izbeşte de neacceptare şi de ostilita- 
te, străinul trebuie să înțeleagă că această atitudine 
preconcepută nu-l vizează pe el personal, ci este 
legată în primul rând de influența unor concepții 
stereotipe: străinii sunt „oameni de mâna a doua” 
(„n-are nimeni nevoie de ei acasă, ne-au năpădit 
pe noi”), sau „concurenţi” („nu avem locuri de 
muncă/locuințe pentru noi!'”), sau o amenințare 
(„sunt ciudați ăştia, nu sunt ca noi, ce-or fi având 
în cap?..”). Cel mai frecvent, oamenii se tem de 
lucrurile/persoanele noi şi neînţelese, iar frica, 
după cum se ştie, are ochii mari. Ca atare, ajun- 
gând într-un loc necunoscut, nu are rost să încer- 
cați să le dovediți „aborigenilor“ că „nu sunteți 
mistreți”; nu trebuie să aşteptaţi ca ei să vă întâm- 
pine, aşa cum îi întâmpină pe turişti; nu trebuie 
să vă înjosiţi şi să fiți linguşitori, străduindu-vă 
să le fiți pe plac. Este neapărată nevoie să trea- 
că timp ca oamenii să se obişnuiască şi să se con- 
vingă că nimeni nu le amenință modul obişnuit 
de viaţă şi nimeni nu atentează la teritoriul lor. 
Cu alte cuvinte, străinul trebuie să se înarmeze 
cu răbdare, să fie îngăduitor față de slăbiciunile 
şi fricile omeneşti, să manifeste respect şi interes 

față de tradiţiile şi cultura noului său loc de trai, 
să nu-şi piardă sentimentul propriei demnități şi 
bunăvoința atunci când e întâmpinat cu ostilitate 
— dar dacă se loveşte de discriminare trebuie nu 
să tacă, ci să solicite ajutor şi ocrotire. Cine anu- 
me poate găsi soluții şi ajuta în fiecare caz concret 
(organele administrative, organizaţiile obşteşti 
sau pur şi simplu vecinii) — asta se hotărăşte la 
fața locului. Principalul e să întreprindeți tot ce 
este posibil pentru apărarea drepturilor voastre 
civice şi demnității voastre umane. 

O categorie cu totul aparte este reprezentată 
de refugiați — dar la aceştia sentimentul singură- 
tății nu poate fi separat de suferinţele, violenţa 
şi înjosirile îndurate, de durerea pierderii şi de 
frica apăsătoare care apare din cauza viitorului 
incert. Pentru ca urmările traumelor psihologice 
şi fizice să nu devină fatale trebuie neapărat ca 
refugiaților să li se ofere tot sprijinul şi ajutorul 
posibil de-a lungul unui interval de timp destul 
de mare. 

E important să observăm că drept singurătate 
este luată uneori nostalgia — dorul de patria de 
care omul a fost rupt împotriva dorinței lui; de 
casa părintească, în care visa să crească nepoți, 
dar pe care a fost nevoit s-o părăsească în grabă; 
de locurile copilăriei, pe care nu-i este dat să le 
mai vadă. 

Atâta timp cât omul va considera că fericirea 
lui este legată de un anumit loc, de un anumit 

timp, de anumite lucruri, el nu-şi va găsi pacea, 
bucuria, va fi întotdeauna trist şi se va simți 
mereu singur. Îndată ce va descoperi că patria 
lui e în sufletul lui, în inimă, în memorie, în cre- 
aie, în limba şi în cultura lui, va vedea imedi- 
at ieşirea din tristeţe şi deprimare. Învinge nos- 
talgia şi singurătatea cel ce se conştientizează pe 
sine însuşi drept purtător al tradiţiilor, nu con- 
sumator al lor. 

Nostalgia este un fenomen foarte interesant. 
De ea nu se ciocnesc nici pe departe toți cei ce 
trăiesc departe de meleagurile natale, dar din 
descrierea particularităților singurătăţii pe care 
o simt mulți imigranți nu poate fi lăsat deoparte 
acest fenomen. În dicţionarul enciclopedic al lui 
Brockhaus şi Efron manifestărilor extreme ale 
nostalgiei le este dată următoarea caracterizare: 
„Dorul de patrie (nostalgia, nostomania) îmbra- 
că uneori un asemenea caracter, încât cei stăpâ- 
niți de el trebuie considerați bolnavi sufleteşte. 
Starea de spirit deprimată pe care o provoacă 
dorul de patrie este însoțită de pierderea apetitu- 
lui, epuizare, insomnie, şi se dezvoltă un tablou 
clinic de melancolie însoțită de apatie, întârzie- 
re a proceselor mintale, tendinţă spre sinucidere 
ş.a.m.d. Au fost observate cazuri când sub influ- 
ența dorului de patrie au fost comise crime — de 
exemplu, incendiu sau omor nemotivat, în func- 
ție de impulsul morbid. Deosebit de suscepti- 
bili la nostalgia morbidă sunt locuitorii regiuni- 

lor muntoase atunci când soarta îi aruncă la şes, 
departe de locurile natale, în cu totul alte condi- 
ţii de climat şi mod de viaţă. În orice caz, pen- 
tru dezvoltarea acestei nostalgii este necesară o 
anumită predispoziție morbidă, şi nu întotdeau- 
na întoarcerea în patrie o vindecă.” 

Nostalgia (din cuvintele eline vooTrog, care 
înseamnă „întoarcere acasă”, şi ăAyoc, care 
înseamnă „durere”) — dorul de patrie, de locu- 
rile natale, de casa părintească, poate însemna şi 
dor de trecut. Această ambivalenţă a termenu- 
lui este curioasă şi explică, într-o anumită măsu- 
ră, de ce unora nostalgia nu le trece nici după 
întoarcerea la baştină. Departe de locurile nata- 
le, omul se poate idealiza pe sine însuşi şi poate 
idealiza viața sa trecută, trăirile şi evenimentele 
legate de ea. 1 se pare că îi este dor de patrie, de 
loc, de pământ, când de fapt visează să recapete 
anii tinereții, prospețimea senzațiilor, perspecti- 
vele deschise celor tineri, şi nu se poate accepta 
pe sine însuşi aşa cum este acum - greu lovit de 
viață, cu multe greşeli „la activ”. Şi atunci, stră- 
mutatul se cufundă într-o tipică autoînşelare — îi 
este greu să se deprindă cu obiceiurile şi cultu- 
ra altei țări, cu noii oameni, cu sine însuşi, cel 
schimbat, şi în loc să-şi folosească forțele pen- 
tru a se adapta la condiţiile cu care nu e obişnuit 
visează la „zilele de mult trecute”: „Acolo totul 
îmi mergea bine, totul îmi reuşea, eram iubit. 
Credeam că o să vin aici şi o să mă liniştesc, toa- 


142 


SINGURĂTATEA 


te o să se aşeze. Am venit, dar uite că am adus cu 
mine toate problemele şi neliniştea.” Uite aşa se 
ascunde omul în spatele „nostalgiei” sale. 
Idealizând trecutul şi depreciind prezentul, 
oamenii încearcă să facă astfel față anxietății cu 
privire la viitor. În acest caz, nădejdii că prin 
întoarcerea în locurile natale vor învinge melan- 
colia nu-i este dat să se împlinească. Dacă omul 
nu apreciază experienţa şi înțelepciunea ce vin 
odată cu vârsta, dacă urmează cultului contem- 
poran al tinereţii, dacă se agaţă de lucruri trecă- 
toare, se condamnă singur la chinurile continu- 
ei insatisfacţii; conştientizând însă frumusețea 
maturității, valoarea înţelepciunii dobândite din 
experiența de viață, înțelegând şi acceptând că 
toate îşi au vremea lor, omul descoperă bogăția 
fiecărei zi şi fiecărui an din viaţa sa şi a tuturor 
schimbărilor, pe care oricum nu le poate evita. 
Poţi să trăieşti toată viața într-o ţară străină şi 
tot să nu te asimilezi, dar asta nu înseamnă că vei 
rămâne neapărat singur. Câteodată, faptul că eşti 
„altfel” încetează, cu timpul, să mai fie perceput 
ca ceva străin, devenind o particularitate atracti- 
vă, care-l distinge pe om de toți ceilalți şi ipso facto 
îl face interesant — fiindcă diversitatea oamenilor 
din diferitele oraşe şi țări nu este doar o sursă de 
contradicții şi conflicte, ci şi o şansă de îmbogă- 
țire culturală şi spirituală reciprocă, de primire a 
unui nou vector de dezvoltare. Pentru aceasta nu 
e nevoie de prea mult, ci doar de acceptare reci- 

procă şi respect reciproc. Eu cred că orice locuitor 
al unui oraş mare poate ajuta ca „oaspeţii metro- 
polei” să nu simtă că se află într-un mediu ostil: 
chiar dacă nu te-ai împrietenit cu noii vecini, nu 
este greu să dai bună dimineaţa, să spui un „mul- 
țumesc”, să zâmbeşti ş.a.m.d. Iar imigranţilor le 
doresc să facă cunoştinţă mai îndeaproape cu 
cultura — nouă pentru ei — a țării care i-a primit, 
să înveţe limba locului, ca să se simtă mai confor- 
tabil în noul mediu, şi, de asemenea, să dea dova- 
dă de respect față de locul unde domiciliază tem- 
porar sau deja permanent. 


GENIUL ŞI SINGURĂTATEA 


„Singurătatea este soarta tuturor minților 
de excepţie.” (A. Schopenhauer) 


Omul genial se deosebeşte de cel obişnuit 
prin aceea că ştie sau poate ceva care celorlalți le 
este inaccesibil sau cu neputinţă de înțeles. Toc- 
mai acest factor determină singurătatea geniu- 
lui. Este greu — câteodată şi înspăimântător — să 
fii primul, să fii, poate, cel mai bun, unic, altfel 
decât toți ceilalți. Câţi savanţi, artişti plastici, 
muzicieni de mare talent n-au fost condamnați 
şi batjocoriţi de contemporanii lor! Mulţi au dus 
o existenţă jalnică şi au murit în sărăcie, abando- 
naţi de toți. Unele dintre geniile care nu au fost 
înțelese şi apreciate în timpul vieții au dobândit 
recunoaştere după moarte, pe când numele alto- 
ra au fost date uitării. 

Totuşi, probabil că cel mai cumplit lucru care 
i se poate întâmpla geniului nu e uitarea şi neac- 
ceptarea, ci refuzul vocației sale. Omeneşte, 

acest gest este de înțeles — e greu să duci pova- 
ra talentului, mai ales dacă în loc să primească 
sprijin omul se loveşte de neînțelegere, ignora- 
re sau chiar persecuții. Dacă privim însă din altă 
perspectivă, acest refuz — de bunăvoie ori silit — 
înseamnă, în esenţă, să te trădezi pe tine însuți. 

Vocaţia este o mare răspundere. Îngropân- 
du-şi talantul, omul nu va putea uita de el vre- 
odată şi îi va fi greu să se ierte. Nici un motiv, 
nici măcar cele mai importante („trebuia să câş- 
tig bani ca să ţin familia”), nici o justificare („am 
fost forțat; toți îmi puneau piedici; nimeni n-avea 
nevoie de ceea ce făceam eu; nimeni nu aprecia”) 
nu sunt suficiente, deoarece este imposibil să-ți 
compensezi paguba provocată de renunţarea la 
menirea ta. 

Să-ţi conştientizezi talentul nu e atât de greu 
— de regulă, acesta se manifestă încă din copilă- 
rie sau tinerețe. Ori copilul singur, ori apropiații 
lui observă la un moment dat că există un dome- 
niu în care ceva îi iese foarte bine, şi asta fără 
eforturi evidente - şi nu doar bine, ci mult mai 
bine decât celorlalți. Bineînţeles, uneori genia- 
litatea se manifestă altfel: copilul face ceva nu 
mai bine decât ceilalți, ci absolut altfel decât ei, 
într-un mod nou, neobişnuit. Nu este vorba nea- 
părat de muzică, desen, matematică; există genii 
ale comunicării sau lideri de talent. 

Câteodată, cu talent este înzestrat un om care 
nu este foarte puternic, caz în care acesta nu se 

descurcă fără ajutor din afară: trebuie neapărat 
create condiții speciale pentru a ajuta la dezvol- 
tarea darului. Există însă şi oameni care şi-au 
dezvoltat capacităţile până la perfecțiune nu 
datorită, ci în pofida tuturor factorilor exteriori; 
despre aceştia se spune: „talantul a răzbătut”. 
În cazurile de acest gen se pun o serie de între- 
bări: „Loate mijloacele sunt bune pentru împlini- 
rea vocației tale? Orice arenă e potrivită pentru 
realizarea talentului? Ce preț plăteşte omul care 
a rămas credincios căii sale?” Pot chiar să apa- 
ră îndoieli: „Ce merită mai mult geniul — admi- 
rație, invidie sau compătimire?” Singurul lucru 
ce poate fi spus fără nici un dubiu e următorul: 
nimeni nu poate împărți cu respectivul răspun- 
derea pentru realizarea capacităților şi talentelor 
lui; în această privinţă, el este singur. 

Nu se poate afirma că toți oamenii geniali sunt 
singuri din punct de vedere social: ei pot avea 
căsnicii fericite, familii mari, prieteni de nădej- 
de, elevi credincioşi. Omul talentat este condam- 
nat la singurătate tocmai în geniul său, deoarece 
este irepetabil, unic în genul său. Inspirația, rea- 
lizarea, creaţia îl pot face fericit în felul lui, dar 
înzestrarea poate deveni şi un blestem, o încer- 
care, o ispită... Deşi nici pe departe n-au suferit 
toți ca Puşkin, care la 18 ani scria: „Cu întristare 
la ospăţul vieții/imi pare că doar eu o să m-arăt:/ 
Oaspe posomorât, venit pentru un ceas,/Pe urmă 
în singurătate voi muri.” 

Există o concepţie stereotipă potrivit căre- 
ia omul excepțional trebuie neapărat să fie un 
excentric, inadaptat la viaţa obişnuită, neajuto- 
rat în problemele domestice, cu caracter urâcios, 
care îi face pe toți - şi în primul rând pe ai lui 
— să sufere. Într-adevăr, cazurile de genul acesta 
sunt numeroase, însă viața arată că geniile sunt 
foarte diverse. Domnul dăruieşte talanţii/talen- 
tele după un principiu al Său pe care numai E îl 
ştie, şi ar fi o naivitate să sperăm că putem desci- 
fra logica, putem defini legitatea sau afla justețea 
din voia lui Dumnezeu - iar de faptul că talen- 
tul este un dar de Sus nu se îndoiesc în ziua de 
astăzi, pare-se, nici măcar scepticii cei mai înră- 
iți. Bineînțeles, foarte mult depinde şi de voinţa 
omului, precum şi de condiţiile în care a trăit — 
nu sunt puțini nici oamenii care aveau capacități 
deosebite, dar care nu şi le-au realizat... 

Realizarea talentului şi recunoaşterea nu 
merg întotdeauna mână în mână. Vocaţia şi 
talentul sunt cale personală a fiecăruia, necesa- 
ră omului şi dorită de Dumnezeu, iar recunoaş- 
terea este posibilă atunci când omul săvârşeşte 
ceva de însemnătate generală. Trebuie să tindem 
spre ceea ce este important pentru propria per- 
soană şi pentru Dumnezeu, iar a căuta recunoaş- 
tere, faimă, mai ales „cu orice preţ”, este o deşer- 
tăciune şi o iluzie. 

Adeseori se întâmplă ca un om talentat să pri- 
mească recunoaştere şi largă popularitate, să 

devină o figură publică, ca toți să vrea să-l vadă 
şi să comunice cu el — şi tot adeseori consecința 
este „singurătatea în mulțime”. Despre aceasta 
scria foarte exact Faina Ranevskaia: „Mă gândesc 
deseori că oamenii care caută gloria şi năzuiesc 
spre ea nu înţeleg că în aşa-numita «glorie» îşi 
face cuib o singurătate pe care n-o cunoaşte nici 
o femeie de serviciu de la teatru. Asta se întâm- 
plă deoarece omul care se bucură de notorietate 
este considerat fericit, satisfăcut, pe când în rea- 
litate totul este pe dos. Dragostea spectatorului 
conţine o anumită doză de cruzime. Îmi amin- 
tesc cum eram nevoită să joc fiind grav bolna- 
vă, deoarece spectatorul pretindea ca eu, eu anu- 
me, să joc rolul acela. Când la casă li se spunea: 
«Este bolnavă», publicul răspundea: «Şi ce ne 
interesează pe noi? Vrem s-o vedem. Şi am dat 
bani ca să ne uităm la ea.» Iar mie mi se trimiteau 
scrisori tupeiste: «E o neruşinare! Cum v-a tre- 
cut prin cap să vă îmbolnăviţi când vrem atât de 
mult să vă vedem?» Pe cuvânt, vă spun adevărul 
adevărat. Şi odată, după un spectacol în care am 
fost forţată, fiind foarte bolnavă, să joc, «la cere- 
rea publicului», am urât o dată pentru totdeauna 
«gloria» mea.” 

E important să remarcăm că receptarea subiec- 
tivă a propriei genialități poate să nu coincidă cu 
cea a observatorilor exteriori, care poate fi numi- 
tă, la modul relativ, „obiectivă”. Aflându-şi par- 
ticularitățile, dezvoltându-şi capacităţile, ocu- 

pându-se de ceva din tot suflet, cu dragoste şi 
cu bucurie, depunând anumite eforturi, la un 
moment dat omul poate descoperi că toți cei din 
jur îl admiră şi îi admiră realizările, deşi lui i se 
pare că nu a făcut nimic deosebit — „talentul a 
venit pe neaşteptate”. Altul, în schimb, se face 
luntre şi puntre ca să le demonstreze tuturor cât 
e de genial, ca să obțină recunoaştere, dar nu 
dobândeşte nimic — cel mult un zâmbet condes- 
cendent, compătimitor sau ironic. Poate că sin- 
gurătatea este determinată nu de prezenţa talen- 
tului, ci de incapacitatea omului de a accepta 
acest dar al lui Dumnezeu cu smerenie, recunoş- 
tință şi responsabilitate pentru utilizarea geniu- 
lui său în scopul înmulțirii dragostei. Din păcate, 
geniul şi ticăloşia sunt compatibile, dar folosin- 
du-şi talentul pentru a face rău omul îi întoar- 
ce spatele, ca să spunem aşa, Ziditorului său - 
iar fără Dumnezeu omul talentat, chiar şi atunci 
când îl înconjoară mulțimi de admiratori şi fani, 
se condamnă la singurătate pe sine însuşi. 


SINGURĂTATEA LA BĂTRÂNEȚE 


„Bătrânetea nu apără de dragoste, dar dra- 
gostea apără de bătrâneţe.” (Coco Chanel) 


Destinele oamenilor urmează căi diverse. Sunt 
oameni care în tinerețe au trăit într-o familie 
mare, au avut numeroşi prieteni, dar apoi rude- 
le au plecat care încotro sau au murit, cu prie- 
tenii au pierdut contactul, şi spre sfârşitul vieții 
nimeni dintre cei apropiați nu mai e alături. Asta 
înseamnă că-şi vor petrece bătrâneţea în singu- 
rătate? Nu totdeauna. Există oameni care pose- 
dă uimitoarea capacitate de a atrage, de a câş- 
tiga bunăvoința celor din jur, indiferent că este 
vorba de vecini, de doctorul de la policlinică, de 
poştaşul care aduce pensia ori de asistentul soci- 
al. Comunicarea cu aceşti oameni e percepută 
ca o bucurie şi un privilegiu, uşa lor nu e închi- 
să niciodată, în inima lor se găseşte loc pentru 
fiecare. Ei rareori se simt singuri, chiar dacă la 
modul obiectiv sunt consideraţi singuri. 

Se întâlnesc însă şi alte situaţii, când persoana 
în etate locuieşte împreună cu nişte rude cu care, 
din diverse cauze, nu se află în relaţii apropiate, 
şi — în virtutea particularităților de caracter sau 
limitărilor impuse de vârstă — nu reuşeşte nici să 
înfiripe noi legături. Pe fondul deteriorării sănă- 
tăţii şi capacităților mintale, atenției, memoriei, 
„Stingerii” tuturor funcțiilor organismului, sin- 
gurătatea e percepută deosebit de acut — şi iată 
că omul se chinuie, suferă din cauza neputinței 
de a împărtăşi măcar cuiva propriile gânduri, 
frământări, de a discuta măcar cu cineva ceea ce 
se întâmplă. 

Există numeroase persoane în vârstă care 
încearcă să învingă sentimentul singurătăţii aju- 
tându-i pe alții. În ciuda anumitor limitări fizi- 
ce, mulți bunici pot fi foarte folositori şi în fami- 
lie, şi în parohie. Principalul este ca scopul lor să 
fie cu adevărat slujirea oamenilor, nu încercarea 
de a-şi rezolva pe socoteala altcuiva problemele 
psihologice, fiindcă atunci nu vor mai fi slujire şi 
ajutor, ci aflare în treabă. 

Deosebit de evidentă este această deviație 
atunci când „străbunii” vor să comande, să-şi 
impună regulile în familiile copiilor deja adulți. 
E amuzant să vezi cum o bătrână de nouăzeci de 
ani îşi muştruluieşte fiica de şaizeci şi cinci de 
ani în fața copiilor şi nepoților acesteia: „Nu te 
contrazice cu mama ta! Fă cum îți spun! Eşti prea 

tânără ca să te contrazici cu cei mai mari!” lar 

„tânăra” nu ştie ce să facă, să plângă ori să râdă: 
şi de mama ei îi pare rău că se necăjeşte, dar nici 
cu sfaturile ei din secolul trecut n-are ce face. 

În alte familii, bunica locuieşte singură, dar 
vine zi de zi să stea cu nepoții şi, fără să-şi dea 
seama, începe să concureze cu nora pentru a câş- 
tiga dragostea şi atenția copiilor acesteia: „Hai la 
mine, scumpule, să te mângâie buna, că mama 
e rea, te ceartă. Nu-i nimic, nu plânge, lasă că 
noi nu ascultăm de ea, ne ducem să ne uităm la 
desene.” Bineînţeles că pentru un astfel de „aju- 
tor” nimeni nu O să spună „mulțumesc“ — şi iată 
că fiul şi nora, „nerecunoscătorii” („ea, şerpoai- 
ca, e vinovată pentru tot, l-a stricat pe băiatul 
meu!) angajează o bonă, iar pe bunică o trimit 
la sanatoriu, ca să petreacă în casa lor cât mai 
puţin timp. Se întâlnesc însă şi istorii diametral 
opuse, când tânăra generaţie literalmente arun- 
că pe umerii bătrânilor toate grijile gospodăriei 
şi îngrijirii copiilor, în pofida vârstei şi stării lor 
de sănătate, şi pe deasupra tot ei sunt nemulțu- 
miți dacă ceva nu e făcut în casă. 

Pentru a evita situaţiile conflictuale, neînțele- 
gerea reciprocă, pentru a păstra pacea în relațiile 
dintre ei, atât bătrânii, cât şi tinerii trebuie nea- 
părat să arate respect pentru graniţele persona- 
le, tact şi delicateţe, capacitatea de a purta tra- 
tative, de a se asculta unul pe altul şi de a face 
compromisuri. Dacă cel care ajută nu vrea să 
devină apăsător prin grija sa, ci să fie într-adevăr 

folositor, e important ca el să întrebe înainte de 
a face ceva, să fie atent la rugămințile celorlalți, 
să țină cont de dorinţele lor. Altfel va ieşi cum 
a ieşit cu o nepoată care a trecut pe la bunica ei 
după ce a ieşit de la serviciu: fata suferea de aler- 
gie la numeroase alimente, a rugat-o pe bunică 
să-i fiarbă nişte cartofi, dar pentru nepoata iubi- 
tă bunica nu face economie la nimic: şi supă de 
pasăre a fiert, şi peşte a prăjit, şi plăcintă a copt, 
a pus pe masă şi compot de căpşuni, şi manda- 
rine, ca să mănânce fata cât mai multe vitamine. 
Cine ştie cum e cu alergia îşi dă seama că nepoa- 
ta a plecat flămândă (că doar cartofi nu i-a fiert 
nimeni), iar bunica s-a indignat: „Pentru cine am 
gătit eu toate astea? Jumătate din pensie am dat 
pe mâncare, iar ea nici măcar n-a gustat nimic!” 
Într-adevăr: pentru cine a gătit toate mâncăruri- 
le acelea? 

Există şi alte metode de luptă cu singurătatea. 
Unii se distrag de la gândurile triste cu ajutorul 
hobby-urilor de tot felul. Unii pensionari se „sal- 
vează” prin lecturi sau uitându-se toată ziua la 
televizor, iar cei cărora vederea nu le mai permi- 
te să citească ori să stea mult la televizor ascul- 
tă radio. Există şi „avansaţi”, care şi-au însuşit 
tainele computerului, Internetul, comunicarea 
prin Skype. Puţini ştiu că există chiar un forum 
al pensionarilor, unde administratorul comen- 
ta astfel ideea creerii respectivului loc de comu- 
nicare virtuală: „Nu este un secret că pensiona- 

rii sunt rupți de viața activă, sunt priviţi ca un 
«balast al societății». A venit vremea să ne afir- 
măm, să începem să ducem o viață activă, să răs- 
turnăm stereotipurile şi să comunicăm cu cei de 
vârsta noastră nu doar la telefon şi pe bănci, ci şi 
cu ajutorul tehnologiilor de avangardă! Pe foru- 
mul nostru vom putea discuta temele cele mai 
variate: viața noastră, situația socială şi politică 
din țară şi din lume, vom putea împărtăşi rețe- 
te culinare, ne vom putea sfătui cu privire la 
casă şi de grădină, la secretele fotografiei, vom 
putea povesti despre locurile interesante unde 
am fost şi multe, multe altele! Sper că forumul 
va deveni pentru dumneavoastră un loc confor- 
tabil unde să vă ascundeți de furtunile şi neplă- 
cerile vieţii, discutând la o ceaşcă de ceai, într-o 
atmosferă prietenească, cele mai actuale şi inte- 
resante teme.” Aceasta este o inițiativă excelen- 
tă, care, fără îndoială, le va îndulci singurătatea. 
Din păcate, ea tot nu va putea înlocui prezența, 
compasiunea, grija omenească vie. 

Oare o astfel de bătrâneţe îşi imaginează tine- 
rii? Oare cei ce urează ani îndelungi de viaţă săr- 
bătoritului la o zi de naştere se gândesc la ceea 
ce îl aşteaptă pe om la sfârşitul căii? Are drepta- 
te vorba: „Bătrâneţe — haine grele”? Într-adevăr 
este „o vreme tristă: tot ce ai meritat în această 
viață ai obținut deja, şi nu te aşteaptă decât tăce- 
rea rece a veşniciei”? Sau este „perioada finală a 

vieții, al cărei început relativ este legat de înce- 
tarea participării nemijlocite la viața productivă 
a societății”, „etapa finală a ontogenezei, carac- 
terizată prin modificări esenţiale ireversibile în 
metabolismul, structura şi funcţionarea organis- 
mului”? Sau, poate, este totuşi „atingerea înțe- 
lepciunii şi sentimentului de satisfacție, de pli- 
nătate a vieţii, de împlinire a datoriei, nivelul 
suprem de integrare a personalității”? Căci toate 
aceste definiții atât de diferite ne sunt propuse 
de psihologi — şi câtor întrebări dau naştere! 

Bătrânica simpatică în şorţ alb, ce şade într-un 
fotoliu confortabil împletind ceva, înconjurată 
de numeroşi copii şi nepoți care o iubesc... Buni- 
cul bun şi înțelept cu ochi luminoşi, zâmbind pe 
sub mustață, le împărtăşeşte tinerilor înțelepciu- 
nea sa de viaţă... Aşa e prezentată bătrânețea în 
cărțile pentru copii — şi dacă imaginile bunicilor 
reali amintesc măcar pe departe de aceste per- 
sonaje imaginare, poate că nepoții, crescând, nu 
se vor izbi de frica bătrâneții, care îi chinuie pe 
cei ce în a căror familie n-a existat generaţia în 
vârstă (bunicii au murit de timpuriu, s-au văzut 
rar cu rudele ori n-au ținut deloc legătura) sau 
pentru care în copilărie bunica era asociată mai 
degrabă cu Muma Pădurii, iar bunicul — cu un 
căpcăun. 

Şi stilul în care familia comunică cu rude- 
le în vârstă îşi lasă amprenta asupra felului în 
care copilul îi percepe pe bătrâni. Respect sau 

desconsiderare şi iritare; dragoste şi cinstire sau 
depreciere şi jigniri; atenţie şi îngrijire sau rare 
vizite la azil — ce vede copilul la el acasă? Ima- 
ginea bătrâneţii se formează la vârsta copilăriei 
şi ulterior influențează în mod puternic (şi, de 
regulă, neconştientizat) felul în care omul trăieş- 
te propria îmbătrânire. 

Fără îndoială, nu doar familia şi poveşti- 
le influențează atitudinea față de bătrâni. Când 
copilul începe să se uite la televizor, să comuni- 
ce cu tovarăşii de vârstă, să se familiarizeze cu 
mediul social, descoperă modele de viaţă în care 
bătrânețea e percepută altfel decât s-a obişnu- 
it el. De pildă, în anumite straturi ale societății 
există cultul tinereţii şi sănătății: acolo nu este 
loc pentru bătrâni (adică pentru cei ce au depă- 
şit vârsta de patruzeci, patruzeci şi cinci de ani!). 
Semnele vârstei sunt nimicite fără cruțare, une- 
ori cu prețul propriei sănătăți şi demnități. 

Femei şi bărbaţi fără vârstă ce seamănă unul 
cu altul, făcuţi parcă după acelaşi calapod, cu 
zâmbete orbitoare, privesc de pe ecrane şi de pe 
coperţile revistelor „lucioase“, devenind idoli 
pentru tineret — şi iată că fete de şaisprezece ani 
cumpără deja cremă antiriduri, iar cele de două- 
zeci şi cinci „pun la ciorap” bani pentru lifting 
facial. Nici sexul masculin nu se lasă mai pre- 
jos: vopsea pentru păr, mască împotriva căderii 
părului, suplimente alimentare biologic active — 
toate acestea sunt prezente în arsenalul multor 

bărbați contemporani. Ce nu inventează oamenii 
ca să înşele vârsta şi să rămână „în trend”! Ca să 
fim drepți, trebuie să remarcăm că această goană 
după veşnica tinerețe n-a început acum. Încă din 
anul 1960 toată Uniunea Sovietică, plină de elan, 
cânta: „Bătrâneţea nu mă va găsi acasă!/Eu sunt 
pe drum, pe drum mereu, /Inima neobosită bate/ 
In pieptul meu de utecist mereu”. Nu ne rămâ- 
ne decât să sperăm că stereotipurile sociale sunt, 
bineînţeles, puternice, dar nu atotputernice. 

În societățile tradiționale e nelipsit respectul 
față de bătrâni, şi bătrânețea este aşteptată nu 
ca o nenorocire, o pedeapsă sau o ruşine, ci ca o 
nouă etapă a vieții, ce garantează cinstire şi res- 
pect din partea celor din jur şi, adeseori, elibe- 
rarea de muncile grele. Unul dintre locurile în 
care se păstrează o atitudine de cinstire față de 
bătrâni este Biserica, cu toate că şi acolo (deşi 
într-o măsură mai mică) pot fi întâlnite câteo- 
dată neacceptarea, batjocurile sau indiferența. 
Dacă până şi în mediul ortodox ne putem lovi de 
prejudecăţi absurde (de pildă, „nu poţi să stai de 
vorbă mult cu bătrânii, că îți iau toată energia”), 
ce să mai vorbim de societatea secularizată? 

Bineînţeles, atitudinea față de bătrâni depin- 
de şi de ei înşişi, căci nu degeaba se vorbeşte de 
băbuțe „ale lui Dumnezeu”, cu care este foar- 
te uşor şi plăcut să petreci timpul, şi, dimpotri- 
vă, de „băbătii veninoase” şi „harpii bătrâne”, 
care din colțurile lor şuieră cu răutate la toți. De 


158 


SINGURĂTATEA 


aceea, şi singurătatea la bătrânețe nu este ceva 
inevitabil. 

Bătrâneţea este o perioadă foarte importantă 
în viața omului — şi nu numai fiindcă este vre- 
mea bilanţului, ci şi fiindcă bătrânii îndeplinesc 
un rol aparte în familia lor şi în societate. Ei sunt 
patriarhii, păstrătorii tradițiilor, memoriei nea- 
mului şi poporului lor, martorii istoriei noastre. 
Ei sunt un exemplu (pozitiv sau negativ) pen- 
tru generațiile viitoare. Pe deasupra, bunicii noş- 
tri percep istoria la altă scară, văd altfel situați- 
ile complexe, într-un mod bazat pe experienţa 
şi înțelegerea pe care le-o dă vârsta: „în viaţă se 
întâmplă fel şi fel de lucruri.” Toate acestea le 
permit, la modul ideal, să-i accepte şi să-i susți- 
nă emoțional fără să facă judecăţi de valoare şi 
fără să pună condiţii pe cei ce trec prin momen- 
te de criză. Omul în vârstă poate fi înțelept, bun, 
darnic, milostiv — dar poate fi şi certăreț, caprici- 
05, veşnic nemulțumit de toate, înrăit din cauza 
neajutorării sale. Apropo, bătrânețea nu e întot- 
deauna împovărată de boli — Mecinikov a res- 
pins cu mult timp în urmă ideea că bătrânețea 
este o boală. 

lată ce spune despre bătrânețe un preot expe- 
rimentat - protoiereul Serghie Kulikov, printre 
ale cărui slujiri se află şi conducerea subcomisi- 
ei pentru lucrul cu bătrânii a Comisiei de acti- 
vitate socială bisericească de pe lângă Consiliul 
eparhial al Moscovei: „Bătrâneţea este un rezul- 

tat inevitabil al vieții noastre. Omenirea îmbătrâ- 
neşte, lumea îmbătrâneşte — toate acestea sunt 
fireşti. Poate că au fost nefireşti în lumea zidită 
de Dumnezeu aşa cum era ea atunci, la început, 
dar sunt fireşti în lumea noastră. Şi atunci, de 
ce să ne temem? Eu lucrez cu bătrânii, şi nu pot 
spune că sunt foarte mulți oameni care să tră- 
iască rău de tot la bătrânețe... Pe unii, dimpotri- 
vă, bătrânețea îi înfrumusețează! În primul rând, 
prin înțelepciune; în al doilea rând, printr-o sin- 
ceritate copilărească, fiindcă mulți oameni devin 
la bătrânețe mult mai simpli, mai liniştiţi, decât 
erau în tinerețe... lar dacă şi în tinereţe au trăit 
în pace cu Dumnezeu, cu cei din jur, atunci când 
trec un anumit hotar al vârstei se luminează — 
aceasta este bătrâneţea bună. lar despre sfinţi se 
poate spune că pentru ei bătrânețea a fost apoge- 
ul întregii vieți!” 

A întâmpina şi a trăi bătrânețea în mod demn 
nu e o sarcină uşoară, şi pentru a o duce la bun 
sfârşit e bine să ne pregătim cât mai din vreme. 


SINGURĂTATEA ÎN BOALĂ 


Chiar şi înconjurat de grija şi dragostea celor 
apropiaţi, în boală omul este singur. Nimeni, ori- 
cât s-ar strădui, nu poate simți, înțelege şi împăr- 
tăşi până la capăt durerea lui, frica lui, dispera- 
rea lui. Acceptarea bolii şi a singurătăţii cere de la 
om forță, bărbăţie şi smerenie, dar nu la toţi sunt 
dezvoltate suficient aceste calități. Pe unii bol- 
navi încep să-i irite oamenii care posedă o sănă- 
tate solidă, mai ales dacă aceştia nu şi-o apreci- 
ază şi nu şi-o cruţă. Pe lângă iritare, câteodată 
apare invidia ori se acutizează sentimentul pro- 
priei inferiorităţi, propriei neputințe. Dependen- 
ţa de alţii, provocată de propria neajutorare şi 
de neputința de a schimba ceva, îi duce pe mulţi 
la depresie, iar pe unii — la înrăire. Boala poa- 
te deveni o adevărată încercare pentru întreaga 
familie atunci când cel ce s-a îmbolnăvit se chi- 
nuie şi îi chinuie şi pe ceilalți. 

Un tablou întrucâtva diferit se formează 
atunci când omul e în spital, alături de persoane 

cu aceeaşi boală ca a lui, fiind îngrijit nu de rude, 
ci de personalul medical specializat, care se pri- 
cepe să reacționeze în mod corect la capriciile 
şi oscilațiile dispoziției sufleteşti a pacienţilor 
— însă şi aici, în pofida diagnosticelor similare, 
vecinii de salon se pot deosebi mult în ce priveş- 
te frământările sufleteşti, evoluţia bolii, simpto- 
mele, complicațiile, senzațiile fizice şi emoțiile. 
Uneori, apropierea tovarăşilor de nefericire aju- 
tă, deoarece cu ei poți vorbi despre sentimentele 
şi senzațiile tale, însă există cazuri când priveliş- 
tea oamenilor aflaţi în acelaşi necaz nu face decât 
să agraveze depresia, care şi aşa este puternică. 
De exemplu, o tânără infectată cu HIV îşi amin- 
tea cu groază luna petrecută în spital. Mult timp 
după extemare au chinuit-o coşmarurile noc- 
turne: visa că se trezeşte dimineaţa, iar în patul 
de alături a murit cineva. Membrilor familiei 
nu voia să le povestească despre îngrozitoarea 
sa experienţă, ca să nu-i sperie şi să nu-i depri- 
me. Nici cu prietenii nu putea discuta întotdeau- 
na pe asemenea teme, cu atât mai mult cu cât 
oamenii preferă câteodată să ascundă anumite 
diagnostice (HIV, tulburările psihice, afecțiunile 
ginecologice, oncologice etc.) chiar şi de rudele 
apropiate. 

Rămânând singur cu gândurile şi cu frămân- 
tările sale, omul îşi simte singurătatea cu atât mai 
acut cu cât i se pare mai tragică situația — spun „i 
se pare“, deoarece prin prisma fricii şi durerii e 

greu să vezi tabloul obiectiv. Fără o privire luci- 
dă din exterior, nici pe departe nu e întotdeauna 
posibilă o apreciere adecvată a ceea ce se petrece 
cu omul respectiv — şi aici este important ca cel 
ce se află alături să fie extrem de onest şi totoda- 
tă plin de sinceră compasiune, fiindcă în boală 
percepția omului se acutizează, şi poate că el se 
minte singur cu bucurie, dar simte de la o poştă 
falsitatea şi ipocrizia. Uneori, bolnavii încep să le 
cânte în strună rudelor care afirmă că „totul va fi 
bine”, dar nu deoarece cred în asta, ci pur şi sim- 
plu fiindcă nu vor să le întristeze şi să le provoa- 
ce durere, le „menajează”. 

Unii preferă să tacă ori să vorbească despre 
orice, numai nu despre ceea ce de fapt îi frămân- 
tă pe toți: despre boală şi despre posibilul deces. 
Oamenii renunţă astfel la posibilitatea de a depă- 
şi măcar puţin singurătatea — de a plânge împre- 
ună, de a face anumite bilanţuri, de a apuca să-şi 
spună unul altuia lucruri importante, de a-şi lua 
rămas bun şi de a se ierta. Cât de amare sunt 
după aceea, câteodată, părerile de rău pentru 
laşitatea de care ai dat dovadă într-un moment 
dificil! Pe când dacă alături de omul bolnav sau 
muribund este cineva gata să-l sprijine, singură- 
tatea pare a trece pentru un timp sau nu mai e 
trăită atât de acut şi de dureros. 

Pot fi observate două extreme în care cad cei 
care s-au îmbolnăvit. Prima este atunci când omul 
nu poate să se mai gândească la şi să mai vor- 

bească despre nimic altceva decât despre boala 
sa. El descrie iarăşi şi iarăşi, în toate amănuntele, 
toate simptomele, toate senzațiile şi sentimen- 
tele sale, lucru prin care câteodată îi scoate din 
sărite pe ai săi. Discuţiile de acest gen sunt deo- 
sebit de neplăcute pentru tineri, deoarece acesto- 
ra, în virtutea particularităţilor vârstei lor, le este 
greu să înțeleagă şi să împărtăşească durerea 
altuia. În fața lor stau cu totul alte sarcini: a trăi, 
a iubi, a clădi o familie, o carieră. Ei au alt ritm 
- aleargă, se grăbesc să apuce să facă totul, căci 
sunt atât de multe lucruri de făcut! Tânărul tre- 
buie să facă mari eforturi pentru a „pune frână” 
şi a asculta discursul bunicii, care lui i se pare 
plicticos: „M-a junghiat aici, iar doctorul a zis 
că asta este... iar vecina crede că trebuie... iar la 
televizor... şi uite, a fost la radio o reclamă, aco- 
lo ziceau... şi mama unei cunoscute de la servi- 
ciu a avut ceva asemănător, şi ea...” E bine când 
bunica are prietene gata să o asculte şi să discute 
cu ea la nesfârşit problemele ei de sănătate — dar 
dacă n-are prietene sau dacă acestea au murit, va 
trebui ca rudele mai în vârstă (mai bine să nu fie 
implicat în asta tineretul) să-şi facă timp pentru 
a-i da bolnavei posibilitatea de a-şi spune oful — 
astfel, ea îşi va reduce gradul de anxietate şi va 
scăpa de tensiunea emoțională interioară. 

A doua extremă este să ascunzi, să treci sub 
tăcere boala, să te închizi în tine, să trăieşti totul 
în singurătate, ca să nu atragi atenția şi să nu-i 

întristezi pe cei apropiați. Unii nici măcar nu se 
duc la doctor, ca să nu mai atingă încă o dată o 
temă care le este atât de neplăcută. Nu se poate 
spune că această tactică îi menajează pe cei apro- 
piați. Omul nu-şi poate controla total compor- 
tamentul, reacțiile emoționale, şi bineînţeles că 
oricât s-ar strădui să nu arate că e bolnav, el se va 
schimba. Îndoielile, singurătatea, temerile, îngri- 
jorările provocate de aflarea diagnosticului se 
vor manifesta într-un fel sau altul. Privirea, into- 
națiile, ținuta — semnalele nonverbale, pe care 
este practic imposibil să ți le controlezi total, le 
vor crea celor apropiați senzația că „ceva nu este 
în regulă”. Neprimind o explicație onestă şi cla- 
ră, oamenii, de regulă, încep să inventeze singuri 
cauze pentru schimbările pe care le simt: „proba- 
bil că am făcut eu ceva, şi s-a supărat pe mine”, 
„poate că a făcut vreun pocinog şi se ascunde, 
vrea să mă înşele” ş.a.m.d. În orice caz, lipsa de 
transparență, incertitudinea situației influențea- 
ză relaţiile. Adevărul, oricât ar fi de amar, este 
întotdeauna mai bun decât „minciuna în scopuri 
bune”. 

Pe lângă faptul că trebuie să rămână cin- 
stit până la capăt cu el însuşi şi cu ceilalți, este 
important ca bolnavul să-şi păstreze credinţa şi 
dragostea de viaţă. Potrivit spuselor rectorului 
Institutului de psihologie creştină, protoiereul 
Andrei Lorgus, „prima încercare duhovnicească 
- una evidentă — care-l aşteaptă pe om în boală 

este verificarea tenacității, a dragostei de viață, a 
bucuriei simţirii propriei existențe. Boala pune 
la îndoială toate aceste lucruri. După cum spu- 
nea o femeie grav bolnavă, «oare există o viață 
în care nu doare nimic?» Încercarea prin boală 
este o verificare a tăriei credinţei în viață! A cre- 
dinţei în darul neprețuit al vieţii! A credinței în 
Dătătorul vieţii! Boala pare a se ridica împotriva 
darului, dorind să-l înghită, să-i răpească valoa- 
rea. Este nevoie de efort duhovnicesc, de nevoin- 
ță duhovnicească, de statornicie în credinţă şi de 
trezvie a voinței pentru a-ți păstra credinţa tena- 
ce şi autopercepția iubitoare de viață”. A trece 
cu demnitate prin durere, suferințe, singurătate, 
frică — oare aceasta nu este o misiune duhovni- 
cească, iar câteodată şi o nevoință? Şi nimeni nu 
poate ghici dinainte dacă va fi la înălțimea aces- 
tei căi. 


SINGURĂTATEA MURIBUNDULUI 


A vorbi pe tema morții şi muririi s-a dovedit a 
fi, probabil, cel mai complicat lucru: prea multe 
trăiri personale apăsătoare, traumatizante, sunt 
legate de asta. Unul dintre obstacolele psiholo- 
gice ce ne împiedică să privim cu luciditate în 
această direcție este reprezentat de pierderile 
nedepăşite până la capăt, cărora nu le-am găsit 
deplin rostul. Dacă durerea despărțirii de apro- 
piații răposaţi nu s-a potolit încă sau dacă n-am 
reuşit s-o depăşim la timp, cufundarea în gân- 
durile ia moarte poate fi prea riscantă emoțio- 
nal. De aceea, probabil că reflecţiile de acest gen 
sună adeseori oarecum formal. Şi totuşi, chiar 
dacă întrucâtva la modul abstract, am încercat să 
examinăm această importantă temă. 

Încheindu-şi calea pământească, omul rămâ- 
ne singur cu sine însuşi, cu viața sa şi cu moartea 
sa. Murind, nimeni nu poate împărtăşi deplin 
cuiva ceea ce simte. Chiar dacă alături, pe patul 
de spital vecin, este aproape de moarte altcine- 

va, sentimentul singurătăţii tot nu poate fi evi- 
tat. Murirea nu îi poate uni pe oameni, deoarece 
în ea nu există un rost comun, nu există posibi- 
litatea de a-l simţi pe celălalt şi de a comunica. 
Şi oamenii care sunt uniți de o idee, de un scop, 
care sunt gata să moară pentru o cauză comună 
(de exemplu, pe câmpul de luptă), se pot simţi 
la un moment dat singuri. Acesta este un fapt: 
singurătatea celui care moare este, într-adevăr, 
extremă; nimeni, nici măcar Hristos răstignit pe 
cruce, nu a scăpat de ea. Dumnezeul Meu, Dum- 
nezeul Meu! Pentru ce M-ai părăsit? (Mt. 27, 46, 
Mc. 15, 34), a strigat El către Dumnezeu-Tatăl în 
acea clipă cumplită. 

Trăirea singurătăţii în pragul morții poate 
deveni chinuitoare şi insuportabilă dacă omul 
nu crede că moare doar trupul lui, iar sufletul 
lui trece în veşnicie, deoarece a fost făcut nemu- 
ritor de Domnul. Vlădica Antonie al Surojului 
observa că nu trebuie să-l pregătim pe om pen- 
tru moarte, ci trebuie să-l pregătim pentru Via- 
ță — pentru Viaţa veşnică, deoarece atunci omul 
crede că moartea este pentru el sfârşitul a toate, 
nu începutul a ceva nou, necunoscut, dar legat 
de nădejdea Întâlnirii, poate fi cuprins de groaza 
lipsei de ieşire din situație, fatalităţii, nefiinţei. 

Istovit de frici, tulburat de presimțiri întune- 
cate, muribundul caută cu ultimele puteri un fir 
de pai de care să se agaţe ca să iasă din deznă- 
dejdea sa... lar nouă ne este jenă să stăm de vor- 

bă cu el despre credință, despre Dumnezeu, să-i 
propunem să chemăm preotul ca să discute cu el 
ori ca să-l spovedească. Fiica unei bătrâne aflate 
în apropierea morții spunea: „Nu vreau să dis- 
cut cu mama pe tema asta, altfel o să se supere 
- o să creadă că mă pregătesc deja s-o îngrop.” 
De parcă oamenii discută cu părintele şi se spo- 
vedesc numai înainte de moarte! Dar nici măcar 
asta nu e problema: mama ei ştia, simțea că moa- 
re, asta nu era pentru ea o noutate — şi îi ardea 
să se supere? Cât de mulți oameni au rămas îna- 
intea morții singuri cu îndoielile lor şi cu spai- 
ma ce îngheață sângele în vine, fără îndrumare 
duhovnicească şi ajutorul care se dă prin rugă- 
ciuni — şi asta din cauza temerilor absurde, pre- 
supunerilor neîntemeiate şi prejudecăților apro- 
piaților lor! 

„În agonie, în amara singurătate, omului i Se 
poate descoperi Domnul. În această singurăta- 
te desăvârşită se poate întâlni cu sine însuşi, cu 
îngerul său păzitor şi cu Domnul. Dacă refuză 
să fie conştient, căutând uitarea, somnul indus 
de medicamente, el poate să rateze această Întâl- 
nire. Mai mult decât orice, în aceste momente 
muribundul are nevoie de prezenţă şi mărturie, 
co-existență — împreună-ființare. Nu-i trebuie 
consolare, milă, speranțe de supraviețuire. Ade- 
seori, bolnavul a obosit deja atât de mult, încât 
nici nu doreşte să revină la viață; îşi ia rămas bun 
şi se desparte. El are însă neapărată nevoie de 

cineva care pur şi simplu să fie alături, care în 
aceste ultime clipe să fie martor al vieţii şi al tre- 
cerii lui — dar şi pe urmă, când cel ce moare se 
rupe de ultimul martor, de ultima simţire, el nu 
rămâne cu totul singur. După cum credem noi, 
creştinii, în acel moment este întâmpinat deja 
dincolo”, spune protoiereul Andrei Lorgus. 
Mitropolitul Antonie al Surojului afirma că 
atunci când Îl vor vedea pe Dumnezeu şi vor 
vedea Dragostea, până şi cei ce nu-L cunosc vor 
cădea cu fața la pământ şi Îi vor spune: „Pe Tine 
Te-am căutat toată viața mea!” Acesta este dorul 
de dragoste, care trăieşte, conştientizată sau nu, 
în fiecare dintre noi. Vlădica Antonie sublinia 
că este foarte important să i se transmită cum- 
va omului propria experiență sau încredința- 
re de această Dragoste, pentru a-i îndepărta fri- 
ca. Singurul lucru pe care îl putem face atunci 
când omul stă înaintea morţii (acesta este tot un 
sfat al vlădicăi) este să-l ajutăm să afle treptat că 
Veşnicia există şi că întâlnirea cu Hristos va avea 
loc. Dacă noi înşine ne îndoim, dacă nu-L putem 
crede pe Dumnezeu până la capăt, dacă nu ne 
putem încredința Lui până la capăt, vom fi nişte 
ajutoare proaste. Această situație este o încerca- 
re pentru credinţa noastră personală, fiindcă la 
un moment dat tocmai mărturia noastră, mărtu- 
risirea noastră poate deveni treapta pe care spri- 
jinindu-se, omul va putea deja să iasă singur în 
întâmpinarea Domnului. Numai atunci frica de 

murire şi frica de moarte pot slăbi şi chiar dispă- 
rea — iar când nu ai credință, când nu ştii la ce să 
te aştepţi, bineînţeles că frica nu poate fi evitată. 
Important este să ținem minte şi următorul 
lucru: rugăciunea celor ce îl iubesc, mijlocirea lor 
înaintea lui Dumnezeu, îl ajută pe om în timpul 
bolii şi al trecerii în lumea cealaltă — dar a-l păstra 
în inima ta pe cel bolnav, a te ruga Domnului din 
tot sufletul pentru el, este un mare efort, o lucra- 
re duhovnicească dificilă, care necesită linişte şi 
concentrare interioară. Din păcate, puțini sunt cei 
ce conştientizează necesitatea şi importanța aces- 
tei misiuni. Din frica de moartea celuilalt şi de 
propriile sentimente legate de aceasta, oamenii 
încearcă adeseori să nu se mai gândească deloc, 
alungă gândurile triste, se străduie să se deco- 
necteze cumva, se fac că viața merge înainte — la 
fel cum grija pentru trup au aruncat-o pe ume- 
rii medicilor şi infirmierelor, toată grija pentru 
sufletul muribundului o aruncă pe umerii cleri- 
cilor, justificându-se la modul: „mai bine să laşi 
toate lucrurile astea delicate pe seama profesio- 
niştilor” şi lăudându-se apoi că şi-au făcut dato- 
ria: „La trei mănăstiri am plătit Liturghii!” 
Rugăciunea preotului pentru un om care îi 
este necunoscut nu poate înlocui şi nu înlocuieş- 
te rugăciunile pe care le fac pentru răposat rude- 
le şi prietenii. Desigur, „puţinătatea de suflet” a 
rudelor este explicabilă — e greu să pierzi pe cine- 
va apropiat, nu fiecare are destulă forță de spirit 

pentru a deveni un reazim pentru muribund în 
ceasul cel de pe urmă. Totuşi, nu trebuie să uite 
că muribundului îi este mult mai greu, trebuie 
să facă tot posibilul pentru a-i uşura suferințe- 
le şi singurătatea. Muribundul simte dispoziția 
sufletească şi emoțională a celor apropiaţi chiar 
şi atunci când se află în stare de inconştienţă, şi 
această dispoziție îi poate uşura sau, dimpotri- 
vă, spori suferinţele. 

Atitudinea societăţii față de moarte s-a schim- 
bat în funcţie de epocă, de țară, de cultură, de 
religie, de înțelegerea valorii vieții umane etc. De 
pildă, la noi au fost vremuri când moartea unui 
copil într-o familie numeroasă („Domnul a dat, 
Domnul a luat”) sau moartea unui bătrân („şi-a 
trăit traiul”) nu erau percepute ca nişte tragedii 
atât de mari ca moartea întreținătorului familiei, 
fiindcă aceasta ameninţa nivelul de trai al tutu- 
ror celor aflaţi în întreținerea lui; moartea unei 
persoane bogate şi de vază era nemăsurat mai 
importantă decât a unui „oarecare iobag”. Până 
şi pedeapsa pentru omor depindea de poziția 
socială a celui omorât - boier sau slugă. În ziua 
de astăzi, mulți condamnă această „inegalitate“, 
numind-o „barbarism”, dar nu se sinchisesc de 
faptul că până în ziua de astăzi avortul nu e con- 
siderat în țara noastră pruncucidere, ci e numit 
„întrerupere artificială de sarcină”, nu de viață! 

Protoiereul Alexandru Schmemann arăta la 
cursurile sale că „nu se poate să separăm în mod 

artificial moartea de cultură, deoarece cultura 
este în primul rând viziune asupra vieții şi mod 
de înțelegere a vieții, «viziune asupra lumii», şi 
prin urmare este, în mod necesar, şi fel de înțe- 
legere a morţii. Se poate spune că tocmai în ati- 
tudinea față de moarte se descoperă şi se defi- 
neşte modul de înţelegere a vieții într-o cultură 
dată — modul în care înțelege ea sensul şi scopul 
vieţii”. După părerea părintelui, în cultura con- 
temporană secularizată predomină o abordare a 
morții care o neagă, o ignoră, încearcă să supri- 
me, să reducă la minimum „inestetismul” ei, 
transformând murirea şi înmormântarea într-un 
eveniment trist, dar care nu afectează nicidecum 
cursul vieții. 

Aproape în toate spitalele noastre rudelor 
nu li se permite, de regulă, accesul la muribun- 
zii aflați în sălile de reanimare (doctorul se miră 
sincer: „de ce să vă uitaţi la ASTA?”, şi pentru 
el nu are importanţă că cei apropiați nu-şi vor 
putea lua rămas bun de la cel drag — principalul 
este să nu „sperie poporul”). Trupul răposatu- 
lui este spălat şi pregătit pentru înmormântare 
de străini — care, în schimb, sunt profesioniști. 
Din cauza acestei „conspirații a tăcerii” atitudi- 
nea multora față de răposaţi este deformată — 
au apărut frica, dezgustul şi cinismul. Uneori, 
oamenii refuză chiar să-l ţină de mână pe apro- 
piatul lor ce trage să moară, nu sunt în stare să 
şadă lângă el. Spun „nu sunt în stare”, fiindcă ei 

ar vrea, însă ceva din interiorul lor (frica?) nu-i 
lasă, nu le îngăduie, îi face să-şi plece ochii, să se 
întoarcă cu spatele, să-şi tragă înapoi mâna, să 
iasă din salon, chinuiţi de vină şi ruşine pentru 
slăbiciunea lor, lăsându-l pe celălalt să moară în 
singurătate. 

Părintele Schmemann numea o altă abordare 
„umanizare” a morţii („moartea domesticită”). 
„“«Conspiraţia tăcerii» în jurul a tot ce este legat 
de moarte e condamnată; devin la modă intere- 
sul şi atitudinea „adultă” față de moarte. Se poate 
spune că este promovat chiar un anumit natura- 
lism, care pe alocuri trece în cinism, în ce priveş- 
te descrierea şi demonstrarea muririi şi răposa- 
ților (de pildă, când se fac pe tema morţii glume 
şi în filme apar momente comice, când musafiri- 
lor li se arată fotografia de familie cu răposatul 
ce zace în sicriu sau când agonia unei rude este 
discutată la masă). Totodată, este respinsă „toa- 
tă taina şi tragedia, sacralitatea şi suprafirescul, 
care s-au mai păstrat în acest domeniu.” 

Ambele abordări descrise mai sus fac ca moar- 
tea să n-aibă sens — să fie un lucru căruia trebu- 
ie „Să-i faci față”, rostul ei este pervertit. De ace- 
ea este atât de necesară „descoperirea sensului 
creştin al morţii ca fenomen pe care nu l-a cre- 
at Dumnezeu... ca eveniment în cea mai înaltă 
măsură nefiresc, şi prin urmare tragic”. În creş- 
tinism, moartea nu încetează să fie o tragedie, 
dar ea este şi biruinţă, deoarece Hristos a nimi- 

cit moartea şi ne-a făgăduit veşnica Sa Împărăţie 
cerească. Apostolul Pavel spune: Înghițită a fost 
moartea de biruință. Unde ţi-e, moarte, boldul? Unde 
ţi-e, iadule, biruința? Să dăm mulțumită lui Dumne- 
zeu, Care ne-a dat biruinţa prin Domnul nostru lisus 
Hristos! (1 Cor. 15, 54-55, 57). 

În articolul despre moarte din Dicţionarul 
antropologic teologic, protoiereul Andrei Lor- 
gus şi diaconul Gheorghe Maximov sublinia- 
ză: „Întâlnirea omului cu moartea este un eve- 
niment moral şi duhovnicesc. Aşteptarea morţii 
- murirea -— este chinuitoare şi totodată mântu- 
itoare. Este cea mai dificilă încercare duhovni- 
cească a omului, prin care acesta trece singur. 
Moartea nu e sfârşitul; ea este începutul noii 
vieţi, care-l aşteaptă pe om dincolo de mormânt, 
moartea îi descoperă omului nesfârşirea. În creş- 
tinism, omul priveşte moartea ca pe trecerea în 
veşnicie, ca pe întoarcerea în brațele lubitorului 
de oameni Dumnezeu.“ 

Pe unii, conştiinţa faptului că în curând vor 
muri îi poate strivi, şi ei îşi blesteamă atunci via- 
ţa, învinuind întreaga lume şi pe Ziditor de cru- 
zime şi de nedreptate, ori se agită cuprinşi de 
isterie; poate chiar încearcă să se sinucidă, pen- 
tru a pune capăt suferințelor. Alții, aflând că vor 
muri curând, se ridică la o înălțime fără prece- 
dent, de parcă s-ar debarasa de tot ce este de 
prisos, superficial, deşert. Astfel, un bărbat care 
suferea de o boală fatală povestea ceea ce a sim- 

ţit când i-a fost comunicat diagnosticul: „Par- 
că mi-a căzut un văl de pe ochi. Totul a devenit 
deodată atât de limpede: ce este prețios şi ce este 
inutil, ce are sens şi ce este cu totul lipsit de noi- 
mă. Nu a mai fost nevoie să mă amăgesc pe mine 
însumi şi să-i amăgesc pe ceilalți: îmi părea rău 
să-mi irosesc timpul şi puterile pe minciună şi 
prefăcătorie.” El a primit cu bărbăție provocarea 
morții şi s-a străduit să reuşească, în timpul pe 
care Dumnezeu i l-a mai îngăduit, să împlineas- 
că tot ce trebuia împlinit, să spună tot ce amâna- 
se ori se temuse să rostească. Luându-şi rămas 
bun de la cei dragi, el îi consola şi le mulțumea 
că nu s-au apucat să-l „cruţe” de cumplitul diag- 
nostic, căci altfel nu şi-ar fi petrecut restul zilelor 
cu atâta noimă şi plinătate. 

Într-un mod cu totul aparte pleacă din aceas- 
tă viață oamenii profund credincioşi, ce nu se 
îndoiesc de nemurirea sufletului. Pentru aceştia, 
moartea, deşi este potrivnică planului dumne- 
zeiesc inițial cu privire la om, reprezintă totuşi 
uşa prin care se intră în viața veşnică. Protoiere- 
ul Alexandru Schmemann scria în jurnalul său: 
„Moartea scoate la lumină, trebuie să scoată la 
lumină nu sensul morții, ci sensul vieţii. Via- 
ţa trebuie să fie nu pregătire pentru moarte, ci 
biruință asupra ei, aşa încât moartea, ca în Hris- 
tos, să devină triumf al vieții... Biserica nu se 
«roagă pentru răposați», ci este (trebuie să fie) 
statornica lor înviere, fiindcă ea şi este viața în 

moarte, adică biruința asupra morții, «învierea 
de obşte».” 

Părintele Alexandru scria aceste rânduri din 
adâncul credinței proprii, şi atunci când i-a sosit 
ceasul le-a confirmat cu fapta. lată ce povesteşte 
despre „praznicul morţii lui” omul care i-a fost 
alături întotdeauna - maica Uliana Schmemann: 
„Când s-a dovedit — în mod cu totul neaşteptat 
şi neprevăzut — că are cancer la plămâni şi la cre- 
ier într-un stadiu destul de avansat, şi-a accep- 
tat soarta în deplinul înțeles al cuvântului, cu 
linişte şi seninătate, fără cuvinte de prisos, cu o 
putere lăuntrică ce totdeauna fusese ascunsă. Îmi 
aduc foarte bine aminte momentul exact când s-a 
întâmplat asta. A fost un moment de totală con- 
ştientizare şi totală limpezime, un semnal de ple- 
care. El a acceptat asta fără emoții, dar în viaţa 
noastră a intrat o mare bucurie. Nu este vorba de 
bucuria sacrificiului de sine ori a chinurilor de 
care a avut parte. Era o bucurie simplă şi cura- 
tă, bucuria cu care a predicat toată viața, dar care 
atunci a devenit mai puternică, deoarece el sim- 
țea că va vedea curând Împărăția, uşile Împărăți- 
ei. Toate celelalte se încheiaseră - sau, dimpotri- 
vă, abia aveau să înceapă. Vremea luptei pentru 
propovăduire, comunicare, înduplecare, rămăse- 
se în trecut, în timp ce marea cale care avea să-l 
facă liber cu adevărat abia începuse. Semăna cu 
femeile cărora li S-a arătat Hristos după Înviere, 
zicându-le: «Bucuraţi-vă!» Boala şi apropierea lui 

de moarte au fost, fără îndoială, ceva mai mare 
decât vederea nemijlocită a Domnului. Cu mare 
simplitate, cu credință atotcuprinzătoare aştepta 
— aşa cum însuşi a scris cândva - «ziua ce nu înce- 
tează niciodată a Împărăției». Moartea lui a fost 
cu adevărat act al vieții, praznic al morții... 

Niciodată nu l-am văzut atât de strălucitor, 
atât de recunoscător, atât de răbdător. Cu trei 
zile înainte de moarte a primit Sfântul Maslu. 
Era foarte slăbit şi nu ştiam cum va reacționa, 
dar la sfârşitul rugăciunii a zis cu glas curat şi 
puternic: «Amin, amin, amin!» În spusele aces- 
tea era cuprinsă încuviințarea lui, «aşa să fie»-ul 
întregii lui vieți.” 

Discutând problema morţii, nu avem cum să 
nu vorbim şi de singurătatea celor ce au pierdut 
pe unul dintre oamenii apropiați şi dragi. Cu 
toate că am descris mai sus singurătatea omului 
care trăieşte această durere, ni se pare potrivit să 
adăugăm câteva cuvinte pe această temă. 

Este greu să ne închipuim simțământul unei 
mame care şi-a îngropat copilul, al unei văduve 
sau al unui văduv care se întoarce în casa pustie, 
unde fiecare lucru încă păstrează căldura mâi- 
nilor soțului sau soției, fiind legat de amintirea 
vieții fericite în doi. „Când omul trăieşte o ase- 
menea pierdere, lumea lui obişnuită se năru- 
ie, şi este foarte greu să se pună iar pe picioare. 
Ciocnirea cu moartea îi schimbă pe oameni. Ea îi 
face să îşi revizuiască sistemul de valori. Majo- 

ritatea oamenilor a căror experiență nu cuprin- 
de o astfel de ciocnire trăiesc de parcă asta nu li 
se va întâmpla niciodată lor. Şi în acest sens ei 
sunt destul de rupți de realitate. Moartea pune 
lucrurile în ordine. Tocmai în neajutorarea față 
de ea omul conştientizează abisul singurătăţii 
sale existenţiale. Şi atunci valorile vieţii se ordo- 
nează singure. Şi ideologia consumului şi succe- 
sului, ce stăpâneşte mințile oamenilor contem- 
porani, devine pur şi simplu un ambalaj ieftin, în 
care oamenii îşi ascund fricile pe care le nutresc 
înaintea vieţii şi morţii. Moartea este echidistan- 
tă şi onestă, în faţa ei toți suntem egali”, spune 
psihologul Anna Paulsen. 

Pentru mulți este insuportabil de dureros să 
accepte plecarea din această lume a unui om 
apropiat tocmai din cauza chinuitorului senti- 
ment al singurătăţii, care literalmente se prăbu- 
şeşte asupra lor în momentul când realizează că 
pierderea este ireversibilă. „Niciodată n-o să-i 
mai aud vocea, n-o să mai simt căldura mâinilor 
lui...”, „râdea atât de molipsitor, ştia să mă con- 
soleze întotdeauna, în orice situație...”, „nimeni 
nu se pricepe să facă plăcinte atât de gustoase!”. 
„Niciodată” — ce cuvânt înfricoşător! Cum să te 
împaci cu el şi cum să nu cazi în depresie, cum să 
nu pierzi senzația vieții? Şi nu există om care să 
poată înţelege şi împărtăşi până la capăt această 
durere — până şi cel ce are o experienţă similară a 
trăit-o şi a trecut prin ea în felul său. 

Dacă omul crede în Dumnezeu şi în viaţa veş- 
nică, dacă nădăjduieşte în întâlnirea din lumea 
cealaltă, dacă se roagă pentru răposat, mai devre- 
me sau mai târziu la el vor veni mângâierea şi 
smerenia. Ce să facă însă necredincioşii, în ce să 
caute aceştia liniştirea? La întrebarea aceasta nu 
am răspuns. Pe mine nu mă convinge şi nu mă 
linişteşte nici unul dintre argumentele „lumeşti” 
şi „profane” privitoare la pierderea celor apro- 
piaţi. Oricum, nici de la explicaţiile religioase (la 
Dumnezeu toți sunt vii — Lc. 20, 38) nu trebuie să 
aşteptăm minunea că auzind şi acceptând con- 
cepția creştină despre soarta celor morți persoa- 
na care a pierdut pe cineva apropiat va înceta 
imediat să plângă şi să sufere. Omul are nevoie 
să facă un anumit efort sufletesc pentru a recă- 
păta bucuria vieții după o pierdere ireparabilă. 

Acest efort începe din primele minute după 
vestea pierderii. După părerea multor psihologi 
şi medici, e foarte important ca oamenii să nu-şi 
înăbuşe emoțiile fireşti, să nu încerce să şi le 
„înfrâneze”, să nu bea imediat sedative sau alco- 
ol — să nu fugă de amărăciunea care s-a abătut 
asupra lor. În acest moment, obiectivul principal 
este cel de a nu amorți, ci de a trăi toată profun- 
zimea acestei dureri (singura excepţie este riscul 
de infarct cardiac), de a lăsa lacrimile să curgă. 
Pe deasupra, este neapărată nevoie să li se ofere 
celor apropiați posibilitatea de a rămâne cât mai 
mult timp împreună cu cel ce tocmai a murit. 

„Eu cred că durerea trebuie trăită acut, fiind- 
că şi aceasta e o parte a vieții. Numai de ceea ce 
ai trăit te poți apoi debarasa. Numai după ce ai 
trecut prin toată durerea poți să ieşi din ea. Dim- 
potrivă, dacă toate trăirile dureroase au fost înă- 
buşite, durerea va răbufni, cel mai degrabă, în 
corp, adică ulterior omul se va îmbolnăvi. Tră- 
irea durerii este o parte a vieții, şi suntem res- 
ponsabili pentru atitudinea pe care o avem față 
de durere. Putem să devenim «victime ale sor- 
ţii» ori să alegem calea libertății şi să creştem, 
putem, trăind durerea, să ieşim din ea cu per- 
sonalitatea îmbogăţită de această experiență”, 
spune Frederica de Graaf, fiică duhovnicească a 
Mitropolitului Antonie al Surojului, psiholog şi 
reflexoterapeut al Hospice-ului nr. 1 din Mosco- 
va. Merită să ţinem cont de mărturia unei per- 
soane care a petrecut mulți oameni „pe calea a 
tot pământul”. 

După ce am făcut cunoştinţă cu diferitele cau- 
ze ale apariţiei sentimentului singurătăţii şi cu 
anumite situaţii în care omul se poate simţi sin- 
gur, am vrea să atingem încă o temă, care nu este 
deloc simplă. E vorba despre acei oameni care 
în virtutea împrejurărilor, într-un fel sau altul, 
comunică cu cei ce suferă de singurătate. Poa- 
te fi vorba de colegi sau de rude, de cunoscuți 
sau de vecini — rareori sau zilnic, însă oricum ne 
lovim de frământările altor oameni. La unii apar 
sentimentul acut al milei şi dorința nestăvilită de 
a ajuta, de a salva; altora, dimpotrivă, vederea 
„Sărăcuţilor-sărmănuţilor” le provoacă înstră- 
inare, neacceptare, iritare, iar pe alții îi încear- 
că sentimentul inexplicabil al propriei vinovăţii 
pentru suferințele aproapelui. 

În practica psihoterapeutică se întâlnesc ade- 
seori întrebările: „Cu ce o pot ajuta pe mama 
mea, care se simte singură? Cum ar trebui să mă 

port cu prietena mea, care m-a înnebunit plân- 
gându-se că a obosit să trăiască singură? Cum să 
fac ca să nu mă mai simt vinovată că nu pot să-i 
îndulcesc singurătatea colegei mele? Pur şi sim- 
plu îmi ies din minți când mă gândesc că fiica 
mea 0 să trăiască singură-singurică toată viața. 
Ce să mă fac cu ea?” A te afla alături de altcineva 
care suferă e o pedeapsă, o încercare sau O şansă 
— şansa de a afla ceva despre viață şi despre tine 
însuți, de a te manifesta într-un mod nou, de a 
face cunoştinţă mai bine cu lumea interioară a 
unei persoane apropiate împărtăşindu-i frămân- 
tările, de a-i uşura starea pe cât îţi stă în putere? 
Când discutăm această temă dificilă, trebuie să 
luăm în considerare faptul că nu există oameni 
identici şi situaţii identice, drept care nu pot 
exista recomandări universal valabile. Ceea ce 
i se potriveşte unuia îi este contraindicat, într-o 
situație similară, altuia. Noi oferim doar niş- 
te repere, propunem nişte teme pentru propri- 
ile reflecții şi căutări, punem întrebări neaştep- 
tate, indicăm anumite legităţi, dar în nici un caz 
nu pretindem că suntem „ultima instanţă a ade- 
vărului”, chiar dacă anumite fraze sună catego- 
ric. Sperăm că cititorul va recepta recomandările 
noastre ca pe un prilej de a reflecta şi de a găsi 
răspunsuri proprii la problemele discutate aici. 


„BUNELE INTENŢII” 


Cel care suferă poate fi consolat în diferi- 
te moduri, şi eficacitatea diverselor mijloace de 
consolare e inegală — unele gesturi şi cuvinte 
aduc uşurare, pe când altele, oricât ar părea de 
straniu, sporesc durerea. E important să evităm 
aceste ultime forme de consolare, al căror scop 
este ocrotirea propriului psihic de suferințele 
celuilalt sau confirmarea propriei importanțe şi 
propriului succes. Încercând să ajutăm pe cine- 
va, trebuie neapărat să ne dăm seama spre cine 
este orientată de fapt grija noastră. 


A deprecia, a da speranţe, a intimida 


Unul dintre exemplele de consolare ce agra- 
vează situaţia psihologică ce şi aşa este dificilă 
e deprecierea: „Hai, lasă! Nu e decât un fleac! 
Nu merită să te frămânţi! Vrei să zici că TU eşti 
singur? Hai, măi, că n-ai văzut tu ce înseamnă 
om singur! Cu alții e şi mai rău” ş.a.m.d. „Con- 

solatorului” poate să i se pară că cel ce suferă 
îşi exagerează problemele, şi situația obiectivă 
Chiar poate să nu fie atât de tragică. Oricum ar 
fi, suferințele subiective ale omului sunt subes- 
timate, sentimentele lui sunt ignorate, iar câteo- 
dată chiar luate în râs. Negăsind sprijin şi înţele- 
gere, el rămâne singur cu durerea sa, se închide 
în sine, încetează să mai aibă încredere. Adică nu 
mai poate fi vorba de nici o consolare. 

O altă extremă este a da speranţe fără temei: 
„Totul o să fie bine! Totul o să fie cum vrei tu!” — 
altfel spus, consolarea sub forma promiterii unei 
minuni. Oare e rațional să-i dai omului nădejdea 
iluzorie a fericirii absolute atunci când ştie toa- 
tă lumea că în viața reală nu se poate să mear- 
gă „totul” bine: în viață există întotdeauna loc 
şi pentru bucurie, şi pentru durere? Această ati- 
tudine e o înşelăciune, care îl face pe celălalt să 
fugă de realitate într-o utopie, într-o iluzie. De 
ce să-l înşeli? De ce să nu-l ajuţi să accepte viața 
în toată deplinătatea ei, cu tot caracterul ei nei- 
deal? Câteodată, omului îi este însă atât de milă 
de celălalt că încercând să îl consoleze e gata 
chiar să mintă, doar-doar îi va micşora suferin- 
țele. Minciuna din milă e o capcană. Desigur, în 
căutarea uşurării de chinurile singurătăţii omul 
e gata să se apuce şi de un pai, să creadă în cele 
mai incredibile promisiuni — „nu este greu să mă 
amăgiţi, fiindcă mă amăgesc cu bucurie”. Aceas- 
tă fugă de perspectiva onestă asupra situaţiei, 

Chiar dacă poate linişti pentru o vreme, nu va 
rezolva problema. 

Câteodată, „în scopuri bune” e folosită o 
metodă de manipulare care constă în intimida- 
re. Intimidarea celui aflat într-o situație dificilă, 
cu scopul de a obţine de la el schimbarea modu- 
lui de viață sau comportamentului „greşit“, nu 
înseamnă altceva decât a-i provoca traume psi- 
hologice suplimentare — iar acest lucru este crud 
față de cel ce suferă şi are nevoie de ajutor. Inti- 
midarea poate duce la rezultatul diametral opus 
- la depresie şi deznădejde. 

Chiar dacă toate argumentele sunt absolut 
juste, intimidarea reduce la zero toate tentative- 
le de a stabili un contact. „Dacă o să continui în 
felul ăsta, o să fie şi mai rău! Vino-ţi în fire până 
când nu e prea târziu, urmările pot să fie irepara- 
bile!” — aceste fraze larg răspândite sunt folosite 
pentru a-l manipula pe celălalt fără a-i respecta 
libertatea, fără a-i da posibilitatea alegerii. Şi asta 
în loc ca, discutând meritele şi neajunsurile rea- 
le ale unui gest sau altuia, să-i arăţi omului lar- 
ună cu el toate variantele de evoluţie a situației, 
subliniind totodată că poți respecta libertatea lui 
de alegere chiar dacă nu eşti de acord cu alege- 
rea pe care o face. 

Tu eşti de vină! 


E foarte important să avem grijă ca în cuvinte- 
le de consolare adresate omului ce suferă de sin- 
gurătate să nu răsune note de condamnare, căci 
câteodată te mănâncă limba să spui: „Lu eşti de 
vină, ai meritat-o” — iar dacă mai adaugi şi: „Păi 
te-am avertizat că aşa o să se întâmple, şi nu m-ai 
ascultat: acum n-ai decât să-ți dai cu pumnii în 
cap, că meriţi!”, asta o să semne mai degrabă a 
bucurie răutăcioasă. Cuvintele de acest gen nici 
măcar nu trebuie rostite cu voce tare, întrucât 
condamnarea se poate reflecta în privire, trans- 
mite prin intonații — atitudinea se simte întot- 
deauna. O astfel de atitudine față de omul care 
suferă nu poate fi justificată, chiar dacă există 
dovezi de netăgăduit ale faptului că propriul lui 
comportament, propria lui alegere au dus la sta- 
rea deplorabilă din prezent. Da, situația morală 
a omului ce are nevoie de ajutor chiar este câteo- 
dată foarte gravă (înşelăciune, trădare, infidelita- 
te, în urma cărora a rămas singur). Dacă respecti- 
vul a dat de necaz în urma propriului comporta- 
ment riscant sau nechibzuit, înseamnă că într-o 
măsură sau alta îşi dă seama de prețul vieții şi 
gesturilor sale. 

Sfânta Scriptură spune: Nu judecați, şi nu veți fi 
judecați; nu osândiți, şi nu veți fi osândiți (Mt. 7, 1; 
Lc. 6, 37). Fiecare om a auzit măcar o dată în via- 
ță acest avertisment, şi totuşi puţini se abțin de 

la condamnarea altora. Bineînţeles, răspunderea 
respectivului pentru greşelile sale şi pentru con- 
secințele lor rămâne şi nu are cum să nu rămâ- 
nă, ceea ce provoacă uneori un sentiment apăsă- 
tor de vinovăție — însă această vinovăţie decurge 
din propria conştientizare, nu din mustrarea alt- 
cuiva. Sarcina oamenilor aflați alături de cel ce 
suferă este de a-l ajuta să ducă această responsa- 
bilitate prin suferinţe. Nu s-o sporească, nu să o 
deprecieze, ci s-o respecte şi s-o recunoască fără 
a condamna. 

Se întâmplă chiar ca cel care consolează să 
capete, fără să-şi dea seama, satisfacție în urma 
posibilității de a-l condamna pe celălalt, pentru 
a simți „dreptatea” sa, pentru a se autoafirma 
pe seama celui ce a greşit. Câteodată, în suflet 
se aude şoapta: Ce bine că eu nu sunt aşa (v. Lc. 
18, 11), dar cu voce tare sunt rostite cuvintele: 
„Pentru păcatele tale ţi-a trimis Domnul asta”. 
Nu nimic mai rău decât ajutorul care începe prin 
osândire! 

Osândindu-l pe cel ce suferă, vrei imediat să-l 
îndrepți, să-l schimbi, să-l îndrumi pe calea ade- 
vărată, să-l înveţi cum trebuie să trăiască (bine- 
înțeles, din punctul tău de vedere) — şi îl înveţi, 
de regulă, printr-un monolog: tu, omul ştiutor şi 
de succes, „predici”, iar el, ratatul, „ia aminte”. 
De regulă, lecţiile şi „predicile“ le provoacă însă 
celor ce au nevoie de sprijin respingere, iritare şi 
lipsa oricărei disponibilități pentru contact ori le 

sporesc sentimentul şi aşa chinuitor al vinovăţi- 
ei, ducând la depresie şi la deznădejde. Şi atunci, 
cui îi este adresat un asemenea „ajutor“? 

Vrei să-l îndrepți pe celălalt? Dar cine ştie cum 
anume trebuie să trăiască el? Cine ştie cum anu- 
me trebuie el să fie? Aceasta nu este treaba lui 
Dumnezeu şi a bunei Sale purtări de grijă? Cine 
suntem noi ca să-l îndreptăm pe celălalt? Nimeni 
nu ştie dinainte calea pe care îl duce Domnul pe 
om. Noi suntem chemaţi să fim alături de cei sin- 
guri, nu să îi îndreptăm — asta nu stă în puterile 
noastre. Omul se va îndrepta singur, şi adeseori 
suferințele provocate de singurătate îl împing să 
schimbe ceva în sine însuşi, în viaţa sa. 

Doar preotul poate, într-o formă foarte pru- 
dentă — de regulă, la spovedanie —, să-i vorbeas- 
că omului despre aspectul moral al situaţiei sale. 
Această discuție duce însă la un rezultat pozitiv 
atunci când ambele părți sunt disponibile în acest 
sens. Câteodată, omul nu poate veni la pocăință 
fiindcă nu-şi recunoaşte responsabilitatea pen- 
tru ceea ce s-a întâmplat, iar câteodată trebuie să 
străbată lunga cale de la conştientizarea vinei şi 
regret („îmi pare rău că am făcut asta”) până la 
pocăinţa sinceră pentru păcatul său. 

Căinţa şi pocăinţa sunt evenimente diferite 
în viața interioară a persoanei. Căinţa este recu- 
noaşterea vinei pe care o porţi pentru dauna pe 
care ai provocat-o unui om, unei organizații, soci- 
etății, naturii etc. De regulă, cel care se căieşte nu 

doar constată faptul obiectiv al greşelii sale, ci îl 
şi trăieşte emoțional, fiindcă există cazuri când 
cineva declară: „Da, eu am făcut asta. Şi ce dacă? 
Nu-i nimic de speriat”, sau: „Ei sunt de vină. Aşa 
le trebuie!”, sau: „Ioţi fac aşa. Cu ce sunt eu mai 
prejos?” — variantele sunt multe. În exemplele de 
mai sus bineînţeles că nici nu poate fi vorba de 
pocăință. Căinţa presupune tristețe şi amărăciu- 
ne provocate de recunoaşterea propriei greşeli, 
nu de faptul că omul este învinuit, mustrat sau 
pedepsit. 

Pocăinţa e, dacă putem spune aşa, treapta 
următoare. Fără căință, pocăinţa e imposibilă. 
Pocăinţa nu este un concept psihologic, ci religios 
- şi cu toate că psihologia recunoaşte că pocăin- 
ța este indispensabilă omului, aceasta din urmă e 
imposibilă fără credinţă în Dumnezeu şi fără con- 
ştientizarea poruncilor Lui. Pocăința presupune 
un sistem de valori bine definit şi clar, în raport 
cu care greşeala poate fi numită „păcat“. Întru- 
cât Dumnezeu îi dă omului porunca, încălcarea 
acesteia reprezintă păcatul, iar pocăința este măr- 
turisirea propriului păcat, rugăminte pentru ier- 
tare şi pentru refacerea unirii cu Dumnezeu. 

Este important să ne amintim că nu este 
corect să vorbim de căinţă şi pocăință dacă ceva 
s-a întâmplat din cauze independente de voința 
omului. Atunci, acesta n-are de ce să se căiască 
şi să se pocăiască: nu rămâne decât să-i pară rău 
pentru ceea ce s-a întâmplat. 

„Ţara sfaturilor”! 


Cel ce vrea să dea dovadă de compasiune față 
de cineva care suferă nu are dreptul să se ames- 
tece în viața lui interioară şi s-o refacă aşa cum 
vrea, după cum n-are nici dreptul să i se „bage 
în suflet” cu sfaturile sale — deşi sfatul poate fi 
folositor, asta se întâmplă numai atunci când 
sfătuitorul îi împărtăşeşte celuilalt cunoştințe- 
le şi abilităţile sale. Atunci, cuvintele lui sincere 
reprezintă o transmitere a experienţei, un dialog 
deschis, un schimb de informaţie, o consultație, 
la care iau parte doi egali, două persoane. 

Există însă domenii ale vieții în care nu este 
admisibil să dai sfaturi. Acestea sunt: 

— ceea ce trebuie celălalt să simtă: „Trebuie 
să-ți placă; nu trebuie să te amărăşti din cauza 
asta; trebuie să-ți fie ruşine; trebuie să fii con- 
vins; nu te teme, trebuie să fii îndrăzneţ”; 

— ceea ce trebuie el să dorească şi necesită- 
țile lui: „De ce nu vrei? Trebuie să te forțezi! La 
ce-ţi trebuie asta? Mai bine ai fi cerut asta... Vrei 
prea multe/dormi prea mult/mănânci prea mult/ 
te odihneşti prea mult”; 

— ceea ce trebuie el să facă: „Irebuie neapă- 
rat să faci cutare lucru, să spui cutare lucru... lar 
asta să nu faci în nici un caz; în locul tău, eu... În 
situația asta, orice om normal ar...”; 

! Joc de cuvinte: în perioada comunistă, „țara Soviete- 


lor“ (adică a sfaturilor) era numită în mod frecvent Uniunea 
Sovietică — n.tr. 

— ceea ce trebuie să gândească: „De unde ai 
scos aşa ceva? Ce prostii îți trec prin cap! Nu înțe- 
leg cum poți să gândeşti aşa! Dar e evident!”; 

— ce fel de relaţii trebuie să aibă: „Trebuie să 
te împaci cu el... De ce te superi pe el, că probabil 
n-a vrut să te supere... De ce eşti prieten cu cuta- 
re? Nu cumva îţi place?”. 

Aici am dat exemple de exprimare care încal- 
că grosolan graniţele personale ale omului. Senti- 
mentele, dorinţele şi necesităţile, gândurile, fap- 
tele şi relaţiile personale se află în zona respon- 
sabilităţii, şi nimeni, nici măcar mânat de bune 
intenții, nu are dreptul să se amestece aici. 

A-l lipsi pe om de responsabilitatea sa este un 
prost serviciu. Gândind, simțind, dorind, făcând 
totul în locul celuilalt poți împiedica dezvoltarea 
personalității lui. Sfătuindu-l ce şi cum să facă, 
cum să gândească şi cum să simtă, îl deprindem 
pe om să „trăiască după mintea altuia”. El poate 
deveni dependent de influența exterioară până 
într-atât că fără îndrumare din afară nu mai poa- 
te face de sine stătător nici măcar un pas, se va 
teme să îşi spună părerea proprie şi să îşi expri- 
me adevăratele sentimente — însă răspunsurile la 
toate întrebările sale personale omul le poartă în 
sine însuşi. El poate greşi, însă vor fi propriile lui 
greşeli, experienţa lui, din care ulterior va trage 
învățăminte. 

Singurul lucru cu care putem fi de ajutor este 
crearea unor condiţii în care omul să poată să se 

audă şi să se înțeleagă mai bine pe sine însuşi, să 
aibă încredere în sine însuşi, nu în părerea altu- 
ia, să ia hotărâri după conştiinţa sa, nu silit, să 
facă ceea ce îi este folositor, nu ceea ce îi place. 

Fiecare adult răspunde singur pentru sine 
însuşi şi pentru viața sa. Chiar şi atunci când îi 
e greu să facă față propriei responsabilități, va 
fi mai bine dacă va face întotdeauna tot ce este 
posibil în ziua respectivă. Asta îi va spori respec- 
tul de sine şi îi va menţine sentimentul propriei 
demnități. 


A CONSOLA ÎNSEAMNĂ 
A-L AJUTA PE OM SĂ SUFERE 


Nu compătimire, ci compasiune 


Pentru oamenii aflați într-o situație de viață 
dificilă e bine să dăm dovadă de compasiune, 
dar nu trebuie să-i compătimim. Pentru mulți, 
cuvintele acestea sunt sinonime, dar asta nu este 
adevărat. 

Compătimirea față de omul care suferă de sen- 
timentul singurătăţii „miroase” a aer de superio- 
ritate — e atitudinea condescendentă a celui puter- 
nic faţă de cel slab, a omului de succes față de ratat, 
a celui inteligent față de cel prost. Există oameni 
care spun pe față: „Mă scoate din sărite când sunt 
compătimit! Este atât de înjositor! Întotdeauna 
mă fac că totul îmi merge bine şi mă strădui să nu 
arăt că îmi este rău, ca să nu stârnesc compătimi- 
re nimănui.” „Compătimitorul” se simte în mod 
inconştient, în adâncul sufletului, mai presus, 
mai bun, şi tocmai în sensul acesta compătimirea 

este înjositoare, duce la condamnarea inconştien- 
tă a celuilalt şi la îngâmfare. Unii oameni cărora 
le place să compătimească se înconjoară în mod 
intenționat de persoane mai puțin realizate şi mai 
puțin fericite, ca să aibă întotdeauna la îndemâ- 
nă un „mijloc de autoadmirare”: „Şi pe ăsta l-am 
ajutat, şi pe ăsta, iar pe tine te mâncau câinii fără 
mine, numai eu am putut să... dacă n-aş fi fost eu... 
Fără mine ei nu sunt în stare de nimic”. Şi dacă se 
dovedeşte deodată că „primitorilor de binefaceri” 
totul le merge bine, „compătimitorii” simt dese- 
ori o adâncă dezamăgire, pierd senzaţia propriei 
importanțe, care era posibilă doar pe fondul nefe- 
ricirii celorlalți, şi încep să aibă ei înşişi nevoie de 
compasiune. 

Compătimirea nu numai că pune la îndoială 
valoarea experienţei personale; în plus, ea neagă 
sau depreciază resursele interioare ale omului 
care a ajuns în necaz. Cel care suferă este atunci 
mai degrabă un obiect care trebuie îngrijit, pen- 
tru care trebuie să faci şi să decizi totul, decât 
o persoană ce în situația dată pur şi simplu are 
nevoie de ajutor. 

Compasiunea se deosebeşte de compătimire 
prin faptul că în ea există respectul față de om, 
față de experienţa, durerea şi suferinţele lui, şi 
nu există îngâmfare. E vorba de o atitudine sen- 
sibilă față de sentimentele celorlalți. Prin com- 
pasiune par a spune: „Eu înțeleg că ţi-este rău/ 
te doare/eşti speriat; şi eu am trecut în viața mea 

prin lucruri asemănătoare; te accept şi îţi accept 
sentimentele, ai dreptul la ele, o să fiu alături 
de tine şi o să te ajut cu ce o să pot, dacă vrei.” 
Totodată, prin compasiune se manifestă solidari- 
tatea cu persoana, nu cu sentimentul. Nu trebu- 
ie să mor de amărăciune alături de cel întristat, 
să cad în depresie la fel ca el, să tremur de frică 
ori să-l urăsc pe omul care l-a supărat. Mai mult 
decât atât: pot să nu împărtăşesc deloc sentimen- 
tele pe care le trăieşte el — de pildă, pot să nu văd 
nici un motiv pentru supărarea sau vinovăția 
lui, pot chiar considera că într-o anumită privin- 
ță n-are dreptate, dar totodată să recunosc drep- 
tul lui de a simţi acum ceea ce simte — supărare, 
vinovăție, furie, amărăciune — fără a încerca să-i 
schimb părerea, să-i „bag mințile în cap”, fără 
să caut „triumful dreptăţii”, fără să emit jude- 
căți de valoare privitor la personalitatea lui şi la 
ceea ce se petrece cu ea. Primind sprijin emoțio- 
nal şi acceptare, celălalt se va linişti mai repede, 
va putea să privească situația sa cu mai multă 
luciditate, şi poate va vedea că a greşit. Principa- 
lul este să nu se simtă singur. 

O persoană nu poate fi mai presus sau mai 
prejos decât alta. Compasiunea e o relație de 
oameni egali, de parteneri. Cel ce oferă compa- 
siune e o persoană ce vine la întâlnirea cu altă 
persoană pentru a-i fi alături la necaz şi la bucu- 
rie. Compasiunea față de omul care suferă exclu- 
de contopirea cu el, când „eu sunt tu şi tu eşti 

eu”. În contopire, persoana nu mai are granițe şi, 
prin urmare, nici spațiu personal, ceea ce-i vată- 
mă atât pe omul care ajută, cât şi pe cel ce are 
nevoie de ajutor. Contopirea e calea către depen- 
denţă. În cazul compasiunii, nimeni nu salvează 
pe nimeni, nu-l „scoate la liman”, nu-l „alimen- 
tează energetic”; rolul tău este modest — pur şi 
simplu de a fi alături. Ce înseamnă asta vom ară- 
ta puţin mai jos. 


EXPERIENȚA SAU 
CUM SĂ FII TU ÎNSUŢI 


Ce îi motivează pe oamenii care folosesc meto- 
de neeficace de comunicare? Poate că a deprecia 
sau a da speranţe ei vor atunci când se simt nea- 
jutoraţi în faţa durerii celuilalt, când nu sunt pre- 
gătiți psihologic să se întâlnească cu suferința şi 
deznădejdea. A fi gata înseamnă a avea forțele 
spirituale şi resursele psihologice ce ne permit 
să rezistăm în faţa suferințelor celuilalt chiar şi 
în situaţia cea mai critică. Aici poate fi de ajutor 
atitudinea creştinească față de criză şi suferință 
ca faţă de o importantă experienţă personală, ca 
față de o nouă etapă a dezvoltării propriei perso- 
nalități — dificile, grele, dar poate că şi mai preți- 
oase în virtutea acestui fapt. 

Recunoaşterea valorii netrecătoare a experi- 
enţei ne ajută să acceptăm orice experiență, fără 
s-o împărțit în „rea” şi „bună”. Experienţa este o 
şansă de dezvoltare şi transfigurare a persona- 
lității. Omul alege singur cum va folosi această 

şansă. „Ridicându-se pe o nouă treaptă a expe- 
rienţei, personalitatea se îmbogăţeşte atât cu noi 
cunoştinţe, cât şi cu noi capacități. Însuşi meca- 
nismul înălțării deasupra condiţiilor ori situaţii- 
lor prezente e o capacitate de mare preț a perso- 
nalității. Ea constă în depăşirea limitării impuse 
de situaţie, în extinderea conştienţei, într-o mai 
mare libertate de alegere, într-o mai mare infor- 
mare şi libertate şi, în fine, scoate personalitatea 
din fundătură”, scrie despre însemnătatea expe- 
rienței protoiereul Andrei Lorgus. 

Experiența este numită „apăsătoare”, „ama- 
ră”, „tristă”, „fericită”, „ruşinoasă” — toate aces- 
tea descriu sentimentele legate de evenimente, 
dar experienţa în sine este întotdeauna preţioa- 
să, chiar dacă pentru ea este plătit un preț înfri- 
coşător. Nu degeaba în popor au luat naştere 
proverbele: „Unul bătut face cât doi nebătuţi”, 
sau: „Pe vrăbioiul încercat nu-l păcăleşti cu plea- 
vă”. Se mai spune şi: „Ce nu ne omoară ne face 
mai puternici.” 

Criza, doliul, boala, pierderea nu înseamnă 
numai suferinţă, ci şi o şansă de a afla despre noi 
înşine şi despre viaţă ceva esenţial, care înainte 
nu era conştientizat — o şansă de a ne schimba 
viața. Atunci când omul trăieşte însă un moment 
de cotitură al vieții sale e important ca el să ştie 
că în pofida singurătăţii prin care trece nu este 
singur; că atunci când simte că nu mai poate va 
fi sprijinit, cineva va fi alături de el; că poate cre- 

de în cineva şi se poate încrede în cineva — iar 
încrederea presupune relații oneste, în care nu 
este loc pentru speranțe mincinoase şi ignorarea 
sentimentelor celuilalt. 

Psihologul care lucrează pe făgaşul abordării 
orientate duhovniceşte are o compasiune apar- 
te faţă de omul care trăieşte o criză sau o peri- 
oadă dificilă a vieţii. Lucrul acesta a fost descris 
cu mare exactitate de profesorul F. Vasiliuk: „A-l 
consola pe cel îndurerat nu înseamnă a te stră- 
dui să-i anulezi, să-i desființezi suferinţa, ci să-l 
ajuţi în efortul lui sufletesc de trăire a necazului. 
Paradoxal, dar aşa este: a consola înseamnă a-l 
ajuta pe om să sufere.” 

În discursul pe care l-a ţinut cu prilejul împli- 
nirii a şaptezeci de ani de viață, marele Charlie 
Chaplin remarca: „Când m-am îndrăgit pe mine 
însumi, am înţeles că tristețea şi suferințele sunt 
doar semnale ce mă previn că trăiesc împotri- 
va propriului meu adevăr. Astăzi ştiu că asta se 
numeşte «a fi tu însuți».” 

COMPONENTELE AJUTORULUI 


Merită să ne amintim că asistența psihologi- 
că adecvată e un proces foarte complicat, pe care 
nu reuşim întotdeauna să-l realizăm bazându-ne 
numai pe judecata sănătoasă, fără să aplicăm 
cunoştinţe speciale de psihologia comunicării. 
Ca atare, dacă nu suntem convinşi de capacita- 
tea noastră de a alege cuvintele potrivite, câteo- 
dată e mai bine să nu spunem nimic, ci pur şi 
simplu, tăcând, să-l privim în ochi pe celălalt, 
să-l ținem de mână, să bem împreună un ceai, să 
ne plimbăm împreună în parc. Dacă te afli ală- 
turi, dacă eşti gata să sprijini la nevoie, asta este 
absolut suficient pentru ca cel ce suferă să simtă 
că nu e singur. 

Există câteva componente fundamentale ale 
ajutorului dat celor ce suferă: a fi alături, a ascul- 
ta, a înţelege. Se pot spune câteva cuvinte despre 
fiecare dintre aceste componente. A fi alături 

înseamnă a trăi CU celălalt. Nu PENTRU celălalt, 
ci anume CU celălalt. Viaţa cu celălalt înseamnă 

prezență personală — prezența unei persoane în 
viața celeilalte şi viceversa. Prezența personală 
presupune respect, acceptare, înțelegere, compa- 
siune şi a fi gata să sari în ajutor. Despre modelul 
caracteristic al vieții PENTRU celălalt am amin- 
tit deja atunci când am vorbit despre codepen- 
denţă (v. capitolul „Codependenţa — singurătate 
sub masca apropierii”). 

Oamenii singuri au mijloace pentru a face față 
singurătăţii lor: televizorul, Internetul, cărțile. Ei 
au însă nevoie de prezența omenească, de par- 
ticiparea omenească la viaţa lor. Atunci când ne 
„închiriem”, chiar şi cu cele mai bune intenții, 
când încetăm să mai simțim valoarea propriei 
vieți şi propriei personalități, „Eul” nostru parcă 
s-ar dizolva, şi nu mai putem „fi prezenți şi par- 
ticipa”, ci putem numai deservi, adică putem fi 
doar un mijloc. Aceasta sărăceşte viața celui aflat 
în nevoie, fiindcă lui îi trebuie, mai mult ca ori- 
ce altceva, prezența personalității altuia în viața 
lui, astăzi şi aici. 

Desigur, există situaţii de urgenţă, situa- 
ţii extreme, când este necesară abnegația, tota- 
la dăruire de sine. Din fericire, acestea se întâm- 
plă însă foarte rar — iar a te sacrifica fără să fie 
o nevoie deosebită douăzeci şi patru de ore din 
douăzeci şi patru, şapte zile pe săptămână, este 
o sinucidere. Important este ca la un moment 
dat să recunoşti cu smerenie caracterul limitat 
al posibilităților tale şi faptul că ai, ca orice om, 


205 


ue uter 


On DINA 


OLGA KRASNIKOVA 


necesități elementare: somnul, mâncarea, odih- 
na. Există un exemplu simplu care îi aduce pe 
mulți la realitate: automobilistul ştie precis câtă 
benzină îi trebuie ca să parcurgă o anumită dis- 
tanţă, şi trece din timp pe la benzinărie, ca maşi- 
na să nu-i rămână în pană la jumătatea drumu- 
lui. Organismul uman nu este o maşină — organi- 
zarea lui este mult mai complexă şi mai subtilă. 
Pentru ca el să servească bine şi multă vreme tre- 
buie neapărat să avem grijă de el — şi nu numai 
să-i „băgăm benzină” la timp, ci şi să „schim- 
băm uleiul” în mod periodic, să-i facem „revizia 
tehnică”. Atitudinea iresponsabilă față de tine 
însuți nu este nici o jertfelnicie, ci încredere în 
sine necugetată. De aceea este atât de important 
să avem simțul măsurii, să ştim să distribuim în 
mod raţional povara, să învăţăm să redistribu- 
im responsabilitatea, nu să luăm totul pe proprii 
umeri acolo unde se poate şi fără eroism. 

Prezenţa personală e mult mai dificilă decât 
ajutorul material. A-l privi în ochi pe muribund şi 
a-l ţine de mână e mult mai dureros decât a-i face 
patul sau a-i aduce apă (ceea ce, fără discuție, e de 
asemenea foarte important). A fi alături e lucrul 
cel mai greu, însă şi cel mai simplu — simplu fiind- 
că pentru asta nu e nevoie de eforturi, tehnolo- 
gii, metode speciale. Pentru asta nu trebuie să fii 
geniu, gigant, bogat, puternic. E de ajuns să fii 
pur şi simplu om, care şi el are câteodată nevoie 
de ajutor. Important e doar să nu uiţi de asta. 


206 


SINGURĂTATEA 


A fi alături este forma cea mai eficace de aju- 
tor. Cel ce este alături merge „mână în mână”; cel 
ce este alături inspiră încredere — el nu condam- 
nă; cel ce este alături înțelege; după cum glăsu- 
ieşte înțelepciunea populară, durerea împărtăşi- 
tă cuiva devine de două ori mai uşoară. Chiar şi 
atunci când mori, nu te simţi atât de singur dacă 
ştii sigur că alături e cineva. 

Următoarele componente ale ajutorului — 
a asculta şi a auzi — nu sunt identice. A ascul- 
ta înseamnă a fi pe „lungimea de undă” a celui- 
lalt, nu pe cea proprie. A asculta înseamnă a fi 
atent şi a băga de seamă nu doar cuvintele celui- 
lalt, ci şi intonaţia, privirea şi mimica, gesticu- 
laţia şi poza lui. A auzi înseamnă a pătrunde în 
sensul pe care interlocutorul îl pune în spusele 
sale. Sensul acesta nu este totdeauna clar expri- 
mat, fiindcă nu oricine se pricepe să-şi formule- 
ze bine ideile, nu oricine ştie să explice pe înţe- 
les. Şi se întâmplă uneori ca omul însuşi să nu 
înțeleagă pe deplin ce anume vrea să împărtă- 
şească. De aceea este atât de important ca cel ce 
ascultă să fie concentrat la maximum pe discu- 
ție, fiindcă orice cuvânt poate deveni cheia înţe- 
legerii reciproce. Şi cât de grăitoare pot fi o tăce- 
re, o pauză! 

Pentru a auzi nu este totdeauna destul să înțe- 
legi sensul obişnuit al cuvintelor, limba pe care o 
vorbeşte interlocutorul. Adeseori, pentru a înțe- 
lege sensul personal pe care acesta îl dă spuse- 

lor sale trebuie să fim atenţi la context. „În relați- 
ile bazate pe încredere, omul iubitor, interesat de 
viaţa şi de dezvoltarea personalităţii celuilalt, are 
uneori neapărată nevoie de efortul şi de pricepe- 
rea de a-l asculta şi a-l auzi pe acest celălalt.” 
Priceperea de a asculta şi de a auzi poate fi 
dezvoltată. Pentru început, nu ar fi rău să învă- 
țăm măcar să tăcem când cineva vorbeşte, fără 
a încerca să-l întrerupem, să vorbim „peste el”, 
să ne exprimăm/impunem neapărat propriul 
punct de vedere, să comentăm, să dăm propria 
interpretare sau apreciere — dar cât de dificil este 
câteodată să ascultăm tăcuţi, cu atenție, pătrun- 
zând în fiecare cuvânt şi fiecare intonaţie, ca să 
pricepem ce anume încearcă omul să ne facă să 
înțelegem! Apropo, câteodată scopul vorbitoru- 
lui nu e deloc acela ca interlocutorul să-l înțelea- 
gă — pentru el este important să se înțeleagă sin- 
gur mai bine pe sine însuşi. Fraza: „De unde să 
ştiu eu ce gândesc până când nu spun” este o 
minunată ilustrație a adevărului acestei afirma- 
ţii. Unii chiar consideră că a gândi rostindu-ți 
toate gândurile cu voce tare este o particularitate 
a sexului feminin — aşa încât a-i da omului posi- 
bilitatea de a spune ce are pe suflet, de a fi ascul- 
tat şi auzit, înseamnă adeseori a-i face un servi- 
ciu inestimabil. Există profesii (toate presupu- 
nând comunicare cu oamenii) în care e imposibil 
să faci față fără această abilitate. Totuşi, chiar 
dacă nu sunteți un profesionist în acest dome- 

niu, ci pur şi simplu un prieten, capacitatea de a 
asculta vă trebuie neapărat. 

Pentru cei ce vor să ajute pe cineva care suferă 
foarte importantă este şi înțelegerea. A înțelege 
înseamnă a accepta limbajul şi sensurile celuilalt. 
Dintr-o perspectivă formală, toți ne folosim de 
aceeaşi limbă; totuşi, în mod real, vorbim limbi 
diferite. Limbajul nostru e plin de sensuri perso- 
nale, care reflectă experiența noastră personală. 
Experienţa personală este contextul ce defineşte 
sensurile suplimentare ale cuvântului. Pentru a 
pătrunde sensul personal — adică pentru a-l înțe- 
lege pe celălalt — trebuie să facem un efort şi să 
ascultăm cu luare-aminte, să învăţăm să recu- 
noaştem nuanțele vorbirii lui. Pentru aceasta e 
nevoie de atenţie şi de timp. Câteodată, în funcţie 
de particularităţile personale ale omului, de rapi- 
ditatea vorbirii lui, de dicţie, de modul specific în 
care foloseşte cuvintele, este nevoie de mult timp 
şi multă sârguință pentru a învăţa să înțelegem 
despre ce vorbeşte persoana respectivă. Câteoda- 
tă, tocmai a înțelege înseamnă a ajuta. 

Totuşi, cel puţin la fel de mult — poate chiar 
mai mult — timp şi atenţie ne trebuie pentru a 
înțelege despre ce nu vorbeşte respectivul — nu 
vorbeşte fiindcă nu doreşte, n-are încredere, se 
teme sau nici el nu-şi dă seama de ce anume. E 
important să observăm şi să elucidăm orice reti- 
cenţe şi totodată, pe cât este posibil, să lărnurim 
cauzele lor. Nu trebuie să uităm nici că o astfel de 

cauză poate fi, printre altele, curiozitatea noas- 
tră exagerată sau întrebările noastre lipsite de 
tact. Nu trebuie să confundăm „interogatoriile” 
cu manifestările compasiunii umane. „La ce te 
gândeşti acum? Văd în ochii tăi că ascunzi ceva 
de mine. E ceva ce nu-mi spui! Mai bine măr- 
turiseşte adevărul, că oricum o să aflu!” Frazele 
de acest gen sunt cel mai bun mijloc de a-i tăia 
interlocutorului orice chef de a vă mai împărtă- 
şi ceva. Importante sunt nu numai cuvintele şi 
intonațiile, ci şi întreaga înfăţişare a ascultătoru- 
lui — aici nu se poate juca teatru, falsitatea se sim- 
te imediat. Numai respectul autentic şi compasi- 
unea autentică, nu frazele „corecte” învățate pe 
dinafară, vă vor ajuta să găsiţi cuvintele potrivi- 
te şi să creați condiţiile indispensabile unui dia- 
log sincer. 


EFORT SISIFIC SAU LUMINA 
DE LA CAPĂTUL TUNELULUI? 


„Cel mai degrabă, schimbarea se va putea 
petrece atunci când pacientul va renun- 
ţa măcar pentru o clipă la dorinţa de a fi 
altul şi se va strădui să fie cel care este.” 
(Arnold Beisser) 


Conştientizarea cauzelor a ceea ce i se întâm- 
plă omului respectiv constituie doar începutul 
unei lucrări mari şi importante. Mulţi ar vrea 
să capete un algoritm universal valabil, care 
descrie în amănunt acțiunile, cuvintele, alegeri- 
le concrete care să-l ducă negreşit pe om la scop, 
care este întoarcerea la sine însuşi şi izbăvirea de 
sentimentul singurătăţii — dar o asemenea rețe- 


tă nu există. Putem doar să schițăm nişte repere 
de bază. 

Obiective pentru întreaga viață 


Foarte pe scurt, calea schimbării personalității 
constă din următorii paşi consecutivi: 

- întoarcerea la tine însuţi — a face cunoştinţă 
cu tine însuți, cu potenţialul şi limitările tale, a 
învăţa să „fii tu însuţi”, nu să pari ceva, să simți 
că ai coloană vertebrală; 

- întoarcerea la Dumnezeu - a te întoarce cu 
toată persoana ta către Persoana lui Dumne- 
zeu, a găsi în viață verticala, vectorul dezvoltării 
duhovniceşti, a trece de la poziţia copilărească:; 
„Dă-mi! Mai vreau!” la cea adultă: „Mulţumesc 
pentru tot!”; 

- întoarcerea la oameni — a deveni o persoană 
mai matură, care îşi simte legătura cu sine însuşi 
şi cu Dumnezeu, a începe să construieşti rela- 
ţii mai oneste cu cei din jur, relaţii care exclud 
manipulările, fățărnicia, dorința de a fi pe placul 
oamenilor, egoismul, egocentrismul, abnegaţia 
nevrotică etc. 

Înfăptuind paşii aceştia, omul va putea să 
rămână el însuşi în orice relație şi, simțindu-şi for- 
ța lăuntrică, având încredere în sine, va putea să 
înceapă să aibă încredere şi în ceilalți, păstrându-şi 
totodată responsabilitatea pentru deciziile şi ale- 
gerile sale. Adică a deveni adult cu adevărat. 

Condiţiile în lipsa cărora o astfel de schimba- 
re benefică e practic imposibilă: 

— acceptarea necondiționată, fără judecăți de 
valoare, a propriei persoane. Refuzul de a te 

compara cu alții. Totodată, perspectiva onestă şi 
aprecierea lucidă a propriilor acțiuni, sentimen- 
te, gânduri, dorinţe, atitudini. Simțul măsurii şi 
autocritica sănătoasă, fără autoflagelare şi auto- 
justificare. Dacă omul va continua să se evalueze 
şi compare mereu, va pierde cu această ocupa- 
ție inutilă — mai exact, dăunătoare - toate forțele 
sale, fără a obţine alt rezultat afară de obişnuite- 
le sentimente ale vinovăţiei, epuizării, lipsei de 
ieşire din situație, iritării şi ruşinii; 

— grija pentru propria condiţie fizică: a îţi asi- 
gura un somn sănătos, mâncare sănătoasă, odih- 
nă sănătoasă, lipsa durerii, ca să nu cazi într-o 
stare de conştiinţă modificată. Când vrei să 
dormi sau te doare capul, toată atenţia să se con- 
centreze pe căutarea pernei sau a tabletei potri- 
vite, nu pe dezvoltarea propriei personalități; 

— recunoaşterea dreptului tău la greşeală. 
Greşelile şi crizele sunt componente nelipsite ale 
dezvoltării. Dacă nu-ţi recunoşti dinainte drep- 
tul de a greşi, dacă te vei acoperi singur de ocări 
pentru orice mişcare eronată (iar aceste mişcări 
vor fi foarte multe), va fi imposibil să faci primii 
paşi în necunoscut. 

Obiectivele pe care omul le îndeplineşte în 
calea schimbării sale pot coincide parțial cu con- 
dițiile schimbării: 

— a încerca să te accepți necondiționat aşa cum 
eşti acum, fără cazi în extremele idealizării şi 
deprecierii: „Sunt prețios, deşi sunt imperfect“; 

— a-ţi revizui aşteptările față de tine însuți şi 
față de cei din jur, pretenţiile exagerat de mari şi 
exagerat de mici; 

— a-ţi face curaj şi a-ți privi în mod cinstit via- 
ţa emoțională, cu toate dificultățile şi particula- 
ritățile ei; 

- a-ţi dezvolta în mod constant inteligența 
emoțională: a învăța să-ți observi şi să-ţi înţelegi 
mai bine reacțiile emoționale şi sentimentele, a 
învăța să ai empatie şi compasiune față de oame- 
nii din jurul tău; 

- a-ţi fortifica imunitatea emoțională — stabili- 
tatea emoțională, care, oricât de ciudat ar părea, 
este legată în mod direct de schimbarea siste- 
mului de valori. Dacă în vârful ierarhiei valori- 
lor se află sufletul nemuritor, relația cu Dumne- 
zeu, viața, sănătatea, dezvoltarea personalității, 
atunci problemele de zi cu zi — pierderea portofe- 
lului, faptul că ai fost certat sau „nu m-a sunat!!!” 
— nu mai sunt percepute ca o tragedie de propor- 
ţii universale, nu te mai fac să „deraiezi”; 

— a învăţa metode adecvate şi acceptabile soci- 
al de a-ți exprima emoțiile; 

- a da mai multă atenţie lucrurilor bune din 
viața ta (chiar dacă nu sunt atât de multe câte ai 
vrea), nu celor care nu sunt bune; 

— a dezvolta în tine dragostea de viaţă şi vita- 
litatea; 

- a te afla într-o necontenită căutare spiritua- 
lă, pe calea perfecționării spirituale, a lucra lăun- 

tric. Dezvoltarea lăuntrică trebuie să devină o 
strategie de viață. 

Aceste obiective sunt pentru toată viața, deoa- 
rece odată cu vârsta şi în funcție de situația exte- 
rioară reacţiile noastre emoționale şi sentimen- 
tele noastre se pot schimba destul de mult, iar 
metodele şi schemele vechi, bine puse la punct, 
pot să nu mai dea randament. Personalitatea 
nu rămâne neschimbată: ea ori se dezvoltă, ori 
se adaptează, ori se degradează. Fiecare zi cere 
soluţii noi. 


In sus pe scara rulantă ce merge în jos 


Putem concepe metaforic viața personalității 
ca pe o necontenită mişcare în sus a omului pe 
o scară rulantă ce merge în jos. Pentru a ajun- 
ge la punctul cel mai înalt, trebuie neapărat să 
mergem tot timpul înainte cu o viteză mai mare 
decât viteza scării rulante. Totodată, nu avem 
voie să ne grăbim, fiindcă altfel o să ne epuizăm 
repede, ritmul nostru de mers va deveni din ce 
în ce mai lent, scara rulantă ne va trage în jos, şi 
vom fi nevoiţi să facem încă o dată drumul deja 
parcurs. Pentru a face față urcuşului trebuie să 
ne studiem bine forţele şi posibilitățile, să dez- 
voltăm în noi simțul măsurii, perseverenţa, tena- 
citatea, pentru ca atunci când vom cădea să ne 
ridicăm iar şi iar şi să reluăm mişcarea în sus. 
Lucrul acesta Li se va părea unora o muncă sisifi- 

că, însă cel care, în pofida tuturor greutăților, va 
îndrăzni să înceapă această călătorie va fi răsplă- 
tit — nu prin rezultat (deoarece desăvârşirea nu 
are limite), ci prin procesul suişului personalită- 
ţii sale spre înălțimile înțelepciunii şi duhului. 

La un moment dat, pe această cale omul va 
putea descoperi deodată că a încetat să mai depin- 
dă de prezența altora, de părerea lor, că nu-l mai 
chinuie crizele de singurătate, şi că relațiile cu 
cei din jur s-au schimbat şi ele — au devenit mai 
conştiente şi mai cinstite. O parte din anturajul 
dinainte a rupt-o cu el, dar cei ce au rămas alături 
au devenit „de-ai lui”, apropiaţi, şi pe deasupra 
au apărut persoane noi, cu care îl uneşte un sen- 
timent de înrudire sufletească. Sfera comunică- 
rii nu devine întotdeauna mai largă, dar calitatea 
relațiilor se îmbunătăţeşte indubitabil. 

Succesul călătoriei numite „întoarcerea la tine 
însuți şi la oameni” depinde de omul însuşi, de 
atmosfera în care trăieşte la momentul dat, de 
experiența lui trecută, de familia lui. Dacă în 
prezent el are un serviciu care, una peste alta, 
îl satisface, dacă are măcar o persoană apropia- 
tă, dacă are rude, dacă are vreun hobby, dacă a 
avut o copilărie mai mult sau mai puţin norma- 
lă şi frământările copilăriei erau legate numai de 
faptul că părinții îl trimiteau vara la bunici, asta 
e o variantă. Cu totul altceva este atunci când 
respectivul a fost dat nu demult afară şi nu îşi 
poate găsi un loc de muncă potrivit calificării 

sale, când are probleme cu locuința, când priete- 
nii lui locuiesc departe, când a pierdut orice legă- 
tură cu rudele, când în copilărie a crescut fără 
tată sau când cineva din familie suferea de alco- 
olism (aceştia sunt factorii ce duc cel mai frec- 
vent la deformări destul de serioase ale dezvol- 
tării personalității). Desigur, îi va fi mai greu să 
schimbe ceva în sine — are puţine resurse. Există 
şi situaţii mai grave — de pildă, când unul dintre 
părinţi şi-a pus capăt vieţii, sinucigându-se. Fără 
îndoială, asta nu are cum să nu îşi lase amprenta, 
într-un fel sau altul, asupra vieții omului respec- 
tiv. Oricum, nici măcar atunci existenţa lui nu e 
condusă de predestinare şi nu trebuie să fie fata- 
list. Se întâlnesc oameni care trec prin suferin- 
ță şi pierdere devenind mai puternici, mai înțe- 
lepţi, pe când alții se înrăiesc, îşi pierd credința. 
Avem întotdeauna de ales! 

Efortul lăuntric de căutare a „eului” pierdut 
durează câteodată câteva luni, iar uneori se pre- 
lungeşte întreaga viaţă. Totul este foarte individu- 
al şi aminteşte lupta cu excesul de greutate: unii 
au doar 1-2 kg în plus, pe care pot să le „rezolve“ 
uşor şi repede şi singuri — dar după cum fără o 
intervenție operatorie şi fără ca sănătatea să aibă 
de suferit nu poți slăbi 30 kg într-o săptămână, 
„până la sărbători”, nici de experiența apăsătoa- 
re „excesivă” nu poți scăpa urgent, „excizând” în 
câteva zile o bucată din viaţa ta. Şi oare trebu- 
ie să scăpăm de episoade din viața noastră? Fără 

ele, tabloul nu va fi întreg. Sigur, atitudinea față 
de aceste perioade triste e altă problemă — să le 
privim cu ochi plini de groază şi de durere sau 
cu compasiune şi înțelegere? În această privin- 
ță, fiecare om are propria cale şi propriul ritm, în 
funcţie de resursele şi de experiența sa de viaţă. 
Oricum, toate eforturile vor fi răsplătite cu vârf 
şi îndesat, întrucât — spunea un psiholog - forța 
personalității tale constă în autenticitatea ta, nu 
în abilitatea de a te face că eşti aşa cum de fapt nu 
eşti. Dacă nu te arăţi pe tine însuți, cu tine nu o să 
fie oamenii ce ţi se potrivesc. 


Ce ne poate povesti singurătatea? 


În cursul trainingurilor consacrate temei sin- 
gurătăţii se vede cum oamenilor li se schimbă 
atitudinea față de această stare complexă. De la 
frică, tristeţe şi sentimentul lipsei de ieşire din 
situație, care apăreau la simpla aducere amin- 
te de singurătate, mulți ajung să înțeleagă şi să 
recunoască necesitatea singurătăţii pentru sufle- 
tul lor, pentru comunicarea cu Dumnezeu, pen- 
tru cunoaşterea de sine. În singurătate avem 
posibilitatea de a reflecta în linişte, de a ne refa- 
ce forțele, de a face lumină în noi înşine. „Când 
pierzi contactul cu liniştea lăuntrică, pierzi con- 
tactul cu tine însuți. Când pierzi contactul cu tine 
însuți, te pierzi pe tine însuţi în această lume”, 
scrie filosoful E. Tolle. 

Foarte mult depinde de omul însuşi şi de 
felul cum el îşi „utilizează” singurătatea. În sta- 
rea aceasta poți să te „împotmoleşti” şi să rămâi 
aşa, să trăieşti „la marginea drumului”, dar poți 
şi să trăieşti această perioadă într-un mod crea- 
tiv, E important să ținem minte că singurătatea 
este adeseori propria noastră alegere, nu o stare 
în care am ajuns forțat. Aşadar, atunci când înțe- 
legem că singurătatea şi-a îndeplinit deja func- 
ția ne putem continua deja calea, putem ieşi din 
„ascunzătoare“ înnoiți, cu observaţii, concluzii, 
planuri interesante. 

Dacă omul s-a simțit singur în mod brusc, nu 
fiind lipsit de comunicare, ci aflându-se între 
oameni, nici acesta nu este un motiv pentru a 
cădea în panică sau în tristețe şi a trage concluzia 
că „nimeni nu mă iubeşte, nimeni nu mă înțele- 
ge, nimeni n-are nevoie de mine”. Poate că ceva 
a atins coardele esenţiale, de profunzime, ale 
sufletului său, şi el a ajuns faţă în față cu singu- 
rătatea existenţială — trăire absolut firească pen- 
tru orice persoană, cu care mulți se ciocnesc din 
când în când. Filosoful I. Ilin scria: „Această sin- 
gurătate pe toată viața e o povară grea, însă ea 
e şi un mare bine. Când omul îşi conştientizea- 
ză singurătatea, întreabă: «Cine îmi va ajuta?» — 
şi răspunsul sună aşa: «Eu însumi sunt dator să 
mă ajut»... Şi aşa este pusă piatra de temelie a 
caracterului. Răspunsul mai spune şi următoa- 
rele: «Domnul din ceruri mă va ajuta cu atât mai 

sigur, cu cât Îi voi fi mai credincios»... Şi aşa este 
pusă piatra de temelie a credinţei. În singurătate, 
omul se află pe sine însuşi, îşi află forța de carac- 
ter şi află izvorul vieții.” 

Uneori se întâmplă însă ca sentimentul de sin- 
gurătate apărut pe neaşteptate să fie un simptom 
al deteriorării relaţiilor respectivului, şi atunci 
trebuie începută „ancheta”, trebuie lămurit ce 
anume s-a petrecut, trebuie întreprinse anumite 
acţiuni în vederea refacerii sau schimbării rela- 
țiilor. Poate că ceva a rămas nerostit, un anumit 
sentiment a rămas neexprimat, undeva a apărut 
o tensiune, iar tensiunea s-a transformat treptat 
în iritare sau în înrăire. În relațiile interperso- 
nale nu există fleacuri; ele nu se formează de la 
sine şi nu pot fi lăsate la voia întâmplării. De la o 
supărare absurdă până la ură nu e decât un pas, 
iar pentru refacerea încrederii poate fi nevoie de 
mulți ani. 

În toate cazurile descrise mai sus, funcţia sen- 
timentului singurătăţii este cea de a semnala 
necesitatea de a da atenţie sistemului de relaţii: 
„Eu şi Eu”, „Eu şi Dumnezeu”, „Eu şi Celălalt” 
sau „Eu şi Lumea”, şi de a face ordine în el. 

Câteodată, trăirea singurătăţii este ca soneria 
de la intrare: o chemare de a te ridica de pe cana- 
pea şi de a te uita ce lucru nou a intrat în viața 
ta sau ce are nevoie acum de o atenţie deosebi- 
tă din partea ta. Unii preferă să rămână pe cana- 
pea şi să se lamenteze: „Iarăşi sună la uşă! Până 

când? Nu mai suport! Ce am făcut ca să merit 
aşa ceva? De ce eu?!“, dar nu se clintesc din loc şi 
nici măcar pe vizor nu se uită. Alţii se fac că nu 
aud nimic sau încearcă să dea mai tare televizo- 
rul ca să înăbuşe sunetul soneriei (există oameni 
la care televizorul este deschis douăzeci şi patru 
de ore din douăzeci şi patru, fiindcă ei nu supor- 
tă liniştea). 

Uneori, omul se duce să deschidă „uşi” stră- 
ine, luându-se după „prostia din popor”: dacă 
te simți singur, găseşte pe cineva căruia îi este şi 
mai rău, ajută-l, şi n-o să te mai simți atât de sin- 
gur. Dar dacă nu ai făcut lumină în cauzele sin- 
gurătății tale, dacă n-ai învățat să adopţi o atitu- 
dine constructivă faţă de ea, cu ce te vei duce la 
celălalt? Cu fricile şi tristețea ta? „Am venit să-ți 
dau de mâncare, dar eu nu am ce să mănânc. Hai 
să mâncăm. Nu mă ospătezi?” Sau: „Mi-e rău, 
am venit la tine fiindcă ție ţi-e şi mai rău, şi sper 
că asta o să mă facă să mă simt mai bine.” Foarte 
„Dobil” motiv! Adică celălalt, căruia acum îi e şi 
mai rău, trebuie să devină obiect — mijloc al lup- 
tei mele cu singurătatea mea? 


Cu ce poate ajuta psihologul? 


Câteodată, omul nu se descurcă, totuşi, fără 
ajutorul psihoterapeutului. În anumite cazuri 
sunt suficiente două-trei întâlniri, dar mai frec- 
vent este necesară o lucrare destul de îndelun- 

gată. În cursul primelor câteva întâlniri se stabi- 
leşte contactul cu psihologul, căci pentru a înce- 
pe lucrul de profunzime este absolut necesară 
o relație de încredere. La primele întâlniri este 
important să se facă lumină nu atât în cauzele 
dificultăților apărute la pacient, cât în planurile 
lui: ce anume vrea, spre ce este orientat. Aceas- 
ta este o problemă foarte serioasă; de aceea, un 
anumit timp se cheltuie pe focalizarea scopului 
psihoterapiei în mod corespunzător persoanei 
concrete date. 

Cel mai frecvent, pacienţii vin cu întrebări 
de genul: „Ce să fac ca soțul să se întoarcă la 
mine?“, sau: „Cum trebuie să mă port ca bărbaţii 
să înceapă să-mi dea atenţie?”, sau: „Cum să fac 
ca mama să învețe să mă înțeleagă?”, sau: „Vreau 
ca el să se schimbe, să devină mai bun! Cum să 
obțin asta?” Altfel spus, „învățaţi-mă să-i diri- 
jez pe cei apropiaţi, ca ei să se poarte aşa cum 
îmi trebuie mie!”, adică „învăţaţi-mă să manipu- 
lez oamenii — dar, după cum am spus, din punc- 
tui de vedere al psihologiei creştine o aseme- 
nea atitudine față de celălalt e inadmisibilă. Aici 
este încălcat unul dintre principiile fundamen- 
tale: respectul față de libertatea persoanei. Sun- 
tem nevoiţi să lucrăm cu aceste solicitări, pentru 
a le reformula. Este important să-l ajutăm pe om 
să revină la sine însuşi, la viaţa sa, să renunţe la 
dorința de a-şi „reeduca” mama, de a-şi „remo- 
dela” soțul, de a-şi „îmbunătăți“ fiul, de a-şi face 

„mai confortabilă” prietena. Sarcina psihologu- 
lui constă, de asemenea, în a-l ajuta pe om să 
învețe să găsească în sine resurse care să-i per- 
mită să facă față dificultăţilor. 

În cursul psihoterapiei orientate duhovniceş- 
te, clientul progresează constant în ce priveşte: 

— discernerea stărilor sale duhovniceşti şi psi- 
hologice; 

- dobândirea experienţei psihologice şi 
duhovniceşti de depăşire a crizelor; 

- nivelul de conştientizare a stărilor sale emo- 
ționale, necesităților, motivaţiilor, gesturilor, ati- 
tudinilor sale; 

- recunoaşterea valorii dezvoltării sale psiho- 
logice şi duhovniceşti; 

- asumarea unei responsabilități adecvate pen- 
tru propria stare duhovnicească şi psihologică. 

Psihoterapia ajută la „pipăirea” căii, la stabili- 
rea direcției de mişcare, dar omul trebuie să stră- 
bată singur această cale — şi dacă el se bizuie pe 
nădejdea că o să primească o „tabletă magică”, 
care va face să „treacă totul”, se înşală profund. 

În ce priveşte aşteptările legate de psihote- 
rapie există două extreme. Prima este: „Totul se 
poate repara!” Nu trebuie să ne facem iluzii că 
omul ce are în anamneza sa traume psihologice 
grave suferite în copilărie va putea trăi „ca toți 
oamenii normali”. Există pierderi ireversibile, ce 
pot fi doar deplânse, dar nicidecum compensate: 
dacă în copilărie omul n-a avut tată, n-a avut, şi 

nu va avea cum să simtă că se află retroactiv sub 
ocrotirea de nădejde a tatălui. O persoană matu- 
Tă poate compensa asta întrucâtva, devenindu-şi 
singur „mamă şi tată”, dacă va învăţa să se trate- 
ze pe sine însuşi cu atenţie şi cu grijă, să se pro- 
tejeze. Oricum, în pofida tuturor eforturilor lui, 
nu-i va apărea acelaşi sentiment că are în spate 
un reazim de nădejde ca la omul care a crescut 
într-o familie completă şi funcțională (psihologic 
sănătoasă). Din păcate. 

A doua extremă este: „Totul e în zadar! Nu pot 
fi ajutat!” Oricât de încurcată şi de cronicizată ar 
fi situaţia, întotdeauna putem încerca să o ame- 
liorăm măcar cât de cât, fiindcă doctorii îi ajută, 
în măsura posibilităților, şi pe bolnavii cu mala- 
dii incurabile! Spre deosebire de medicină însă, 
în psihologie tu eşti singurul care te poți ajuta 
cu adevărat. Psihoterapeutul doar creează nişte 
condiții în care omul se priveşte pe sine însuşi 
şi îşi priveşte propria viaţă din altă perspectivă, 
capătă o experienţă nouă, însă alegerea, accepta- 
rea şi înfăptuirea soluţiei îi aparţin. 

Unii cred că psihoterapia poate înlocui prie- 
tenia — însă nu trebuie să uităm că psihoterapia 
este, totuşi, o activitate profesională, un fel de 
„surogat“, şi ea nu poate înlocui deplina comu- 
nicare interpersonală prietenească. Bineînțeles, 
între psiholog şi omul care i-a solicitat ajutorul 
apare un contact, are loc o întâlnire, dar psihote- 
rapia presupune un timp prestabilit, un anumit 

onorariu. Există, de asemenea, o serie de reguli 
etice care nu permit transformarea relaţiei tera- 
peutice în „prietenie de familie”. Deşi respectiva 
comunicare poate fi foarte profundă, ea tot nu 
poate înlocui prietenia, dragostea, relaţia pasto- 
rală. Este vorba de asistența unui specialist care 
te ajută să elucidezi anumite lucruri, să înveți 
să construieşti relații interpersonale bazate pe 
încredere, să schimbi ceva, dar relaţia cu el nu 
devine una apropiată - iar oamenii au nevoie de 
relaţii prieteneşti. 

Totuşi, limitările de acest gen nu micşorea- 
ză nicidecum valoarea întâinirii dintre psihote- 
rapeut şi omul ce i-a solicitat ajutor psihologic, 
căci din punct de vedere creştin întâlnindu-ne 
unul cu altul ne adeverim unul altuia existența, 
ne spunem unul altuia: „Ie văd! Te aud! Exişti!”, 
ipso facto confirmând valoarea celuilalt. Fiecare 
întâlnire a două persoane îşi lasă amprenta asu- 
pra amândorura. Ca atare, nu e posibil să exa- 
minăm lucrarea psihoterapeutului — mai ales a 
celui orientat duhovniceşte — doar dintr-o per- 
spectivă formală, ca „prestare de servicii de asis- 
tență psihologică populaţiei”. 


Întâlnire şi co-fiinţare 


Desigur, întâlnirile sunt diverse: profunde şi 
superficiale, adevărate şi false, dar, cum spunea 
Mitropolitul Antonie al Surojului, toate „încep 

prin aceea că omul ce are percepție evangheli- 
că sau pur şi simplu una omenească acută, vie, 
trebuie să învețe să vadă că celălalt există. Şi 
lucrul acesta se întâmplă rar, foarte rar”. „Toc- 
mai în lumina Evangheliei să vă gândiţi la orice 
întâlnire omenească ca la o întâlnire, nu doar că 
v-aţi intersectat şi v-aţi despărțit, ați trecut unul 
pe lângă altul şi n-aţi băgat de seamă cine anu- 
me a trecut pe lângă voi. Aşa au trecut şi levi- 
tul insensibil, şi preotul iresponsabil în parabo- 
la evanghelică despre samarineanul cel milostiv 
— iar noi trebuie să ne oprim privirea, la fel ca 
samarineanul, asupra fiecăruia, să nu lăsăm pe 
nimeni nebăgat de seamă, şi când ascultăm să 
ascultăm, nu numai să percepem sunetele cuvin- 
telor. Ce bine ar fi dacă am şti să ne întâlnim cu 
adevărat!” 

Într-un sens larg, întâlnirea este intrare într-o 
existență comună, într-o viaţă comună. Auten- 
tica întâlnire devine condiţie a apariției unei 
comuniuni unice, vii, a două persoane, comuni- 
une numită co-ființare. După cum scria profeso- 
rul V. Slobodcikov, „comuniunea autentică, exis- 
tențială, presupune ieşirea dincolo de propriile 
granițe, în pofida obstacolelor şi lipsei de trans- 
parenţă a «Celuilalt», şi înțelegerea personalită- 
ţii acestuia, precum şi sentimentele de responsa- 
bilitate şi devotament care includ şi pe Eu, şi pe 
Tu, şi pe Noi”. Tocmai co-ființarea este situația 
autentică de dezvoltare a personalității. 

Uneori, co-ființarea se descoperă într-o întâl- 
nire scurtă, dar amintirea acesteia poate rămâ- 
ne ani îndelungaţi ca experiență neprețuită, ce 
dovedeşte că există viaţă fără singurătate, că 
există relaţii omeneşti apropiate: „şi eu le-am 
avut, înseamnă că ele sunt posibile” — fiind- 
că mulți oameni se deznădăjduiesc de întâlni- 
Te, încetează să creadă că ea |i se poate întâmpla 
la un moment dat, că nu e vorba de poveşti... O 
asemenea întâlnire poate reprezenta doar o clipă 
din viață, dar se poate şi transforma în prietenie, 
devotament, dragoste. 

Având experiența co-ființării (chiar dacă 
aceasta nu e primită în viața de zi cu zi, ci la con- 
sultația psihologică), omul va căuta şi afla şi în 
continuare persoane capabile de o asemenea 
comunicare — iar atâta timp cât nu le va găsi, se 
poate ocupa cu dezvoltarea de sine şi cu îndelet- 
nicirile îndrăgite. În orice caz, nu va fi chinuit de 
singurătate. 


„Ap. 


ÎN LOC DE ÎNCHEIERE 
Singurătatea şi credința 


Sentimentul fundamental legat de singură- 
tate este senzația de gol lăuntric — şi principala 
noastră greşeală constă în aceea că ne străduim 
să umplem acest gol prin plăceri, prin relaţiile cu 
alți oameni, prin muncă, prin ritualuri ş.a.m.d. 
Înainte de a se întâlni cu celălalt, omul are însă 
neapărată nevoie să se întâlnească cu sine însuşi, 
să se accepte pe sine însuşi şi să-şi accepte pro- 
pria viață cu smerenie şi cu recunoştinţă față de 
Dumnezeu — iar umplerea golului lăuntric este 
posibilă numai pe calea refacerii legăturii cu El, 
fiindcă lumea mea lăuntrică este un loc pentru 
mine şi pentru Dumnezeu, Care este întotdeau- 
na cu mine şi în mine prin harul Său, precum şi 
prin Chipul şi Asemănarea Sa, pe care mi le-a 
dăruit. Într-o rugăciune dinainte de împărtăşire 
există cuvintele următoare: „Cel ce se împărtă- 
şeşte cu Darurile cele dumnezeieşti şi îndumne- 
zeitoare nu este singur, ci cu Tine, Hristoase al 
meu.” Un alt om, oricât de drag şi apropiat ar fi, 

oricât de deschise şi pline de încredere ar fi rela- 
țiile care mă leagă de el, nu va putea să devină 
reazimul meu lăuntric, întrucât el este în exteri- 
or, rămâne întotdeauna altul decât mine. 

Credinţa îl salvează pe om de singurătate, dă 
posibilitatea întâlnirii cu Mângâietorul, Îndrumă- 
torul, Tată] — însă dobândirea credinţei nu izbă- 
veşte în mod automat de chinurile singurătăţii, 
deşi unii se consolează cu această iluzie. Dova- 
dă este mulțimea de oameni credincioşi, îmbi- 
sericiți, care se plâng că în pofida venirii lor la 
Dumnezeu, a vieții lor bisericeşti active şi a sluji- 
rii lor parohiale active, tot se simt singuri şi sufe- 
Tă — lucru care nu este de mirare, fiindcă a păstra 
mereu în inima ta sentimentul legăturii cu Dum- 
nezeu este pentru noi mai degrabă un vis, un ide- 
al. În viaţa reală, agitația lumească, grijile, relații- 
le, evenimentele — toate ne distrag. Chiar şi aflân- 
du-ne în biserică la slujbă, omul face ce face şi se 
uită cine în ce este îmbrăcat, cine cum se poartă, 
cine cu cine vorbeşte, se gândeşte ce o să mănân- 
ce după ce se termină slujba şi cât de tare îl dor, 
totuşi, picioarele... pierzând în acel moment prin- 
cipalul — lucrul după care venise, şi anurne comu- 
nicarea cu Dumnezeu prin rugăciune. 

Întrucât e foarte dificil să păstrăm chiar şi 
numai pentru o vreme memoria prezenței Dom- 
nului în viața noastră (asta necesită efort lăun- 
tric, osteneală, căutare duhovnicească, creştere 
personală, adică e ceva chiar complicat), încer- 

căm să mergem pe calea ce ni se pare simplă: 
visăm să găsim un om care o să ne facă fericiţi, 
care o să umple golul din noi. Aceasta este însă 
o cale greşită. Axul vieții noastre lăuntrice este 
legătura cu Dumnezeu. Aceasta poate fi simţirea 
faptului că Domnul ne iubeşte, că Domnul ne 
acceptă, că Îi datorăm viața noastră, că răspun- 
dem pentru felul cum ne petrecem viaţa, fiindcă 
Domnul ne-a dăruit-o, însă ne va şi trage la soco- 
teală pentru ea. Chiar dacă sentimentul comuni- 
cării cu Dumnezeu aproape nu există şi noi nu 
suntem deloc ca Sfântul Serafim din Sarov, aces- 
ta este sensul în care ne mişcăm. Important este 
să vedem perspectiva, să începem mişcarea în 
sensul corect. Rareori se întâmplă ca după lua- 
rea hotărârii potrivite totul să se schimbe imedi- 
at. E o naivitate să contăm pe asta. 

În calea sa către Dumnezeu, omul poate 
trăi nu doar însuflețire şi nădejde, ci şi îndoia- 
lă, dezamăgire, deznădejde, sentimentul acut al 
singurătăţii. Nu trebuie să ne lăsăm pradă ilu- 
ziei că putem evita asta dacă până şi un gigant 
al duhului ca regele David strigă: Dumnezeul 
meu, pentru ce m-ai părăsit? (Ps. 21, 1) şi aceleaşi 
cuvinte sunt rostite de Hristos pe cruce: Dum- 
nezeul Meu, Dumnezeul Meu, pentru ce M-ai pără- 
sit? (Mt. 27, 46; Mc. 15, 34). De aceea, ar fi bine să 
ne evaluăm mai lucid forțele, precum şi dificul- 
tatea obiectivului stabilit. Nu trebuie să cădem 
în extreme, idealizându-ne posibilitățile („O să 

fac tot! O să mă descurc!”) sau depreciind ceea 
ce am realizat („Totul e în zadar! N-o să-mi iasă 
niciodată nimic! E mai presus de puterile mele”). 
Sentimentul măsurii şi bazarea pe fapte reale ne 
vor ajuta să „coborâm cu picioarele pe pământ” 
ori să ne „scoatem din groapă”: „Am străbătut o 
cale lungă, dar nu ştiu cât mai am de mers. Exis- 
tă obiective pe care am reuşit le îndeplinesc, cu 
unele lucruri nu m-am descurcat, pe altele abia 
de-acum înainte urmează să le fac”. Nu totdeau- 
na reuşim să ne păstrăm limpezimea minţii şi 
luciditatea perspectivei, dar să ne gândim că 
suntem oameni vii, cu slăbiciunile noastre şi cu 
punctele noastre tari! Mai devreme sau mai târ- 
ziu va trebui să ne împăcăm cu propriile limitări, 
neuitând totodată să mulțumim lui Dumnezeu 
pentru acele capacităţi pe care le avem. 

Cândva m-a uimit şi întărit foarte mult o para- 
bolă pe care ulterior am întâlnit-o în tot felul de 
variante, chiar şi în versuri. Esenţa acestei para- 
bole este următoarea: „Cineva a visat că merge pe 
un țărm nisipos, iar alături de el merge Domnul. 
Pe cer apăreau una după alta imagini din viața 
lui, iar pe nisip erau două şiruri de urme: unul 
lăsat de picioarele lui, celălalt lăsat de picioarele 
Domnului. 

Atunci când s-a stins ultima imagine din via- 
ţa lui, a privit la urmele de pe nisip şi a văzut că 
în cele mai grele şi mai nefericite perioade din 
viaţa lui pe țărm se vedea un singur şir de urme. 

S-a mirat, s-a întristat şi a început să-L întrebe pe 
Domnul: 

- Nu mi-ai zis Tu că dacă o să merg pe calea 
Ta n-o să mă părăseşti? Am băgat însă de sea- 
mă că în cele mai grele vremuri din viața mea pe 
nisip era o singură pereche de urme. De ce m-ai 
părăsit atunci când aveam cea mai mare nevoie 
de Tine? 

Domnul a răspuns: 

- Copile, copilaşul Meu... Eu te iubesc şi 
niciodată n-o să te părăsesc. Când au fost în via- 
ţa ta amărăciune şi suferințe, pe drum a rămas 
numai un şir de urme fiindcă atunci te-am pur- 
tat în brațe.” 

Principalul este să nu pierdem credinţa în fap- 
tul că atunci când ne este frică, ne este rău şi ne 
simțim singuri, când nu ne este dragă viața — în 
acel moment Domnul ne ţine în mâinile Sale. Să 
ținem minte şi că atunci când ne e foarte greu este 
mai bine să nu-L sâcâim pe Domnul cu întrebă- 
rile: „De ce?”, ci să încercăm să găsim răspuns la 
întrebarea: „În ce scop?” Dacă Domnul a îngăduit 
din dragoste pentru mine ceea ce mi se întâmplă, 
dacă El vrea ca eu să aflu anumite lucruri despre 
mine însumi şi despre viaţă, să învăţ ceva, ce pot 
să aflu din această încercare? Putere, credință, 
devotament, dragoste, cunoştinţe? Cu ce poate fi 
folositor pentru mine sau pentru altcineva trăirea 
şi depăşirea acestei experienţe grele şi înfricoşă- 
toare, dar care este în virtutea acestui fapt şi mai 


233 


OLGA KRASNIKOVA 


prețioasă? Pentru ce mă voi putea respecta pe 
urmă şi pentru ce voi putea spune „mulțumesc“? 
Eu, personal, sunt acum foarte recunoscătoare lui 
Dumnezeu şi mie însămi pentru marea şi dificila 
experienţă a depăşirii singurătăţii. Această expe- 
riență a abundat în viața mea, şi acum pot să v-o 
împărtăşesc. 

Îţi mulțumesc, Doamne, pentru dragostea şi 
singurătatea din viața mea, şi pentru faptul că 
Tu faci să mă regăsesc pe mine însămi, mă duci 
la Tine şi îmi deschizi calea către oameni! 

